
Panaturan Kutak Sangiang 


1 Tamparan taluh handiaf 

1 Hemben huran, tutuk panambalun 
tambun, baya je atun Ie je katamparan 
taluh handiai. Jal panapatuk sukup 
simpan, hasambalut umba ambun je dia 
bajahuntun tanduk, basakupa dengan 
enun isen baterus kening, hinje 
hasambalut umba kahain kuasa, belum 
japa jimat maharing. 

2 Ie je tamparan taluh handiai, mukei 
kahain kuasa. Jal panapatuk sukup 
simpan, murai japa jimat tanteng. 

Hayak auh nyahu batengkung 
ngaruntung langit homboh malentar 
kilat basiring hawun, palus ambun je 
dia bajahuntun tanduk, enun basansinep 
isen batems kening, badandang 
manjadi balawa hayak barasih, lenda- 
lendang, linge-lingei, hayak Ie hamauh 
mananggare arepa: 

Aku tuh Ranying Hatala, mijen 
Balai Bulau Napatah Hintan, 
Balai Hintan Napatah Bulau, 
mijen Tasik Malambung Bulau, 
marung Laut Bapantan Hintan. 3 
Aku tuh Ranying Hatala je paling 
kuasa, tamparan taluh handiai 
tuntang kahapus, tuntang kalawa 
jetuh iete kalawa pambelum je 
inanggare'kii gangguranan ara 
bagare Hintan Kaharingan. 

4 Bara balai al te Ranying Hatala 
hadurut nanturung tantan Bukit Bulau 
Kangantung Gandang, malentar 
nyahendeng tahanjungan Kereng Rabia 
Nunyang Hapalangka Langit intu 
Batang Danum Mendeng Ngatimbung 


Langit, mijen Guhung Tenjek 
Nyampalak Hawun. 5 Intu hete Ie 
nyantah bulau balawan tanduk, 
tampajahen sambil ngantau, Jai niling 
rabia rantunan kening, nureng ulang 
pajambile, eleh benyem nyalantinau 
buang. Mariara tinai bulau balawan 
tanduk nuntun hila ngiwa, hete 
taratuntu atun ampin pahaliar tingang je 
sama kilau Ie. 6 Ranying Hatala nuntun 
pahaliar tingang, nureng nyababeneng 
tanduk, handung katawa jete puna 
pahalingei BitI, hayak Ie mananggare 
gangguranan ara bagare Jata Balawang 
Bulau Kanaruhan Bapager Hintan, 
mijen Papan Malambung Bulau, 
marung Laut Bapantan Hintan. 7 
Katahanan kahain kuasan Ranying 
Hatala, te Jata Balawang Bulau palus 
kalimpangan pahapang Papan 
Malambung Bulau, timbul homboh 
Bapantan Hintan, nanturung Bukit 
Bulau Kangantung Gandang, 
nyahendeng Kereng Rabia Nunyang 
Hapalangka Langit. 8 Mijen tantan 
Bukit Bulau Kangantung Gandang, 
maharung tahanjungan Kereng Rabia 
Nunyang Hapalangka Langit, hete Jata 
Balawang Bulau mendeng nandai 
Ranying Hatala. 9 Sana ewen sintung 
due hasembang bulau balawan tanduk, 
Ranying Hatala tuntang Jata Balawang 
Bulau hasambewa rabia rantunan 
kening mijen tantan Bukit Bulau 
Kangantung Gandang, mamng 
tahanjungan Kereng Rabia Nunyang 
Hapalangka Langit. Palus japa-japan 
tatah, jima-jimat tanteng, Ranying 
Hatala manjapa langit, petak, bulan, 
bintang, matan andau, palus kakare 
taluh handiai akan puata. 

10 Eleh lungang-linguk pating 
sumping, pulang-pilik rabia junjung, 

hanjak rantang pahalawang huang, 
rindang pahateluk kalingu, nunjung 
kumin tingang dia lunuk ngarangka, 
hirum tambun isen baras ngalimbang, 
Jata Balawang Bulau nahingan 
pahariwut rawei Ranying Hatala . 11 
Hete Ranying Hatala mukei kahain 
kuasa belum, mural japa jimat 
maharing, kalute kea Jata Balawang 
Bulau mukei kamait kajaya. 

2 Ranying Hatala manjapa petak, 
langit, bulan, bintang, matan andaii, 
tuntang taluh huanga, hayak 
mambagi kakaput umba kalawa 

1 Bara tantan Bukit Bulau Kangantung 
Gandang, bahanjung tahanjungan 
Kereng Rabia Nunyang Hapalangka 
Langit, Ranying Hatala mukei kahain 
kuasa, nampaurai japa jimat tanteng. 2 
Hete Ranying Hatala haduanan panatau 
sarumpah bulau palus maandaka huang 
kabuang tanjung ambun. Hayak auh 
nyahu batengkung ngaruntung langit 
homboh malentar kilat basiring hawun, 
panatau sarumpah bulau basaluh 
manjadi naga hai galang petak. Kalute 
Ranying Hatala manjadian kahandaka 
je sulaka. 

3 Limbah te tinai Ranying Hatala 
haduanan panatau lawung singkap 
antang palus mambiranga hunjun naga 
hai galang petak. Hayak auh nyahu 
batengkung ngaruntung langit homboh 
malentar kilat basiring hawun, panatau 
lawung singkap antang basaluh manjadi 
petak sintel habalambang tambun, liang 
deret habangkalan karangan. 4 Hayak te 
kea huang hunjun petak sintel 
habalambang tambun, liang deret 
habangkalan karangan hakaliling atun 
tasik, batang danum, tuntang atun taluh 


tumbu, belum hunjun petak, kalute kea 
huang danum. Kalute Ranying Hatala 
manjadian kahandaka je kadue. 

5 Ranying Hatala haduanan panatau 
ranying pandereh bunu, Ie manejeka 
huang bentuk tasik lumbah, hayak auh 
nyahu batengkung ngaruntung langit 
homboh malentar kilat basiring hawun, 
panatau ranying pandereh bunu basaluh 
manjadi batang haring, hayak Ie 
mananggare jete bagare Batang Kayu 
Janji. Kalute Ranying Hatala manjadian 
kahandaka je katelu. 

6 Bara tantan Bukit Bulau Kangantung 
Gandang, bahanjung tahanjungan 
Kereng Rabia Nunyang Hapalangka 
Langit, Ranying Hatala nuntun kakare 
kahandaka je jadi injadia. Ie haduanan 
tinai peteng liung lingkar tali wanang, 
palus maandaka kea huang bentuk tasik 
lumbah. 7 Hayak nyaluh awi auh nyahu 
batengkung ngaruntung langit homboh 
malentar kilat basiring hawun, panatau 
peteng tiung lingkar tali wanang 
basaluh manjadi tambun hai nipeng 
pulau pulu. Kalute Ranying Hatala 
manjadian kahandaka je kaepata. 

8 Limbah te Ranying Hatala tuntang 
Jata Balawang Bulau mantar pinang 
hanjenan kapantar, nyipa ulang nantali 
tanteng endas bulau pulu batanjung 
henda, minyip rukun tarahan, eleh 
lungang-linguk bulau pating sumping, 
pulang-pilik rabia junjung. 9 Kalute 
Ranying Hatala palus maandak 
tantauyas pinang tuntang puting rukun 
tarahan huang kabuang tanjung ambun. 
Hayak auh nyahu batengkung 
ngaruntung langit homboh malentar 
kilat basiring hawun, panatau juhun 
pinang kajadian manjadi tingang hai 
nipeng randung banama tuntang 

panatau tantauyas pinang kajadian 
manjadi antang, uras mijen Pukung 
Pahewan Antang, kalute kea panatau 
puting rukun tarahan kajadian manjadi 
tambarirang hai marung singkap langit. 
Kalute Ranying Hatala manjadian 
kahandaka je kalime. 

10 Limbah te tinai hayak auh nyahu 
batengkung ngaruntung langit homboh 
malentar kilat basiring hawun, Ranying 
Hatala manjapa langit, bulan, bintang, 
tuntang matan andau, hete palus atun 
langit, bulan, bintang, tuntang matan 
andau, hayak paham lenda-lendang, 
linge-lingei barasih haliai. Kalute 
Ranying Hatala manjadian kahandaka 
je kajahawena. 

11 Kalawa je barasih lenda-lendang, 
linge-lingei, hayak atun petak, langit, 
bulan, bintang, matan andau, kalute kea 
tasik, batang danum, palus taluh je 
belum hunjun petak, huang danum, 
tuntang penda langit . 12 Ranying 
Hatala mambagi kalawa, hayak Ie 
manyewut kalawa jete handau, kaput 
jete inyewut hamalem, palus kea Ie 
maandak petak tumun eka, danum 
tumun eka, kalute kea langit, bulan, 
bintang, tuntang matan andau tumun 
eka. Kalute Ranying Hatala manjadian 
kahandaka je kauju. 

13 Limbah Ranying Hatala manjadian 
kakare kahandaka je jadi te, Ie hamauh 
umba Jata Balawang Bulau kua: 

Narai taluh gawingku je hindai? 

14 Riwut rawer Jata Balawang Bulau 
tumbah, salatan tisui kanaruhan 
bapager hintan hamauh kua: 

Taluh handiai te sukup, bilang 

uras atun, baya hindai genep. 


15 Ranying Hatala hamauh tinai kua: 

Kilen jakaAku nabasan ulun 

kalunen hatamunan arepkii? 

16 Hanjak rantang pahalawang huanga, 
rindang pahateluk kalingu dia lunuk 
ngarangka, isen hirum tambun baras 
ngalimbang, Jata Balawang Bulau 
nahingan riwut rawer Ranying Hatala. 

17 Limbah te Ranying Hatala gandang 
halalian buli nanturung Balai Bulau 
Napatah Hintan, Balai Hintan Napatah 
Bulau mijen tantan Bukit Hintan. 

Kalute kea Jata Balawang Bulau 
nyahendeng Papan Malambung Bulau, 
Laut Bapantan Hintan, nyaiawi 
tahanjungan Bukit Bulau . 18 Bara hete 
ewen sintung due uras hanjak rantang 
pahalawang huanga, rindang pahateluk 
kalingu, hayak japa-japan tatah, jima- 
jimat tanteng palus hasahantak Bukit 
Hintan umba Bukit Bulau. 

3 Bukit Hintan hasahantak umba 
Bukit Bulau 

1 Kalute kakare taluh handiai uras 
manjadi awi kahain kuasan Ranying 
Hatala tuntang kajayan Jata Balawang 
Bulau. 2 Ye japa-japan tatah, jima-jimat 
tanteng Ranying Hatala tuntang Jata 
Balawang Bulau. Hayak auh nyahu 
batengkung ngaruntung langit homboh 
malentar kilat basiring hawun, palus 
Bukit Hintan hasahantak umba Bukit 
Bulau. 3 Hete pahalendang Bukit 
Hintan palus hasambalut umba 
pahalendang Bukit Bulau. Hayak auh 
nyahu batengkung ngaruntung langit 
homboh malentar kilat basiring hawun, 
palus kajadian manjadi Raja Uju. 4 Ye 
Ranying Hatala tuntang Jata Balawang 
Bulau mananggare gangguranan aran 
Raja Uju te bagare Raja Uju 

Hakanduang Kanaruhan Hanya 
Basakati. 

5 Nduan kauju andau kauju alem, 
Ranying Hatala malawu riwut rawer: 

Awi ketun sintung uju nahingan 
pahariwut rawei'ku janjaruman 
taluh akan ketun. 6 Basa Aku tuh 
Ranying Hatala je manjadian 
ketun sintung uju, tuntang Aku 
handak mananggare 
gangguranan aran ketun, hayak 
janjaruman ampin kare taluh je 
akan inggawi awi ketun, palus 
janjaruman kea batang danum 
eka ketun sintung uju mijen. 

7 Sana ewen sintung uju manahingan 
riwut rawei Ranying Hatala kalute, te 
palus ewen manukep tuntang manyeneh 
riwut rawei Ranying Hatala 
mananggare gangguranan aran ewen 
sintung uju, hayak te kea Ranying 
Hatala nyabutan gangguranan aran 
ewen sintung uju iete bagare Janjalung 
Tatu Riwut, Gambala Raj an Tanggara, 
Sangkaria Nyaru Menteng, Raja 
Tuntung Tahaseng, Tamanang Tarar 
Bulan, Raja Sapanipas, tuntang Raja 
Mise Andau. 8 Limbah te hamauh tinai 
Ranying Hatala umba ewen sintung uju 
kua: 

Tuh Aku handak janjaruman eka 
ketun sintung uju mijen palus 
kakare taluh je inggawi ketun 
mangat ketun sintung uju katawa 
hayak malalusa. 9 Bitim 
Janjalung Tatu Riwut, akam tantai 
manantuani riwut barat je ihapan 
awi ulun kalunen dapit jeha amun 
ulun kalunen balaku umba ikau. 
Palus ekam mijen iete bagare 
Batang Danum Mendeng 
Mahejan Langit, Guhung Tenjek 


Makang Liu, Tasik Gandang 
Ngarambang Nyahu, Laut 
Tuwung Hambalat Kilat . 10 Bitim 
Gambala Rajan Tanggara, gawin 
ayum sama kilau gawin Janjalung 
Tatu Riwut, akam tantai 
manantuani riwut barat. Palus 
kea ekam mijen iete huang Batang 
Danum Mendeng Mahejan Langit, 
Guhung Tenjek Makang Liu, Tasik 
Gandang Ngarambang Nyahu, 
Laut Tuwung Hambalat Kilat . 11 
Bitim Sangkaria Nyaru Menteng, 
gawin ayum tantai manantuani 
nyahu kilat, tuntang ekam mijen 
iete intu Batang Danum Mendeng 
Mahejan Langit, Guhung Tenjek 
Makang Liu, Tasik Gandang 
Ngarambang Nyahu, Laut 
Tuwung Hambalat Kilat . 12 Bitim 
Raja Tuntung Tahaseng, ekam 
mijen intu Batang Danum 
Banyahu Bulau, tukep Bukit 
Tunjung Marakunjung Aseng 
Panjang. Gawin ayum iete akam 
mite untung aseng ulun kalunen 
dapit jeha awang je tapas atawa 
kurang asenga. Kalute kea amun 
ulun kalunen balaku aseng 
panjang umba ikau, sahelu bara 
ikau manenga akan ulun kalunen, 
te ikau janjaruman akangku helu. 

13 Ikau Tamanang Tarai Bulan, 
gawin ayum tantai manantuani 
kare paramun panatau ulun 
kalunen je dinun awi, hayak je 
jadi dia tau hapan awi katahi, 
kareh huang katika ie buli Aku, 
hete ramu-ramua te halalian aka. 
Tuntang ekam mijen iete Batang 
Danum Baputi Nahajulen Tepung. 

14 Bitim Raja Sapanipas, ekam 
mijen iete intu Bukit Batipas Bara 
Puting Lumpung Matan Andau. 

Gawirt ayum tantai mahaga kiham 
batu tingkes uju hatuntung, 
kabentengan Batang Danum 
Banyahu Bulau, hayak akam 
manantuani tuntang mahaga 
untung aseng ulun kalunen dapit 
jeha. Awang je batipas akam 
mangambuah. 15 Kalute kea ikau 
Raja Mise Andau, ekam mijen iete 
Bukit Bulau Kangantung 
Gandang, Kereng Rabia Nunyang 
Hapalangka Langit. Gawin ayum 
iete akam tantai manantuani 
atawa mise andau tuntang mise 
alem akan ulun kalunen je sampai 
janji atawa katika buli hinjeAku. 

16 Limbah ewen Raja Uju Hakanduang 
man dinun gawi tuntang eka mijen bara 
Ranying Hatala, te ewen sama bilang 
bambulangan tambang mananturung 
eka je jadi inukas awi Ranying Hatala. 

17 Tinai amun ewen Raja Uju 
Hakanduang uras jadi sembang eka 
mijen tumun je inukas awi Ranying 
Hatala, hete ewen sama malalus kakare 
gawi. 

18 Limbah kakare kajadian kalute 
Ranying Hatala mangahandak tinai iete 
palus hasahantak Bukit Hintan umba 
Bukit Bulau. Hayak auh nyahu 
batengkung ngaruntung langit homboh 
malentar kilat basiring hawun, te 
pahalendang Bukit Hintan tuntang 
Bukit Bulau palus kajadian manjadi 
bawi sintung uju, tuntang ewen te 
inanggare gangguranan ara awi 
Ranying Hatala bagare Bawi Kameluh. 
Kalute ampin gawin Ranying Hatala 
akan ewen Bawi Sintung Uju . 19 
Ranying Hatala mananggare hayak 
nyabutan gangguranan aran Bawi 
Kameluh sintung uju te bagare 
Kameluh Selung Untung, Kameluh 


Selung Buhul, Kameluh Selung Bulan, 
Kameluh Selung Bintang, Kameluh 
Selung Daha, Kameluh Timbang 
Tambangan Daha, tuntang Kameluh 
Timbang Tambangan Nyahu. 20 
Limbah te tinai Ranying Hatala 
manyahuan ewen Raja Uju 
Hakanduang manalih Bawi Sintung 
Uju, hayak janjaruman peteh Ranying 
Hatala akan ewen Bawi Sintung Uju, 
kalute kea eka ewen mijen tuntang 
kakare gawi. 21 Limbah te Bawi 
Kameluh sintung uju sama buli eka 
mijen tumun je jadi iatuh awi Ranying 
Hatala hajamban Raja Uju 
Hakanduang. Eka ewen mijen iete intu 
batang danum je uras manumbang intu 
Tasik Malambung Bulau, Laut 
Bapantan Hintan. 

22 Kalute kahandak Ranying Hatala 
tuntang Jata Balawang Bulau maatuh 
manjadian kakare taluh handiai bara 
katampara palus manjadi atun. 

4 Bukit Hintan umba Bukit Bulau 
hasahantak tinai 

1 Ranying Hatala puna pangkahai 
kuasa. Hete kakare kahandaka uras 
mahapan kuasa. Ye hasahantak tinai 
Bukit Hintan umba Bukit Bulau. 

2 Nduan kauju andau kauju alem, 
pahalendang Bukit Hintan basalupu 
mijen huang pahalendang Bukit Bulau. 
Hayak auh nyahu batengkung 
ngaruntung langit homboh malentar 
kilat basiring hawun, pahalendang 
Bukit Hintan tuntang Bukit Bulau te 
palus kajadian manjadi ije biti bawi 
kangumban sinjang tuntang ije biti 
hatue kanampan bunu. 3 Sana hatue 
kanampan bunu tuntang bawi 
kangumban sinjang te atun, ampl ewen 

due paham mahamen hayak mikeh tutu 
umba Ranying Hatala awi ewen sintung 
due jatun rangkan pakaian simpan. 4 
Ranying Hatala jadi handung 
hakatawan panalatai. Hemben te Ie 
nyahuan Jata Balawang Bulau 
hajalukan rangkan pakaian simpan akan 
ewen sintung due, palus nyahuan ewen 
sintung due mangkang ngangkana. 5 
Jata Balawang Bulau haduanan rangkan 
pakaian simpan te bara Ranying Hatala, 
palus hajaluka tinai akan ewen sintung 
due mangkang ngangkanan bitl. 6 
Limbah ewen sintung due mangkang 
ngangkanan bitl, je hatue kanampan 
bunu eleh mangkang barangkap kilau 
kanyukah kumpang, mangku bariun 
ruwan kanyahungker pulang, je bawi 
kangumban sinjang mangkang 
barangkap kilau bulan babangkang 
langit, mangku bariun tingkah 
pahawang batenteng hawun. 7 Hemben 
te kea ewen sintung due manaharep 
Ranying Hatala tuntang katika jete 
ewen sintung due atun manuntun Jata 
Balawang Bulau mendeng nandai 
Ranying Hatala mijen tantan Bukit 
Bulau Kangantung Gandang, marung 
tahanjungan Kereng Rabia Nunyang 
Hapalangka Langit. 8 Hete Ranying 
Hatala mameteh ewen sintung due kua: 

Aku tub Ranying Hatala ain ketun 
sintung due. Jatun Ranying 
Hatala beken bara Aku. 9 Tinai 
gangguranan aram ikau je hatue 
kanampan bunu iete bagare 
Manyamei Malinggar Langit, 
tuntang je bawi kangumban 
sinjang iete bagare Kameluh 
Bajarumat Hintan. 10 Hetuh aku 
maatuh kakare gawi akan ketun 
sintung due. Ketun sintung due 
mahaga hayak manguasa kakare 


taluh handiaije jadi injadian 
awi'ku, sama kilau Aku jadi 
manjadian tuntang mahaga ketun 
sintung due. 11 Sinde tinai Aku 
mameteh ketun sintung due, Aku 
tuh Ranying Hatala ain ketun 
sintung due, kalute kea dapit jeha 
akan ulun kalunen je cagar 
injadian awi'ku kareh,je 
bakaharap umba Aku tuntang 
jatun Ranying Hatala beken bara 
Aku. 

12 Limbah hapeteh rawei kalute, 
Ranying Hatala tuntang Jata Balawang 
Bulau palus lilap bara tampayah ewen 
sintung due. Ie gandang halalian buli 
Balai Bulau Napatah Hintan, Balai 
Hintan Napatah Bulau. 

13 Kilen kea panalatai Manyamei 
Malinggar Langit ewen due Kameluh 
Bajarumat Hintan limbah mandinun 
peteh bara Ranying Hatala, leka 
lampang tiruka madu batanjung 
panjang hakalingkang langit, haratean 
pain bukit panjang, hajajakan puruk 
batu ambu . 14 Hemben te kea hajamban 
kuasan Ranying Hatala je jadi imeteh 
huang ewen sintung due, te palus atun 
kapanatau ije sangku bulau basuang 
Nyalung Kaharingan, palus ih entang 
nyalimbayung awi Kameluh Bajarumat 
Hintan . 15 Ye ewen sintung due palus 
batanjung panjang, batetei ambu. Kilen 
kea huang kabentengan ewen sintung 
due batanjung panjang, leka tantuyak 
Nyalung Kaharingan pajanjuri baun 
kapanatau sangku bulau . 16 Malawu 
rawei Kameluh Bajarumat Hintan umba 
Manyamei Malinggar Langit kua: 

Hakarang tingang nyahe, 
pajanjuri Nyalung Kaharingan 
jetuh balua baun kapanatau 

sangku bulau manata petak sintel 
habalambang tambun, Hang deret 
habangkalan karangan. 

17 Nyalung Kaharingan je manata 
petak sintel habalambang tambun te 
hatalaga hayak hai tutu pahalendanga. 
Ye ewen sintung due haya-hayak 
nantuneng. Intu hete atun taratuntii 
pahalingei hatamunan ie . 18 Sana ewen 
sintung due nantuneng pahalingei mijen 
Nyalung Kaharingan je hatalaga intu 
petak sintel habalambang tambun, 
hayak auh nyahu batengkung 
ngaruntung langit homboh malentar 
kilat basiring hawun, pahalingei ewen 
sintung due te basaluh manjadi sintung 
due bawi hatue . 19 Ewen sintung due je 
kajadian bara pahalingei jete endau 
palus mananggare gangguranan ara 
kabuat bagare je hatue kanampan bunu 
iete Manyamei Tempun Telun Tingang, 
je bawi kangumban sinjang iete 
Kameluh Tempun Tiawun Tingang, 
hayak te ewen sintung due mananggare 
arepa ranying hatala. 

20 Kilen kea panalatai Manyamei 
Tempun Telun Tingang ewen due 
Kameluh Tempun Tiawun Tingang 
hakarangka lingu nalatai umba 
Manyamei Malinggar Langit ewen due 
Kameluh Bajarumat Hintan madu 
nabasan matan andau, bulan, tuntang 
bintang patendu langit tinai. 21 Kuan 
Manyamei Tempun Telun Tingang: 

Has itah sintung epat nabasan 
matan andau, bulan, tuntang 
bintang patendu langit. 

Nyulang rawei Manyamei Malinggar 
Langit kua: 

Akan narai itah nabasan matan 
andau, bulan, tuntang bintang 


patendu langit lalau kare, je tege 
tuh sukup bewei. 

22 Tumbah Manyamei Tempun Telun 
Tingang kua: 

Narai bulan said are matan 
andau, bulan, tuntang bintang 
patendu langit, mani-manih 
kahalapa, manambah panatau 
panuhan akan ketun sintung due. 

23 Kuan Manyamei Malinggar Langit: 

Amun kalute panalatai, has pajing 
itah manabasa. 

Ye ewen sintung epat palus mangiwak 
matan andau, bulan, tuntang bintang 
patendu langit, palus manabasa manjadi 
matan andau, bulan, tuntang bintang 
patendu langit tinai. 24 Hemben te kea 
gawin ewen sintung epat puna handung 
katawan awi Ranying Hatala ewen due 
Jata Balawang Bulau. Kuan Ranying 
Hatala: 

Amun kilau etuh panalatai gawin 
Manyamei Malinggar Langit, dia 
salan lepah ngarak nahajangka 
kakare taluh handiai je jadi 
injadian awi'ku. 

25 Ye Ranying Hatala ewen due Jata 
Balawang Bulau hadurut nyembang 
Manyamei Malinggar Langit ewen due 
Kameluh Bajarumat Hintan. Hemben te 
kea Manyamei Tempun Telun Tingang 
ewen due Kameluh Tempun Tiawun 
Tingang malilap arepa, babuhau. 

26 Ranying Hatala jadi hasembang 
tanduk umba Manyamei Malinggar 
Langit ewen due Kameluh Bajarumat 
Hintan. Ewen sintung due te paham 
nunjung ikeh tingang, nahaliman biti 
nyahukan kabangkang. 27 Kuan 
Ranying Hatala: 

Pajing akan hetuh ketun sintung 
due, ela ketun sintung due 
nunjung ikeh tingang. Aku tub 
Ranying Hatala je tutu akan ketun 
sintung due. Tinai gawin ketun 
sintung epat urns jadi handung 
katawangkii. 

28 Nahingan riwut rawei Ranying 
Hatala kalute, hemben te kea 
Manyamei Malinggar Langit ewen due 
Kameluh Bajarumat Hintan manukep 
Ranying Hatala. Kalute kea Manyamei 
Tempun Telun Tingang ewen due 
Kameluh Tempun Tiawun Tingang 
umba manukep. 29 Sana ewen sintung 
epat jadi atun manaharep Ranying 
Hatala, hete Ranying Hatala hamauh 
umba ewen sintung epat kua: 

Ketun sintung epat tub atun tagal 
kahandakku tuntang kuasangkii. 

30 Tinai ikau Manyamei Tempun 
Telun Tingang ketun sintung due 
Kameluh Tempun Tiawun 
Tingang, awi ketun sintung due 
jadi manasalan bara petehku 
umba Manyamei Malinggar 
Langit ewen sintung due Kameluh 
Bajarumat Hintan, ketun sintung 
due dia tau mijen huang penda 
langit jetuh, malengkan mijen intu 
penda langit ketun kabuat. 

31 Hanjak rantang pahalawang huang 
Manyamei Tempun Telun Tingang 
ewen due Kameluh Tempun Tiawun 
Tingang manahingan pahalawu rawei 
Ranying Hatala kalute. Palus ewen 
sintung due manting nangkaruan 
tambang nanturung langit sapenda 
kabuat. 

32 Hemben Ranying Hatala manyahuan 
Manyamei Tempun Telun Tingang 
ewen due Kameluh Tempun Tiawun 


Tingang nanturung langit sapenda 
kabuat, kilen kea Manyamei Malinggar 
Langit ewen due Kameluh Bajarumat 
Hintan kamalemu palus nunjung tiruh 
tingang dia handung hakatawan arepa. 
33 Metuh Manyamei Malinggar Langit 
ewen due Kameluh Bajarumat Hintan 
nunjung tiruh tujah dia handung 
hakatawan arepa, hete Ranying Hatala 
ewen due Jata Balawang Bulau 
nangkarian rangkan pakaian simpan 
ewen sintung due. 34 Rangkan pakaian 
simpan ain Manyamei Malinggar 
Langit akan Kameluh Bajarumat 
Hintan, ain Kameluh Bajarumat Hintan 
akan Manyamei Malinggar Langit. 35 
Hayak te kea Ranying Hatala haduanan 
tinai Manyamei Malinggar Langit palus 
inamea mijen garing lalunjung pulang 
duhung, hayak atun butah nyarataka 
penyang basuang rangkan pakaian 
simpan ain bawi kangumban sinjang 
tuntang ije suling bulau rumbai ambun. 
36 Kalute kea Kameluh Bajarumat 
Hintan haduanan awi Ranying Hatala 
palus inamea mijen kumpang duhung, 
hayak umba rangkan pakaian simpan 
hatue kanampan bunu tuntang atun ije 
gariding bulau sangkalemu. 37 Limbah 
te Ranying Hatala mimbit kumpang 
duhung tuntang garing lalunjung 
pulang nanturung kayu erang tingang 
tantan Bukit Bulau Kangantung 
Gandang tahanjungan Kereng Rabia 
Nunyang Hapalangka Langit. 38 
Sembang tantan Bukit Bulau 
Kangantung Gandang tahanjungan 
Kereng Rabia Nunyang Hapalangka 
Langit, hete Ranying Hatala palus 
manamean kumpang duhung tuntang 
garing lalunjung pulang mijen 
bungking kayu erang tingang marung 
luhing kayu andung nyahu. 39 Hayak 
auh nyahu batengkung ngaruntung 

langit homboh malentar kilat basiring 
hawun, pahalendang kumpang duhung 
tuntang garing lalunjung pulang halajur 
mangilat mamancar dia hakalayan, 
handau hamalem hapanyingah sinde. 40 
Limbah te tinai Ranying Hatala 
haduanan matan andau, bulan, tuntang 
bintang patendu langit je inabasan awi 
Manyamei Tempun Telun Tingang 
ewen due Kameluh Tempun Tiawun 
Tingang. 41 Hayak auh nyahu 
batengkung ngaruntung langit homboh 
malentar kilat basiring hawun, Ranying 
Hatala haduanan matan andau palus 
injadia manjadi Tasik Rampang Matan 
Andau, haduana tinai bulan injadia 
manjadi Tasik Mandalan Bulan, 
haduana bintang patendu langit injadia 
manjadi Tasik Mangirai Bintang, Laut 
Lambang Patendu. 

42 Limbah uras jadi kakare gawin 
Ranying Hatala manjadian kahandaka 
intu katika jete, Ie ewen due Jata 
Balawang Bulau gandang halalian bub 
Balai Bulau Napatah Hintan, Balai 
Hintan Napatah Bulau, tahanjungan 
Bukit Bulau Kangantung Gandang. 

5 Garing lalunjung pulang tuntang 
kumpang duhung pajanjuri 
bungking kayu erang tingang 

1 Huang ije katika, garing lalunjung 

pulang tuntang kumpang duhung je 

mijen marung bungking kayu erang 

tingang taratuntun awi tambarirang hai 

marung singkap langit, tingang hai 

nipeng randung banama, tuntang 

antang datuh ngampuh pulau pulu. 1 2 

Hemben te tambarirang hai marung 

singkap langit palus mintih bungking 
kayu erang tingang. Kilen kea palus 
parandahap tari tambarirang hai 


marung singkap langit. Ye 
sarabangkaia basaluh manjadi Sungei 
Sahai Tambarirang. 3 Mintih tinai awi 
tingang hai nipeng randung banama. 
Leka parandahap tinai tari tingang hai 
nipeng randung banama. Ye 
sarabangkaia basaluh manjadi lunuk 
jayang tingang, baringen sempeng 
tulang tambarirang. 4 * Mintih tinai awi 
antang datuh ngampuh pulau pulu. 

Leka parandahap tari antang datuh 
ngampuh pulau pulu. Ye sarabangkaia 
basaluh manjadi batu lentap antang, 
bang irai bungai. 

5 Kilen kea bungking kayu erang 
tingang, luhing kayu andung nyahu 
palus dia ulih ranggang. Ye taratuntun 
tinai pahalendanga awi Sangkaria 
Nyaru Menteng, Janjalung Tatu Riwut, 
tuntang Gambala Raj an Tanggara. 6 
Hayak auh nyahu batengkung 
ngaruntung langit homboh malentar 
kilat basiring hawun, ewen sintung telu 
manyaherang bungking kayu erang 
tingang, luhing kayu andung nyahu. 7 
Sana buah saherang awi ewen sintung 
telu, bungking kayu erang tingang 
palus ranggang nduan ije gawang 
tingang, bukei dinun epat sambutin 
antang. Ye garing lalunjung pulang 
pajanjuri halawu hila kalimbahan laut 
mangantung palus nyelem kalang 
labehu handalem. 8 Kilen kea garing 
lalunjung pulang je nyelem kalang 
labehu handalem, taratuntun awi 
tambun hai nipeng pulau pulu, palus 
inahimbura. Ye kalampangan garing 
lalunjung pulang halawu upun garing. 9 
Garing lalunjung pulang je halawu 
upun garing puna lenda-lendang sinde. 
Ye taratuntun tinai awi Sangkaria 
Nyaru Menteng, Janjalung Tatu Riwut, 
tuntang Gambala Raj an Tanggara, palus 

nyaherang ewen ka . 10 Hayak auh 
nyahu batengkung ngaruntung langit 
homboh malentar kilat basiring hawun, 
pahalendang je huang garing lalunjung 
pulang kajadian manjadi ulun 
mangalunen hatue kanampan bunu 
hatamunan Ie, hayak atun butah 
nyarataka penyang basuang rangkan 
pakaian simpan bawi kangumban 
sinjang tuntang ije suling bulau rumbai 
ambun. 11 Tinai garing lalunjung 
pulang basaluh manjadi tunjang garing. 
Ulun mangalunen je kajadian bara 
pancar je intu huang garing lalunjung 
pulang palus mijen intu upun tunjang 
garing te . 12 Hemben te kea Ranying 
Hatala atun karamahan dumah manalih 
manyundau ulun hatue kanampan bunu, 
rayun kanenjek ruhung, hayak Ie 
hamauh kua: 

Kai tege bitim hatue kanampan 
bunu. Hetuh Aku nanggare 
gangguranan aram bagare 
Manyamei Tunggul Garing 
Janjahunan Laut Sahawung 
Tangkuranan Hariran. 

13 Limbah mananggare gangguranan 
aran hatue kanampan bunu te, Ranying 
Hatala gandang halalian buli Balai 
Bulau Napatah Hintan, Balai Hintan 
Napatah Bulau. 

14 Kilen kea Manyamei Tunggul 
Garing Janjahunan Laut hemben ie 
mijen upun tunjang garing, leka atun ije 
katagau dawen ipah laut hanyut 
babahantung katahan galumbang bilun 
nyalung . 15 Ye palus malawu rawei 
Manyamei Tunggul Garing Janjahunan 
Laut kua: 

Ceh ah, jaka Ranying Hatala masi 
bitingku, ngajadian akangku ije 
katagau dawen ipah laut je 


bahalap tutu ampi tuh manjadi 
banama eka'kii mijen. 

16 Ranying Hatala manahingan rawei 
Manyamei Tunggul Garing Janjahunan 
Laut balaku manjadian aka tagau 
dawen ipah laut manjadi eka mijen. 
Hayak auh nyahu batengkung 
ngaruntung langit homboh malentar 
kilat basiring hawun, Ranying Hatala 
manjadian tagau dawen ipah laut 
manjadi banama panjang pahalampei 
laut ajung ambu taretau hariran . 17 
Sana banama panjang pahalampei laut 
te jadi tege, Manyamei Tunggul Garing 
Janjahunan Laut palus lumpat intu hete 
tuntang hemben te kea banama panjang 
pahalampei laut hanyut bahantung 
katahanan riwut galumbang hai 
nyababuwung tusang palus 
kasampahan mijen ije bahan batu 
mendeng. 

18 Tinai kumpang duhung sana 
bungking kayu erang tingang je kana 
saherang awi Sangkaria Nyaru 
Menteng, Janjalung Tatu Riwut, 
tuntang Gambala Rajan Tanggara te 
ranggang, palus panjanjuri kea akan 
hila jalayan hulu danum . 19 Kumpang 
duhung puna lenda-lendang sinde mijen 
bilun nyalung jalayan hulu danum. Ye 
taratuntun awi tambun hai nipeng pulau 
pulu, palus nahimbura kumpang 
duhung kalampangan halawu ije antah 
batu. 20 Kilen kea taratuntun tinai 
pahalendang kumpang duhung hunjun 
antah batu awi Sangkaria Nyaru 
Menteng ewen sintung telu. Hayak auh 
nyahu batengkung ngaruntung langit 
homboh malentar kilat basiring hawun, 
ewen sintung telu manyaherang 
kumpang duhung. 21 Pahalendang je 
bakahandung mijen kumpang duhung 
palus kajadian manjadi ulun 


10 


mangalunen bawi kangumban sinjang 
hatamunan Ie. Kumpang duhung 
kajadian manjadi ije batu ampar. 22 
Mampahayak kajadian jete, atun kapek 
balulang bulau basuang rangkan 
pakaian simpan ain hatue kanampan 
bunu tuntang ije gariding bulau 
sangkalemu. Ulun kalunen bawi 
kangumban sinjang palus mijen batu 
ampar jete. 23 Hemben te Ranying 
Hatala atun hadurut nanturung batu 
ampar. Ie jadi sembang hete hayak 
hamauh kua: 

Kai tege bitim bawi kangumban 
sinjang, habinei kamangkang 
luyang. Hetuh aku mananggare 
gangguranan aram bagare 
Kameluh Putak Bulau Janjulen 
Karangan Limut Batu Kamasan 
Tambun. 

24 Limbah Ranying Hatala mananggare 
gangguranan aran ulun mangalunen 
bawi hatamunan Ie, Ranying Hatala 
gandang halalian buli Balal Bulau 
Napatah Hintan, Balal Hintan Napatah 
Bulau. 

25 Kilen kea Kameluh Putak Bulau 
Janjulen Karangan hemben ie mijen 
hunjun batu ampar jete, taratuntun atun 
ije pusun handiwung hanyut 
babahantung ngasuhan bilun nyalung 
paham bahalap tutu ampi. 26 Kameluh 
Putak Bulau Janjulen Karangan 
malawu rawel kua: 

Ceh ah, kahalap ampin pusun 
handiwung jete, j aka Ranying 
Hatala manjadian akangku 
manjadi lasang eka'ku mijen. 

27 Auh rawei Kameluh Putak Bulau 
Janjulen Karangan puna handung 
katawan awi Ranying Hatala. Hayak 


auh nyahu batengkung ngaruntung 
langit homboh malentar kilat basiring 
hawun, pusun handiwung palus 
kajadian manjadi lasang hayak atun auh 
Ie manyewut jete bagare lasang 
bangkiral bahenda sambung. 28 Sana 
lasang te atun, Kameluh Putak Bulau 
Janjulen Karangan palus lumpat intu 
hete hayak umba kare puat paramu. 
Lasang bangkiral bahenda sambung 
palus hanyut babahantung ngasuhan 
bilun nyahu, kasampahan intu ije bahan 
batu mendeng tumbang batang danum. 

6 Manyamei Tunggul Garing 
Janjahunan Laut Sahawung 
Tangkuranan Hariran ewen due 
Kameluh Putak Bulau Janjulen 
Karangan Limut Batu Kamasan 
Tambun hasembang tanduk 

1 Jadi pire-pire andau alem katahl, 
Manyamei Tunggul Garing Janjahunan 
Laut Sahawung Tangkuranan Hariran 
mijen banama panjang pahalampei laut, 
ajung ambu taretau hariran. Kalute kea 
Kameluh Putak Bulau Janjulen 
Karangan Limut Batu Kamasan 
Tambun mijen lasang bangkiral 
bahenda sambung. Ewen sintung due 
sama mijen eka kabuat-kabuat. 

2 Kangkarau lingu nalatai Manyamei 
Tunggul Garing Janjahunan Laut madu 
mampahiau suling bulau rumbai 
ambun. Ie palus hadua hayak 
mampahiau. 3 Eleh kangkarungut 
bahing suling bulau rumbai ambun, ulih 
kuta-kutak sinde kua: 

Pasi ulun aku hatue kanampan 
bunu, rayung kanenjek ruhung, 
lalu duhung tunggal aku dia 
badahang ije, pulang sahi isen 
batambah due. 4 Bitingku lalau 

bulus kumpang kanalesau buang, 
humbang bale kalalusan lawas, 
jatun bara rangkan pakaian 
simpan, kurang anan 
panyambungan sukup. 5 Atun 
rangkan pakaian simpan, anan 
iron panyambungan sukup, ain 
bawi kangumban sinjang, habinei 
kamangkang luyang, andau kueh 
aku tau mangkang ngangkana. 

Kai auh pahiau suling bulau rumbai 
ambun. 6 Nante-nanteng bengkel 
Kameluh Putak Bulau Janjulen 
Karangan awi atun tarahininga bahing 
suling bulau rumbai ambun, puna kuta- 
kutak sinde hayak paham tutu auh 
kangasi. 7 Kangkarau kea lingu nalatai 
Kameluh Putak Bulau Janjulen 
Karangan madu pahiau gariding bulau 
sangkalemu. Ie gating mendeng 
haduanan palus mampahiau gariding 
bulau sangkalemu. Kangkarungut 
bahing puna kuta-kutak sinde 
janjaruman panalatai bitl. 8 Ye kuan 
bahing gariding bulau sangkalemu: 

Iyo-iyoh tingang nyahe, hetuh 
tege ulun aku bawi kangumban 
sinjang, habinei kamangkang 
luyang, bawi tunggal aku dia 
badahang ije, habinei sahi isen 
batambah due. 9 Nauh kea jaka 
dia tinai bitingkii bulus kumpang 
kanalesau buang, humbang bale 
kalalusan lawas, jatun bara 
rangkan pakaian simpan, kurang 
anan iran panyambungan sukup. 
Aluh atun rangkan pakaian 
simpan, ain hatue kanampan 
bunu, rayung kanenjek ruhung. 10 
Andau kueh bitingkii tau 
mangkang ngangkana. 

Kai riwut rawei Kameluh Putak Bulau 


Janjulen Karangan hajamban auh 
gariding bulau sangkalemu, puna asi- 
asi pahariwut raweia . 11 Magun kuta- 
kutak auh gariding bulau sangkalemu 
kua: 

Bitim tingang nyahe jadi handung 
hakatawan aku bawi kangumban 
sinjang, habinei kamangkang 
luyang. Kilen jaka bitim je 
junjung helu hajalukan akangkii 
rangkan pakaian simpan, iran 
panyambungan sukup? 

12 Manahingan riwut rawei uluh bawi 
kangumban sinjang kalute, ye 
Manyamei Tunggul Garing Janjahunan 
Laut palus hajalukan rangkan pakaian 
simpan, iran panyambungan sukup, 
hajamban teken lentah nambuwung 
bungai je atun tagal kahandak Ranying 
Hatala . 13 Palus taratambang pating 
jarin Kameluh Putak Bulau Janjulen 
Karangan. Hemben te kea bawi 
kangumban sinjang mangkang 
ngangkana, eleh mangkang barangkap 
kilau bulan babangkang langit, mangku 
bariun tingkah pahawang batentang 
hawun . 14 Kangkarungut suling bulau 
rumbai ambun kua: 

Iyoh tingang betau, pajing 
hajalukan akangkii rangkan 
pakaian simpan, iran 
panyambungan sukup. 

15 Ye Kameluh Putak Bulau Janjulen 
Karangan hajalukan rangkan pakaian 
simpan, iran panyambungan sukup 
akan Manyamei Tunggul Garing 
Janjahunan Laut, mahapan teken lentah 
nambuwung bungai . 16 Palus 
taratambang pating jarin Manyamei 
Tunggul Garing Janjahunan Laut 
rangkan pakaian simpan, iran 
panyambungan sukup, hayak palus 

mangkang ngangkana, eleh mangkang 
barangkap kilau kanyukah kumpang, 
mangku bariun rowan kanyahungker 
pulang, linga batanjung pulu, engkan 
bapilik jalatien . 17 Kalute ampin ewen 
sintung due, uras jadi mangkang 
ngangkanan rangkan pakaian simpan, 
iran panyambungan sukup, tuntang 
bara katika jete ewen due katawan 
arepa je tau mahamen. 

18 Limbah te Manyamei Tunggul 
Garing Janjahunan Laut, leka atun 
pahalawang huanga, ngarau pahariwut 
lingu madu nyembang bawi 
kangumban sinjang, habinei 
kamangkang luyang . 19 Ye Manyamei 
Tunggul Garing Janjahunan Laut palus 
batanjung nangkaruan karawang tiwing 
panjang, nanturung lasang bangkirai 
bahenda sambung. 20 Sana sembang 
lasang bangkirai bahenda sambung, 
hete Manyamei Tunggul Garing 
Janjahunan Laut palus lumping 
nyembang Kameluh Putak Bulau 
Janjulen Karangan. 21 Riwut rawei 
Kameluh Putak Bulau Janjulen 
Karangan: 

Panjung tingang nyahe, panjung. 
Kai bitim atun. Kilen jaka kue 
sama mijen hetuh, past bitingku 
jatun ulun beken mandengan aku. 

22 Tumbah Manyamei Tunggul Garing 
Janjahunan Laut: 

Narai bulan said, manih bitingku 
tunggal dia badahang ije. 

Tagal kapakat ewen due, nampara bara 
katika jete hinje mijen lasang bangkirai 
bahenda sambung. 


7 Kameluh Putak Bulau Janjulen 
Karangan pajanjuri daha je sulaka 

1 Nduan kauju andau kauju alem 
Manyamei Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulau 
Janjulen Karangan Limut Batu 
Kamasan Tambun hinje purun. Hete 
pajanjuri daha Kameluh Putak Bulau 
Janjulen Karangan Limut Batu 
Kamasan Tambun ije lumping bulau 
tanduk tambun, dinun due sampilung 
dawen lunuk tarung. 2 Kilen kea dahan 
Kameluh Putak Bulau Janjulen 
Karangan je pajanjuri te palus 
taratuntun awi Manyamei Tunggul 
Garing Janjahunan Laut. 3 Ye palus 
haduanan awi Manyamei Tunggul 
Garing Janjahunan Laut hayak 
mungkus mahapan timpung babilem, 
ingkes tinai mijen panatau sangku raja 
je jadi atun tagal kuasan Ranying 
Hatala. 4 Manyamei Tunggul Garing 
Janjahunan Laut nabasan tinai lanting 
bara batang bamban balang, eka 
mamuat panatau sangku raja je jadi 
basuang bangkusan timpung babilem. 5 
Sana jadi bapuat lanting bamban balang 
palus inanjuran awi Manyamei Tunggul 
Garing Janjahunan Laut pahayak dehes 
bilun nyalung, eleh hanyut 
babahantung akan hila tumbang batang 
danum. 6 Kapanatau sangku raja je 
hanyut babahantung akan kalimbahan 
laut mangantung hai tutu pahalendanga, 
taratuntun awi tambun hai nipeng pulau 
pulu. 7 Ye inahimbur awi tambun hai 
nipeng pulau pulu. Hayak auh nyahu 
batengkung ngaruntung langit homboh 
malentar kilat basiring hawun, lanting 
bamban balang palus kajadian manjadi 
lanting leleng burung dahiang. 8 Tinai 
kapanatau sangku raja palus kea 

kajadian manjadi banama bunter dia 
haluan, ajung bulat isen kamburi 
ngampuh timpung babilem. Limbah te 
daha belum endau kajadian manjadi 
Sarupui Biha Apui. 

9 Sarupui Biha Apui narantang 
Sahumpak Buren Petak; Sahumpak 
Buren Petak narantang Kasisik Buren 
Tasik; Kasisik Buren Tasik narantang 
Putir Tenung Silu ewen due Kameluh 
Bembang Ruang . 10 Kameluh 
Bembang Ruang mijen Bukit 
Maninting Dahiang je numbang Tasik 
Ambun Baragantung Langit, hayak 
narantang Putir Irang Pasihai. Putir 
Irang Pasihai narantang Putir Lanting 
Bawin Dahiang; Putir Lanting Bawin 
Dahiang narantang Hantarung Raj an 
Dahiang; Hantarung Raj an Dahiang 
narantang Tunggal Kurung Dahiang 
Batanduk Tunggal, jete je inyewut asal 
tatu dahiang . 11 Putir Tenung Silu 
narantang telu biti je inanggare bagare 
Karang Raj an Peres, Bujang Kamising, 
tuntang Rayung Sangengem . 12 Karang 
Raj an Peres, Bujang Kamising, tuntang 
Rayung Sangengem, ewen telu tuh je 
manak manjaria baratus gangguranan 
ara, manjadi raj an peres mijen 
kalimbahan laut mangantung. 

8 Kameluh Putak Bulau Janjulen 
Karangan pajanjuri daha je kadue 

1 Kalute kare ampin kajadian je jadi 
injadian awi Ranying Hatala akan 
Manyamei Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulau 
Janjulen Karangan Limut Batu 
Kamasan Tambun. 

2 Kilen kea jadi umbet katahi, Kameluh 

Putak Bulau Janjulen Karangan ewen 


due Manyamei Tunggul Garing 
Janjahunan Laut hinje belum, salenga 
atun tiruk madu muhun bapandui 
tingang huang danum tapian ewen due 
mijen. 1 2 3 Ye ewen due masuh hejan 
nahalampat tambun nanturung bilun 
nyalung palus bapandui tingang, 
hanyalung repang misut ngalingking 
biti. 4 Karahetan ewen sintung due 
bapandui tingang, hanyalung repang, 
salenga pajanjuri tinai dahan Kameluh 
Putak Bulau Janjulen Karangan, palus 
hanyut bahantung mijen bilun nyalung. 
5 Kilen kea daha je hanyut huang bilun 
nyalung taratuntun awi tambun hai 
nipeng pulau pulu, ye palus 
inahimbura. Hayak auh nyahu 
batengkung ngaruntung langit homboh 
malentar kilat basiring hawun, hete 
daha belum Kameluh Putak Bulau 
Janjulen Karangan basaluh manjadi 
Ular Malang Laut. 6 Tinai Ular Malang 
Laut narantang Gajah Baparang 
Panjang; Gajah Baparang Panjang 
narantang Tambun Lalujung Bunu, 
Ihing Lampaian Sawang, Ginteng 
Tolong, Tabang Beang, Tampak 
Mangkuk, Darap Kajang, Bawi Bujang 
Labata, Rayung Tantang Gunting, 
Desan Jata Balawang Bulau, tuntang 
Rayat Sangkuada Bapager Hintan. 7 
Tarantang ain Ular Malang Laut tuh je 
manjadi raj an peres baratus 
gangguranan ara, sampar saribu 
sabutan biti, bara hila kalang labehu 
handalem. 

9 Kameluh Putak Bulau Janjulen 
Karangan pajanjuri daha je katelu 

1 Miar kea katahi pire-pire andau alem 
tinai, Manyamei Tunggul Garing 
Janjahunan Laut Sahawung 
Tangkuranan Hariran ewen due 

Kameluh Putak Bulau Janjulen 
Karangan Limut Batu Kamasan 
Tambun hinje belum. 

2 Huang sinde andau Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan atun tiruk madu manyauk 
nampaenyet kumpal rarayun tanjung. 3 
Ye ewen due palus batulak. Kilen kea 
karahetan ewen sintung due manyauk 
nampaenyet kumpal rarayun tanjung, 
salenga pajanjuri daha Kameluh Putak 
Bulau Janjulen Karangan. 4 Sana 
taratuntun daha belum je pajanjuri te, 
Kameluh Putak Bulau Janjulen 
Karangan palus haduan hayak 
mangkusa mahapan dawen kumpal 
rarayun tanjung, inantilap mahapan 
dawen kayu bulan tilap telu puluh. 5 
Limbah te bangkusan daha belum palus 
hajakah akan hila kalimbahan laut 
mangantung. Hayak auh nyahu 
batengkung ngaruntung langit homboh 
malentar kilat basiring hawun, 
inahimbur awi tambun hai nipeng pulau 
pulu, palus kajadian manjadi Awu-awu 
Ganan Pulau Pulu. 6 Awu-awu Ganan 
Pulau Pulu narantang Gajah Babalai 
Lanting; Gajah Babalai Lanting 
narantang Raja Pangandurum Bukit; 
Raja Pangandurum Bukit narantang 
Sarupui Petak Mater. 7 Sarupui Petak 
Matei haduanan mina ije kalambutan 
bapa manjadi bulan bawi bambaia. 

Bara hete ewen due narantang Randing 
Tandang. Randing Tandang narantang 
Rama Batanduk Garing; Rama 
Batanduk Garing narantang Hadangan 
Laut; Hadangan Laut narantang 
Hadangan Bakawan. 8 Randing 
Tandang ewen due Rama Batanduk 
Garing jetuh tarantang bara Sarupui 
Petak Matei je sala hurui. Awi te 


tarantang jetuh inyewut tarantang tulah 
sahu. 9 Jetuh buku akan pambelum 
ulun kalunen amun ewen kawin babane 
sala hurui, jete hai tutu kapall, pali 
katulah petak danum. Awi te buku uluh 
mamunu hadangan akan sakin petak 
danum mangat terai nganduang tulah 
sahu . 10 Bulan bawi bambai Sarupui 
Petak Matei je nyandang rahian je 
bagare Kameluh Bawin Banting, 
narantang Sapi Rumbai Ambun. Sapi 
Rumbai Ambun narantang Sapi 
Bakawan. Ewen tuh uras badaha 
Nyalung Kaharingan Belum, baisi 
guhung paninting aseng, tuntang jetuh 
tarantang bara kahinje je kabuah hurui. 

10 Kameluh Putak Bulau Janjulen 
Karangan pajanjuri daha je kaepata 

1 Kilen kea Manyamei Tunggul Garing 
Janjahunan Laut Sahawung 
Tangkuranan Hariran ewen due 
Kameluh Putak Bulau Janjulen 
Karangan Limut Batu Kamasan 
Tambun, atun tiruk madu haguet 
batanjung panjang, mantang karawang 
tiwing panjang. 2 Karahetan ewen due 
mantang karawang tiwing panjang, 
salenga pajanjuri tinai daha Kameluh 
Putak Bulau Janjulen Karangan manata 
sahep sahumpak dawen lunuk tarung. 3 
Dahan Kameluh Putak Bulau Janjulen 
Karangan je pajanjuri manata sahep 
sahumpak dawen lunuk tarung te hai 
tutu pahalendanga. 4 Kilen kea 
pahalendang daha je pajanjuri te 
taratuntun awi Sangkaria Nyaru 
Menteng, Gambala Raj an Tanggara, 
tuntang Janjalung Tatu Riwut, palus 
nyaluh hayak auh nyahu batengkung 
ngaruntung langit homboh malentar 
kilat basiring hawun, kajadian manjadi 
Nyaring Panyaraia Belum Sahakung 

Pamarupa Haring. 5 Nyaring Panyaraia 
Belum Sahakung Pamarupa Haring 
iatuh awi Ranying Hatala mijen huang 
tumbang batang danum injam tingang, 
teluk harantung langit. 6 Nyaring 
Panyaraia Belum Sahakung Pamarupa 
Haring narantang Siak Sakung Baguti 
Tandang Haramaung, eka mijen iete 
Batang Danum Nyababerang Langit je 
manumbang Tasik Gandang 
Ngarambang Nyahu Laut Tuwung 
Hambalat Kilat. 7 Tinai Siak Sakung 
Baguti Tandang Haramaung te 
narantang Serang Tatu Nyaring; Serang 
Tatu Nyaring narantang Nyaring 
Nambalau Bahandang Sahakung 
Bagundai Serang; 8 Nyaring Nambalau 
Bahandang Sahakung Bagundai Serang 
narantang Sangkawung Buang Pamapui 
Mendeng; Sangkawung Buang 
Pamapui Mendeng narantang Salakutak 
Gila-gila Hanyi; Salakutak Gila-gila 
Hanyi narantang Raja Pandung Mama 
Rahui Bungai; 9 Raja Pandung Mama 
Rahui Bungai narantang Bahutai Bukit 
Mina Nganyun Kereng; Bahutai Bukit 
Mina Nganyun Kereng narantang 
Tunyuk Tatu Nyamuk, Kitau Tatu 
Lamantek, Birep Tatu Patining, Kirap 
Tatu Piket, tuntang Riwut Tatu Rangit. 

10 Kalute ampin kare taluh je jadi 
injadian awi Ranying Hatala bara 
dahan Kameluh Putak Bulau Janjulen 
Karangan je jadi pajanjuri manata 
sahep sahumpak dawen lunuk tarung. 

11 Kameluh Putak Bulau Janjulen 
Karangan pajanjuri daha je kalime 

1 Limbah kajadian je kaepat, 

Manyamei Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulau 


Janjulen Karangan Limut Batu 
Kamasan Tambun, atun tiruk handak 
baramu kayu sangalang akan garing 
pamalangkan pantar ihing sanggaran 
dahiang. 2 Ye ewen due palus tingang 
nulak lunuk, tambun basangka baras, 
balua lasang bangkirai bahenda 
nanturung karawang tiwing panjang 
nyahendeng bang panapian tambun. 3 
Bara panapian tambun ewen due 
batanjung panjang, batetei ambu 
nyaharan pain bukit panjang, manetei 
pamalapak puruk batu ambu, halawu 
huang tantan ije bukit. 4 Intu tantan 
bukit jete, salenga atun kamean ewen 
sintung due ewau hampis garu bulan. 
Ye palus malawu rawei Kameluh Putak 
Bulau Janjulen Karangan kua: 

Narai gangguranan ara bukit 
jetuh tingang nyahe? 

5 Kuan Manyamei Tunggul Garing 
Janjahunan Laut: 

Iyoh bulan betau, Men keajaka 
kue nanggare gangguranan aran 
bukit jetuh bagare Bukit 
Ngalangkang Garu Kereng 
Naliwur Sand. 

6 Bara tantan Bukit Ngalangkang Garu 
ewen due magun batanjung panjang, 
batetei ambu, sembang ewen sintung 
due intu ije bukit tinai, palus ewen 
sintung due nanggare gangguranan aran 
bukit jete bagare Bukit Ampar Samben 
Kereng Irai Santagi. 7 Bara Bukit 
Ampar Samben ewen due magun 
batanjung panjang, batetei ambu 
haratean bukit gantung. Sembang ewen 
sintung due intu ije bukit ura-uras 
ngaliling kayun sangalang garing. 8 Ye 
ewen sintung due palus mananggare 
gangguranan aran bukit jete bagare 
Bukit Ngarambang Garing Kereng 

Hambalat Sihung. 9 Bara bukit jete 
ewen sintung due batanjung tinai 
sembang tantan ije bukit, palus ewen 
sintung due nanggare gangguranan aran 
bukit jete bagare Bukit Batengkung 
Nyahu Kereng Batenggau Ganggerang. 
10 Magun ewen sintung due batanjung 
panjang, batetei ambu, sembang intu ije 
bukit, hayak ewen due tengak tanggare 
nampayah ngambu, salenga gitan ewen 
sintung due atun bulan bara gantung 
langit. Ye palus ewen sintung due 
nanggare gangguranan aran bukit jete 
bagare Bukit Payah Bulan Kereng 
Tenggau Pahawang . 11 Batanjung tinai 
ewen sintung due bara Bukit Payah 
Bulan, sembang ije bukit kanda- 
kandang. Hemben te kea ewen due 
nanggare aran bukit jete bagare Bukit 
Kandang Duhung Kereng Anduh Bunu. 
12 Intu bukit jete ewen sintung due 
baramu kayu akan garing pamalangkan 
pantar, ihing sanggaran dahiang. Ye 
palus isung sanggaran dahiang. Ye 
palus isung nyaratunda, hayak te ewen 
sintung due bilik balingau tanduk 
nuntun ngaju tampajehan ngawa . 13 
Karahetan ewen sintung due bilik 
balingau tanduk, mangilau eka ewen 
due madu nampahendeng garing 
pamalangkan pantar, ihing sanggaran 
dahiang je dinun ewen sintung due 
hete, salenga taratuntun atun ije batu 
ninda-nindan ampl . 14 Intu hunjun batu 
je ninda-nindan ampl te tege ije hatuen 
nyaring. Ye palus ewen due 
mananggare gangguranan aran bukit 
jete bagare Bukit Batu Nindan Tarung 
Kereng Liang Bantilung Nyaring. 15 
Intu Bukit Batu Nindan Tarung Kereng 
Liang Bantilung Nyaring te ewen due 
madu nampahendeng garing 
pamalangkan pantar, ihing sanggaran 
dahiang. 


16 Kilen haweh Kameluh Putak Bulau 
Janjulen Karangan metuh ewen sintung 
due madu nampahendeng garing 
pamalangkan pantar, leka pajanjuri 
tinai daha ije lumpang bulau tanduk 
ambun, palus nutup awi Manyamei 
Tunggul Garing Janjahunan Laut hapan 
talawang hayak enyet tinai mahapan 
ranying bunu . 17 Hayak auh nyahu 
batengkung ngaruntung langit homboh 
malentar kilat basiring hawun, daha 
belum umba talawang tuntang ranying 
bunu basaluh manjadi Haramaung 
Batulang Bunu Pangandien Balikur 
Talawang . 18 Haramaung Batulang 
Bunu Pangandien Balikur Talawang 
narantang Kameluh Pakun Hawun; 
Kameluh Pakun Hawun narantang 
Kameluh Indu Tahunjung Tarung. Eka 
ewen mijen iete intu Batang Danum 
Injam Tingang Lewu Bukit Bajaga 
Bulan. 

12 Kameluh Putak Bulau Janjulen 
Karangan pajanjuri daha je 
kajahawena 

1 Limbah te tinai kahandak ewen 
sintung due je madu nampahendeng 
garing pamalangkan pantar 
nampahingkat ihing sanggaran dahiang, 
salenga taraingkang garing 
pamalangkan pantar awi Kameluh 
Putak Bulau Janjulen Karangan Limut 
Batu Kamasan Tambun, hayak 
pajanjuri daha manata bungking 
sangalang garing. 2 Palus nyaluh auh 
nyahu batengkung ngaruntung langit 
homboh malentar kilat basiring hawun, 
daha belum mijen bungking sangalang 
garing basaluh manjadi Bawin 
Kameluh Lulung Sangalang. 3 Tinai 
Bawin Kameluh Lulung Sangalang 
narantang Kameluh Bumbung 

Balawan; Kameluh Bumbung Balawan 
narantang Manyamei Talampe; 
Manyamei Talampe narantang 
Manyamei Tingang; Manyamei 
Tingang narantang Manyuling Tarung; 
Manyuling Tarung narantang Tapitik 
Kawu Tempun Elang Garantung; 

Tapitik Kawu Tempun Elang Garantung 
narantang Tantuya Ikuh Bake!; Tantuya 
Ikuh Bake! narantang Marasiang 
Tarung; Marasiang Tarung narantang 
Bajakah Languan Tanjung; Bajakah 
Languan Tanjung narantang Lunuk 
Nyalantar Saratus; 4 Lunuk Nyalantar 
Saratus narantang Iman Elanjaliwan 
Baras Mumpun Penda Balawan, jete je 
narantang Lamiang Panjang 
Harandikung Luwang Timpung 
Panjang Indu Entang Tulang. Kalute 
ampin kajadian bara tanjurin dahan 
Kameluh Putak Bulau Janjulen 
Karangan je kajahawen belum tanggar 
jahawen bulan langit. 

13 Kameluh Putak Bulau Janjulen 
Karangan pajanjuri daha je kauju 

1 Huang katahi tinai, Manyamei 
Tunggul Garing Janjahunan Laut 

Sahawung Tangkuranan Hariran ewen 
due Kameluh Putak Bulau Janjulen 
Karangan Limut Batu Kamasan 
Tambun manandang petak mampar 
buang, petak sintel habalambang 
tambun, nehang bang deret 
habangkalan karangan. 1 2 3 Limbah jadi 
badandang petak sintel habalambang 
tambun, batehang bang deret 
habangkalan karangan, palus ewen 
sintung due baramu bisak bendang 
bulau sangkalemu, induan uju kabisak. 

3 Ewen due balaku asi belum palakuan 
awat maharing umba Ranying Hatala 
ewen due Jata Balawang Bulau, uka 


manyaluh bisak bendang bulau 
sangkalemu uju kabisak manjadi 
parung hai eka ewen sintung due 
mahawang. 4 Hemben te kea ewen 
sintung due manejek bisak bendang 
bulau sangkalemu uju kabisak intu 
hunjun petak mampar buang tuntang 
limbah te ewen sintung due gandang 
halaban buli, garantung kamalesan 
mulang nanturung lasang bangkirai 
bahenda sambung. 5 Kilen kea Ranying 
Hatala ewen due Jata Balawang Bulau 
nuntun taluh gawin ewen sintung due, 
hayak nahingan auh puna asi-asi. 6 
Rawei Ranying Hatala: 

Amun kilau etuh panalatai, kueh 
tau tuntung karangkan lingun 
ewen sintung due manumun je 
ingahandak tuntang iatuh awi'ku. 
Awi te naraije ingahandak awi 
ewen due hetuh Aku manjadia. 

7 Ranying Hatala palus mukei kahain 
kuasa, murai japa jimat tanteng, Ie 
manjadian kahandaka. 8 Hayak auh 
nyahu batengkung ngaruntung langit 
homboh malentar kilat basiring hawun, 
Ie manjadian bisak bendang bulau 
sangkalemu manjadi parung hai 
batunjung duan telu ruang napus, hayak 
sukup umba kare puat panatau 
panuhan. 9 Limbah te Ranying Hatala 
malawu rawei umba Manyamei 
Tunggul Garing Janjahunan Laut ewen 
sintung due Kameluh Putak Bulau 
Janjulen Karangan pajing tame huang 
parung mahawang . 10 Ye ewen sintung 
due tinai palus balua lasang bangkirai 
bahenda sambung mantang karawang 
tiwing panjang nanturung parung 
mahawang hinje purun paniruh, 
mangkang kabaluma belum . 11 Uju 
andau uju alem ewen sintung due jadi 
mijen parung mahawang, leka pajanjuri 

tinai dahan Kameluh Putak Bulau 
Janjulen Karangan, kabentengan ie 
mambelum apui mijen dapuhan 
lambing kawn. Daha belum te manata 
dapuhan lambing kawu . 12 Nyaluh tinai 
awi Ranying Hatala hayak auh nyahu 
batengkung ngaruntung langit homboh 
malentar kilat basiring hawun, daha 
belum palus manjadi Putir Balawang 
Kawu . 13 Putir Balawang Kawu 
narantang Pusa Tiun; Pusa Tiun 
narantang Pusa Dukuh; Pusa Dukuh 
narantang Pusa Bakawan. 

14 Kameluh Putak Bulau Janjulen 
Karangan pajanjuri daha je kahanya 

1 Limbah kakare kajadian kalute, ye 
Manyamer Tunggul Garing Janjahunan 
Laut Sahawung Tangkuranan Hariran 
ewen due Kameluh Putak Bulau 
Janjulen Karangan Limut Batu 
Kamasan Tambun paham tutu angat 
huanga tau nuah garing tarantang. 2 
Umbet kea katahl ewen sintung due 
hinje, leka pajanjuri tinai dahan 
Kameluh Putak Bulau Janjulen 
Karangan. Ye palus inyaluh hayak auh 
nyahu batengkung ngaruntung langit 
homboh malentar kilat basiring hawun. 
Daha belum jete palus kajadian 
manjadi Raja Jangkaung Langit. 3 Raja 
Jangkaung Langit narantang Patih 
Juluh Jungkau; Patih Juluh Jungkau 
narantang Patih Pulang Kaeng; Patih 
Pulang Kaeng narantang Asu Bangka. 4 
Tinai Asu Bangka narantang Asu 
Pahaluang Lewu, jetuh je narantang 
Asu Bakawan. Kalute ampin taluh je 
manjadi akan ewen sintung due awi 
Ranying Hatala tuntang Jata Balawang 
Bulau hemben te. 


15 Kameluh Putak Bulau Janjulen 
Karangan pajanjuri daha je 
kajalatiena 

1 Limbah pire-pire kajadian je jadi 
mahalau, kilen kea huang ije andau 
tinai Kameluh Putak Bulau Janjulen 
Karangan kangkarau lingu nalatai madu 
batanjung penda lepau. Leka pajanjuri 
dahan Kameluh Putak Bulau Janjulen 
Karangan Limut Batu Kamasan 
Tambun, hayak daha belum te paham 
tutu ampin kahain pahalendanga. 2 
Daha belum te manata petak sintel 
tapajakan parung mahawang. Hayak 
auh nyahu batengkung ngaruntung 
langit homboh malentar kilat basiring 
hawun, basaluh manjadi Ramuan Penda 
Bendang. 3 Tinai Ramuan Penda 
Bendang narantang Raja Kariring 
Langit; Raja Kariring Langit narantang 
Raja Lalunjung Bunu; Raja Lalunjung 
Bunu narantang Raja Panyahempun 
Taya; Raja Panyahempun Taya 
narantang Raja Panyahempak Bukit; 4 
Raja Panyahempak Bukit narantang 
Bawui Samben. Bawui Samben tuh je 
narantang tinai Bawui Bakawan akan 
ulun kalunen. Kalute ampin kahandak 
Ranying Hatala manjadian kakare taluh 
handiai junjun helu huran. 

16 Kameluh Putak Bulau Janjulen 
Karangan pajanjuri daha je 
kasapuluha 

1 Manyamei Tunggul Garing 
Janjahunan Laut Sahawung 
Tangkuranan Hariran ewen due 
Kameluh Putak Bulau Janjulen 
Karangan Limut Batu Kamasan 
Tambun halajur kuta-kutak tahiu ampin 
kakare kajadian je ingahandak awi 
Ranying Hatala akan ewen sintung due. 

2 Kilen kea leka atun karangkan huang 
Kameluh Putak Bulau Janjulen 
Karangan madu balua parung 
mahawang tinai nanturung lawang 
parintaran tingang. 1 2 3 Karahetan 
Kameluh Putak Bulau Janjulen 
Karangan masuh hejan taletal jela 
dahiang, leka pajanjuri tinai daha 
manata hejan taletal jela dahiang. 4 
Hayak auh nyahu batengkung 
ngaruntung langit homboh malentar 
kilat basiring hawun, daha belum je 
manata kabentengan hejan taletal jela 
dahiang basaluh manjadi Bangkuak 
Penda Pakang. 5 Bangkuak Penda 
Pakang narantang Marasiau Bulau; 
Marasiau Bulau narantang Jaga 
Hakasah; Jaga Hakasah narantang 
Talenjen Tandas. 6 Tina! Talenjen 
Tandas narantang Manuk Darung 
Tingang; Manuk Darung Tingang 
narantang Manuk Bakawan. Tarantang 
manuk jetuh je manjadi manuk akan 
ulun kalunen. 

17 Kameluh Putak Bulau Janjulen 
Karangan pajanjuri daha je 
kasawalasa 

1 Kalute ampin kajadian huang sapuluh 
bulan langit intu pambelum Manyamei 
Tunggul Garing Janjahunan Laut ewen 
sintung due Kameluh Putak Bulau 
Janjulen Karangan. 

2 Huang katika jete, Kameluh Putak 

Bulau Janjulen Karangan kangkarau 

lingu nalatai madu batanjung panjang 

akan likut parung mahawang. 3 

Kabentengan Kameluh Putak Bulau 
Janjulen Karangan batanjung panjang, 
leka pajanjuri tinai daha manata petak 
sintel habalambang tambun, liang deret 
habangkalan karangan, intu likut 


parung mahawang. 4 Hayak auh nyahu 
batengkung ngaruntung langit homboh 
malentar kilat basiring hawun, daha 
belum te palus kajadian manjadi 
Karamunting Bahu. 5 Karamunting 
Bahu narantang Karamunting Taya; 
Karamunting Taya narantang 
Rambangan Bahu; Rambangan Bahu 
narantang Rambangan Taya; 
Rambangan Taya narantang Salumbar 
Kayu Nyahu; Salumbar Kayu Nyahu 
narantang Tabalien Munyin; Tabalien 
Munyin narantang Kalipapa Tanduk. 6 
Kalipapa Tanduk narantang tinai Uli- 
ulin Bahenda; Uli-ulin Bahenda 
narantang Kayu Nyurung Upu; Kayu 
Nyurung Upu narantang Tabalien 
Lantang Penyang. 

18 Kameluh Putak Bulau Janjulen 
Karangan pajanjuri daha je 
kaduewalasa 

1 Tanggar due walas bulan langit katahl 
Manyamei Tunggul Garing Sahawung 
Tangkuranan Hariran ewen due 
Kameluh Putak Bulau Janjulen 
Karangan Limut Batu Kamasan 
Tambun hinje belum. Leka atun 
karangkan lingu madu mampah pulau 
pehun sawang, nyahep ruang jumpung 
bunge. 

2 Ye tingang palus tulak lunuk. 
Karahetan ie mampah pehun sawang, 
nyahep ruang jumpun bunge, pajanjuri 
tinai dahan Kameluh Putak Bulau 
Janjulen Karangan manata pulau pehun 
sawang, ulih lenda-lendang, linge- 
lingei tutu. 3 Ye taratuntun awi 
Sangkaria Nyaru Menteng, Gambala 
Rajan Tanggara, tuntang Janjalung Tatu 
Riwut. Hayak auh nyahu batengkung 
ngaruntung langit homboh malentar 

kilat basiring hawun, daha jete basaluh 
manjadi Sangkarawat Munduk 
Sangkarawat Mendeng. 4 Sangkarawat 
Munduk Sangkarawat Mendeng 
narantang Rangkang Sanaman 
Batunjang Duhung Panarukat 
Jangkarang Bahangkang Bunu; 
Rangkang Sanaman Batunjang Duhung 
Panarukat Jangkarang Bahangkang 
Bunu narantang Rangkang Batu 
Batunjang Karangan Parukat Liang 
Bahangkang Baras; Rangkang Batu 
Batunjang Karangan Parukat Liang 
Bahangkang Baras narantang Raja 
Ungkuh Batu Tuhan Jenjang Liang; 
Raja Ungkuh Batu Tuhan Jenjang 
Liang narantang Raja Singkuh Batu 
Tuhan Jenjang Liang; Raja Singkuh 
Batu Tuhan Jenjang Liang narantang 
Raja Tungkui Hawun ewen due 
Kameluh Kumbui Ambun; Kameluh 
Kumbui Ambun narantang Nyahu 
Papan Taliwu Kilat Santep Dandang 
Tajahan. 5 Nyahu Papan Taliwu Kilat 
Santep Dandang Tajahan narantang 
patahu epat walas biti, je inanggare 
Ranying Hatala gangguranan ara 
bagare Lalunjung Bunu, Lalunjung 
Pulang, Anju Ganan Tutuk Bunu, 
Renteng Bantikan Tuntung, Tantiwa 
Pantun Garantung, Kaliwat Peteng 
Penyang, Sarimpak Bambang 
Kumpang, Kunjat Ganan Lambang 
Palangka, Sasanggah Ganan Lambang 
Balai, Kirip Renteng Tingang, Ruak 
Ganan Likut Talawang, Sipet Pandak 
Turns Sangkairaya Mendeng, 
Manyamei Mama Lampayan Sawang, 
tuntang Raja Rantaran Bun Ujan Bulau 
Rintih Bintang Ije Habalita Bulau 
Ganda-Gandang Ngandang Riak 
Hanyin Tempu. Ewen tuh je mijen 
Bukit Ginteng Nahakahang Duhung, 
Kereng Barangga Naharanggan Bunu 


intu Batang Danum Pijir Habunu. 

19 Manyamei Tunggul Garing 
Janjahunan Laut hakaja pating 
umba Kameluh Putak Bulau 
Janjulen Karangan 

1 Kilen kea amun jadi kinjap tutu 
pajanjuri dahan Kameluh Putak Bulau 
Janjulen Karangan Limut Batu 
Kamasan Tambun, palus hindai atun 
mandinun garing tarantang, sihung 
lalundung. 2 Ranying Hatala jadi 
mangahandak kakare taluh handiai je 
jadi injadia tuntang kalute kea huang 
kakare taluh handiai je injadia harian 
andau tinai. Hayak te kea Ie japa-japan 
tatah: 

Hetuh jadi umbet katika Aku 
manjadian kakare taluh handiai 
huang pambelum kalunen. Aku 
manjadian biti bereng aingkii 
akan manyuang pambelum je 
ingahandak awi'ku. 3 Ewen due 
tuh puna ilalus gawi lunuk hakaja 
pating, baringen hatamuei 
bumbung, awi ewen sintung due 
dapitjehaje manak manarantang 
hatamunanAku huang pambelum 
Pantai Danum Kalunen je puna 
ingahandak awi'ku tuntang 
talatah panggawi manjadi suntu 
akan pambelum Pantai Danum 
Kalunen. 

4 Ranying Hatala tuntang Jata 
Balawang Bulau malawu rawei hayak 
manyahuan Raja Uju Hakanduang 
pajing tingang lunu-lunuk nanturung 
Bukit Batu Nindan Tarung, nyahendeng 
Kereng Liang Bantilung Nyaring. 5 
Hemben te kea Ranying Hatala tuntang 
Jata Balawang Bulau hapeteh rawei 
umba Raja Uju Hakanduang pajing 


21 


malalus lunuk hakaja pating, baringen 
hatamuei bumbung akan Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan. 6 Limbah jadi mandinun 
peteh mandehen, janji manjiret bara 
Ranying Hatala ewen due Jata 
Balawang Bulau, te Raja Uju 
Hakanduang palus tingang nusang 
hadurut lunuk nanturung Bukit Batu 
Nindan Tarung. 7 Ewen Raja Uju 
Hakanduang Kanaruhan Hanya 
Basakati te, iete bagare Raja Mandurut 
Untung, Raja Mandurut Bulau, Raja 
Barakat, Raja Angking Penyang, Raja 
Garing Hatungku, Raja Panimbang 
Daha, tuntang Raja Tamanang. Ewen 
Raja Uju Hakanduang jetuh iete je 
inyewut huang katamparan kajadian 
kakare taluh handiai. 

8 Raja Uju Hakanduang hadurut 
mimbit kakare paramun lunuk hakaja 
pating, parabean baringen hatamuei 
bumbung, iete sawang tanggan tarung, 
ranying pandereh bunu, uei rantihen 
tingang, bawui samben, manuk darung 
tingang, lamiang bua garing belum, 
manas sambelum perun tambun, 
tuntang je beken kea paramun gawi. 9 
Kakare taluh je imbit awi Raja Uju 
Hakanduang Kanaruhan Hanya 
Basakati uras atun tagal kahain kuasan 
Ranying Hatala ewen due Jata 
Balawang Bulau, maatuh taluh handiai 
tumun kahandaka. 

10 Sana sembang Bukit Batu Nindan 
Tarung, Kereng Liang Bantilung 
Nyaring, Raja Uju Hakanduang 
hasembang tanduk umba Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan . 11 Raja Uju Hakanduang 
janjaruman peteh mandehen, janji 


manjiret Ranying Hatala tuntang Jata 
Balawang Bulau, je akan malalus gawi 
lunuk hakaja pating akan Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan . 12 Nduan hambekan katun, 
namunan peteh mandehen Ranying 
Hatala ewen due Jata Balawang Bulau: 

Ketun sintung due tuh akan ilalus 
gawi lunuk hakaja pating, 
baringen hatamuei bumbung. 

13 Hanjak rantang pahalawang huang, 
rindang pahateluk kalingu Manyamei 
Tunggul Garing Janjahunan Laut 
mandinun peteh rawei bara Ranying 
Hatala, awi puna Ie je katamparan 
pambelum, tuntang pambelum kalunen 
je puna AT kabuat . 14 Ye Raja Uju 
Hakanduang palus malalus peteh 
mandehen Ranying Hatala ewen due 
Jata Balawang Bulau, malalus gawi 
lunuk hakaja pating, baringen hatamuei 
bumbung . 15 Huang katika malalus 
gawi lunuk hakaja pating, baringen 
hatamuei bumbung, Raja Uju 
Hakanduang mampunduk Manyamei 
Tunggul Garing Janjahunan Laut umba 
Kameluh Putak Bulau Janjulen 
Karangan intu hunjun garantung, hayak 
lenge pangantau mimbing batang 
sawang palus tunjuk paninjuk 
manunjuk akan ngambu nyarurui 
batang sawang. Kalute kea pai 
maninjak batu . 16 Ewen sintung due 
jadi mandukan hunjun garantung. Hete 
Raja Uju Hakanduang manyaki ewen 
sintung due mahapan dahan manuk, 
bawui, manitis undus, palus mameteng 
lilis lamiang, manas sambelum, hayak 
mantar pinang sama hanjenan kapantar. 
17 Limbah munduk hunjun garantung 
ewen sintung due mendeng nanturung 
baun tunggang parung hayak nekap 

bahat ambu parung, nukiu 
naharungking bahing mandehen peteh 
Ranying Hatala tuntang Jata Balawang 
Bulau. 

18 Ewen sintung due malalus kakare 
peteh mandehen Ranying Hatala 
tuntang Jata Balawang Bulau, hayak 
jetuh kea je manjadi suntu dapit jeha 
huang pambelum Pantal Danum 
Kalunen je ingahandak awi Ranying 
Hatala . 19 Limbah jadi gawi lunuk 
hakaja pating, baringen hatamuei 
bumbung, huang Bukit Batu Nindan 
Tarung, Raja Uju Hakanduang gandang 
halalian buli umba Ranying Hatala 
mijen Batang Danum Banyahu Bulau. 

20 Kameluh Putak Bulau Janjulen 
Karangan Limut Batu Kamasan 
Tambun handiwung kanyurung 
pusu, pandung bapangku anak 

1 Are kea jadi katahl limbah lunuk 
hakaja pating, baringen hatamuei 
bumbung, leka atun angat kahubah biti 
bereng Kameluh Putak Bulau Janjulen 
Karangan Limut Batu Kamasan 
Tambun. 2 Awi atun angat kahubah biti 
bereng Kameluh Putak Bulau Janjulen 
Karangan, hete ie palus malawu rawei 
umba Manyamei Tunggul Garing 
Janjahunan Laut kua: 

Kahandak Ranying Hatala amp! 

uras manjadi akan pambelum 

kalunen. 

3 Nahingan auh riwut rawei bulan bawi 
bambaia Kameluh Putak Bulau 
Janjulen Karangan kalute, Manyamei 
Tunggul Garing Janjahunan Laut 
paham hanjak rantang pahalawang 
huanga, awi bulan bawi bambaia jadi 
handiwung kanyurung pusu, pandung 


bapangku anak. 4 Palus hamauh ie kua: 

Kareh amun sama bujur- 
kabajuran karangkan lingungku 
nuah garing tarantang, aku 
mangantung hajat, mandehen 
miat umba Ranying Hatala ewen 
due Jata Balawang Bulau. 

5 Magun Manyamei Tunggul Garing 
Janjahunan Laut kuta-kutak pahalawu 
rawei, balaku asi belum, palakuan awat 
maharing umba Ranying Hatala ewen 
due Jata Balawang Bulau tau kanuah 
garing tarantang hatue kanampan bunu, 
rayung kanenjek ruhung. 6 AmpI 
Ranying Hatala ewen due Jata 
Balawang Bulau atun manahingan 
pahariwut rawei Manyamei Tunggul 
Garing Janjahunan Laut je balaku asi 
belum, palakuan awat maharing, hayak 
balaku karambang kilau pulau pehun 
sawang, hambalat ruwan jumpung 
bunge. 

7 Kalute Manyamei Tunggul Garing 
Janjahunan Laut bilak dia buang andau 
batanjung pain bukit panjang, haratean 
puruk batu ambu, mangilau taluh je 
nahuang bulan bawi bambaia hakanana. 

8 Hemben te kea Ranying Hatala atun 
mameteh umba Raja Uju Hakanduang 
uka janjaruman akan Manyamei 
Tunggul Garing Janjahunan Laut, 
huang katika bulan bawi bambaia 
Kameluh Putak Bulau Janjulen 
Karangan handiwung kanyurung pusu, 
uka ie handung hakatawan, tuntang ie 
mahaga bulan bawi bambaia te bua- 
buah. 9 Basa kareh, huang ampin 
tamparan daha je manjadi bereng ulun 
mangalunen, hete atun kajadian je 
pangkasulak, jete je inyewut bagare 
lumpuk mata. Limbah te harun ie 
kajadian tinai manjadi biti bereng, isi 

daha, tulang uhat, tuntang pupus bulu. 
10 Limbah ewen te jadi sukup atun 
tuntang tanggar genep katika, bulan 
patendu, banama te baungkar puat 
hayak auh nyahu batengkung 
ngaruntung langit homboh malentar 
kilat basiring hawun, ie masuh nyalung 
badehes bakarampung bua bunds, 
ngasuhan guhung batiki bakatepas 
sapanakir mendeng. Huang katika jete 
atun dumah Janjalung Tatu Riwut, tame 
bereng umba hinje ie . 11 Huang katika 
jete kea, ie nukiu naharungking bahing, 
mandehen riwut je manjadi aseng 
panjang, tuntang palus atun pahalingei 
biti umba kalawa ain Ranying Hatala je 
rantep hinje umba ie, jete inyewut 
hambaruan . 12 Kalute peteh Ranying 
Hatala hajamban Raja Uju Hakanduang 
je inyampai umba Manyamei Tunggul 
Garing Janjahunan Laut, palus ie 
mahaga bua-buah kakare asi tuntang 
kahandak je iatuh awi Ranying Hatala 
aka, je kareh akan iatuh tinai huang 
pambelum Pantai Danum Kalunen 
tumun jala tesek, kalute kea jala buli 
nanturung Ranying Hatala. 

13 Jadi sukup bulan tagala, genep 
bintang patendu, nduan telu bulan 
tanggar langit, Kameluh Putak Bulau 
Janjulen Karangan handiwung 
kanyurung pusu. Hete Manyamei 
Tunggul Garing Janjahunan Laut 
malalus kakare gawi tumun peteh 
Ranying Hatala ewen due Jata 
Balawang Bulau, paleteng kalangkang 
sawang manyadiri akan tihin bulan 
bawi bambaia . 14 Kalute kea amun jadi 
sukup katahl tinai, nduan uju bulan 
tanggar langit, Manyamei Tunggul 
Garing Janjahunan Laut malalus peteh 
mandehen Ranying Hatala ewen due 
Jata Balawang Bulau. Ie manyaki ehet 


palus manyadia sangguhan manak akan 
bulan bawi bambaia, Kameluh Putak 
Bulau Janjulen Karangan. 

15 Sukup jadi bulan tagala, genep 
bintang patendu, nduan jalatien bulan 
jalatien andau tanggar langit, hete palus 
banama baungkar puat, ajung baurai 
daganga . 16 Kameluh Putak Bulau 
Janjulen Karangan luas bujur- 
kabajuran, uras hatue kanampan bunu, 
rayung kanenjek ruhung sintung telu. 

17 Hanjak rantang pahalawang huang, 
rindang pahateluk kalingun Manyamei 
Tunggul Garing Janjahunan Laut, 
nuntun uluh garing tarantanga sintung 
telu, uras linga batanjung pulu, engkan 
bapilik jalatien, uras mangkang 
barangkap, kilau bulan babangkang 
langit . 18 Ye Manyamei Tunggul 
Garing Janjahunan Laut maluput hajat 
miat umba Ranying Hatala ewen due 
Jata Balawang Bulau, palus malalus 
gawi nahunan manampa gangguranan 
aran anaka sintung telu . 19 Huang 
katika ie malalus nahunan manampa 
aran anaka sintung telu, te Manyamei 
Tunggul Garing Janjahunan Laut 
balaku Raja Uju Hakanduang tingang 
nusang hadurut lunuk, hayak balaku asi 
umba Ranying Hatala ewen due Jata 
Balawang Bulau. 20 Sana ewen Raja 
Uju Hakanduang jadi sembang Bukit 
Batu Nindan Tarung, Kereng Liang 
Bantilung Nyaring, te ewen malalus 
gawi nahunan garing tarantang 
Manyamei Tunggul Garing Janjahunan 
Laut sintung telu, palus manyaki malas 
tumun peteh tuntang kahandak Ranying 
Hatala ewen due Jata Balawang Bulau, 
hayak nanggare gangguranan ara iete 
Raja Sangen, Raja Sangiang, tuntang 
Raja Bunu. 21 Limbah te Raja Uju 
Hakanduang gandang halalian buli, 

tuntang kalute ampin taluh je jadi 
kajadian tagal kahandak Ranying 
Hatala akan Manyamei Tunggul Garing 
Janjahnnan Laut ewen due Kameluh 
Putak Bulau Janjulen Karangan. 

21 Taluh je injadian awi Ranying 
Hatala limbah Kameluh Putak Bulau 
Janjulen Karangan luas anaka 

1 Limbah Kameluh Putak Bulau 
Janjulen Karangan Limut Batu 
Kamasan Tambun luas anaka ewen 
sintung telu, te Manyamei Tunggul 
Garing Janjahunan Laut ewen hanak 
hajarian belum netep huang Bukit Batu 
Nindan Tarung, Kereng Liang 
Bantilung Nyaring. 

2 Tinai amp! Ranying Hatala 
bakahandak akan maatuh kakare taluh 
handiai rahian andau. Hayak auh nyahu 
batengkung ngaruntung langit homboh 
malentar kilat basiring hawun, 
manyaluh sangguhan manak ain 
Kameluh Putak Bulau Janjulen 
Karangan, eka luas anaka sintung telu 
te manjadi lanting samben nampalang 
penyang haki runtun ngangkuang 
santagi enjung bunu nyalawi bungai, 
lanting lamiang nyarantiman handang, 
tuntang lanting dare hekut habalawit 
balambang. 3 Sintung telu taluh je 
kajadian bara sangguhan manak te uras 
atun intu butah nyaraka penyang 
basalupu butah amben penyang nyirat 
bulang jara-jarang. 4 Butah nyaraka 
penyang basalupu butah amben 
penyang inyaluh tinai hayak auh nyahu 
batengkung ngaruntung langit homboh 
malentar kilat basiring hawun, palus 
kajadian manjadi butah panji ringkin 
danum, hayak sukup taluh puata iete 
lanting samben nampalang penyang 


haki runtun ngangkuang santagi enjung 
bunu nyalawi bungai, lanting lamiang 
nyarantiman handang, lanting dare 
hekut habalawit balambang, banama 
bulau runtih bulan ajung rabia nalepu 
bintang saratus, batu timpung 
sapanguwang bintik, barun tahentung 
bakalampau guhung, anggan hantitik 
baka ujang andau, timpun rarayun 
danum urang urik balambang, tuntang 
banama bukit malempang tambun 
jampahen langit. 5 Kakare ramu 
panatau panuhan je atun intu 
Manyamei Tunggul Garing Janjahunan 
Laut ewen hanak tuntang jete inyarah 
Ranying Hatala ewen mahaga helu iete 
butah panji ringkin danum, suling bulau 
rumbai ambun, gariding bulau 
sangkalemu, tuntang kapek balulang 
bulau. 6 Panatau panuhan jetuh kareh 
rahian andau itah atun mahining eweh- 
eweh je mahaga tuntang akan narai 
guna, awi kareh Ranying Hatala akan 
mintih raja-raja tuntang kameluh je 
mahaga palus mangguna. 

7 Kalute ampin kahandak Ranying 
Hatala je atun huang katika jete ura- 
uras manjadi, tuntang jetuh kea je 
manjadi tamparan taluh handiai kareh 
huang Pantai Danum Sangiang palus 
Pantai Danum Kalunen. 

22 Raja Bunu dia tau baseput barigas 
hakananan pantar pinang 

1 Limbah pire-pire andau jadi katahl, 
ampl Raja Bunu lalau hakabeken lingu 
nalatai bara tambun pahari ewen 
sintung due. 2 Raja Bunu dia maku 
hakananan pantar pinang. Aluh ie 
hakanana jatun tau nyurung isi daha 
tuntang dia kea tau baseput barigas 
kilau tambun pahari sintung due. 3 

Amun tambun paharl sintung due, iete 
Raja Sangen tuntang Raja Sangiang, 
puna akan ndu kaseput karigasa. 

4 Kilen kea uluh tingang apanga 
Manyamei Tunggul Garing Janjahunan 
Laut ewen due tingang indanga 
Kameluh Putak Bulau Janjulen 
Karangan paham kapehen itung huang 
nuntun garing tarantanga Raja Bunu je 
kalute ampi. 5 Ye Manyamei Tunggul 
Garing Janjahunan Laut ewen due 
bulan bawi bambai Kameluh Putak 
Bulau Janjulen Karangan malawu 
rawei: 

Pasi-pasi lingun itah sintung due, 
lalau nuah Ranying Hatala 
lalangena, nyambung Jata 
Balawang Bulau sampalangen. 

6 Kilen kea Ranying Hatala ewen due 
Jata Balawang Bulau nahingan 
pahariwut rawei Manyamei Tunggul 
Garing Janjahunan Laut ewen due 
Kameluh Putak Bulau Janjulen 
Karangan je balaku asi belum, palakuan 
awat maharing. 7 Palus japa-japan 
tatah, jima-jimat tanteng, Ranying 
Hatala ewen due Jata Balawang Bulau 
masi Manyamei Tunggul Garing 
Janjahunan Laut ewen due Kameluh 
Putak Bulau Janjulen Karangan. Ie 
manjapa lalang tambangap langit je 
basuang behas nyangen tingang, hayak 
inutup mahapan pundang lauk ila-ilai 
langit je dia tau una tuntang dia tau 
rugi. 8 Hayak auh nyahu batengkung 
ngamntung langit homboh malentar 
kilat basiring hawun, kahandak 
Ranying Hatala ewen due Jata 
Balawang Bulau uras manjadi metuh te 
kea. 9 Tinai behas nyangen tingang je 
akan suang lalang tambangap langit, 
ingaut ije supak nyurung ije gantang. 


ingaut ije gantang nyurung ije luntung 
palundu, kalute laju-lajur palus 
katatahi . 10 Kalute kea pundang lauk 
ila-ilai langit, imipih kahain lukap 
nyurung kahain kiap. Awi lalang 
tambangap langit te atun Nyalung 
Kaharingan Belum mijen hila 
palempang. 

11 Ye Ranying Hatala ewen due Jata 
Balawang Bulau nyahuan Raja Uju 
Hakanduang tingang nusang hadurut 
lunuk ngagahan lalang tambangap 
langit je basuang behas nyangen 
tingang tuntang pundang lauk ila-ilai 
langit, nanturung Bukit Batu Nindan 
Tamng, Kereng Liang Bantilung 
Nyaring . 12 Sembang Bukit Batu 
Nindan Tarung, Kereng Liang 
Bantilung Nyaring, Raja Uju 
Hakanduang narui rangkan panginan, 
behas nyangen tingang tuntang 
pundang lauk ila-ilai langit akan 
panginan Raja Bunu, je mijen lalang 
tambangap langit . 13 Ye Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan mampakasak rangkan 
panginan simpan, iran sakunyatan 
sukup, akan garing tarantang Raja 
Bunu . 14 Sana hakananan rangkan 
panginan simpan, iran sakunyatan 
sukup, Raja Bunu haru nunjung 
karigasa, baseput nyurung isi daha 
sama kilau tambun paharl ewen sintung 
due. 

15 Limbah te Ranying Hatala ewen due 
Jata Balawang Bulau manjapa tinai 
hanggulan garing je basalupu apui 
pambelum je dia tau belep akan 
Manyamei Tunggul Garing Janjahunan 
Laut ewen due Kameluh Putak Bulau 
Janjulen Karangan tuntang ewen hanak 
hajarian . 16 Hayak auh nyahu 

batengkung ngaruntung langit homboh 
malentar kilat basiring hawun, 
kahandak Ranying Hatala ewen due 
Jata Balawang Bulau manjapa 
hanggulan garing je basalupu apui 
pambelum palus manjadi. Ye buku atun 
hanggulan garing je basalupu apul 
pambelum intu Lewu Bukit Batu 
Nindan Tarung. 17 Tinai behas nyangen 
tingang je mijen lalang tambangap 
langit tuntang pundang lauk ila-ilai 
langit jete puna dia tau imindah bara 
eka, iatuh awi Ranying Hatala ewen 
due Jata Balawang Bulau, basa amun ie 
imindah te tau lepah. 

18 Kalute ampin kahandak Ranying 
Hatala ewen due Jata Balawang Bulau 
manjadian kare kahandaka huang 
katika jete, intu Bukit Batu Nindan 
Tarung. 

23 Raja Sangen, Raja Sangiang, 
tuntang Raja Bunu inuah 

1 Kilen kea amun ewen telu te jadi 

sasa-sasar hai tuntang sasa-sasar bakas, 
hayak puna paham ampin karigasa. 

Indu ewen due bapa hanjak tutu 
pahalawang huanga, rindang pahateluk 
kalingu manuntun garing tarantanga. 1 2 
Ewen sintung telu karas kabangang, 
habayang teras tapang bentuk lawang 
parintaran tingang, basangkelang kea 
nalanjung lawin kayun sangalang 
garing, tuntang halangunyan bilun 
nyalung. 3 4 Kalute kahanjak pahalawang 
huang indang apanga nuntun garing 
tarantanga uras balinga tambang. 

4 Kilen kea huang sinde andau ewen 

sintung telu salenga atun tiruk 

karangkan huang muhun pandui 

tingang, halangunyan bilun nyalung 

huang batang danum, panapian Bukit 


Batu Nindan Tarung, Kereng Liang 
Bantilung Nyaring. 5 Sana jadi 
hakabuah tiruk karangkan lingun ewen 
sintung telu, ye ewen sintung telu palus 
muhun pandui tingang, hanyalung 
repang, nanturung bilun nyalung. 6 
Ranying Hatala ewen due Jata 
Balawang Bulau manuntun ewen 
sintung telu je metuh karehu pandui 
tingang, hanyalung repang bara 
gantung bilun nyalung. 7 Ye Ranying 
Hatala ewen due Jata Balawang Bulau 
halaluhan ije kadereh sanaman, 
lampang puntunga tuntang leteng 
puntunga. 8 Kilen kea kabentengan 
ewen sintung telu pandui tingang, 
hanyalung repang, salenga ewen 
sintung telu nuntun atun ije kadereh 
sanaman. Puntunga lampang hunjun 
bilun nyalung, tuntang hila puntunga 
leteng mijen kahaleman nyalung. 9 
Sana ewen sintung telu nuntun atun 
sanaman te, ye ewen sintung telu haya- 
hayak manting nangkaruan tambang 
nanturung sanaman te hayak kea 
manekapa . 10 Kilen kea Raja Sangen 
tuntang Raja Sangiang manekap 
sanaman te hila puntunga je lampang, 
limbah te amp! Raja Bunu manekap 
puntung sanaman hila je leteng. 11 
Hanjak rantang pahalawang huang 
ewen sintung telu palus haduanan 
sanaman te, ye kuan riwut raweia: 

Itah sintung telu kanuah awi 

Ranying Hatala ewen due Jata 

Balawang Bulau. 

12 Ewen sintung telu palus mimbit 
sanaman jete gandang halalian buli 
nanturung parung mahawang, 
nanturung tingang apanga, burung 
indanga . 13 Amun ewen sintung telu 
jadi sembang parung mahawang, 
nyembang uluh tingang apanga. Ye 

ewen sintung telu janjaruman panalatai, 
bail ewen sintung telu jadi kanuah ije 
kadereh sanaman je puntunga lampang 
tuntang puntunga leteng. 14 Ye ewen 
sintung telu palus hajalukan sanaman te 
akan uluh tingang apanga hayak 
janjaruman panalatai hila sanaman je 
lampang tuntang sanaman je leteng, 
hayak balaku umba uluh tingang 
apanga nabasan sanaman te manjadi 
duhung papan benteng, ranying 
pandereh bunu, tuntang sipet lumpung 
nanjeman penyang. 15 Tumbah uluh 
tingang apanga kua: 

Narai bulan kasala tingang anak 
ketun sintung telu, itah balaku asi 
umba Ranying Hatala ewen due 
Jata Balawang Bulau nabasan 
akan ketun sintung telu. 

16 Ye Manyamei Tunggul Garing 
Janjahunan Laut ewen due Kameluh 
Putak Bulau Janjulen Karangan kuta- 
kutak pahalawu rawei kua: 

Jaka Ranying Hatala ewen due 
Jata Balawang Bulau tau masi 
karangkan lingun uluh garing 
tarantangku sintung telu. 

17 Ranying Hatala ewen due Jata 
Balawang Bulau puna usang handung 
hakatawan panalatai, kilau bulan 
mating malawit dare. Hayak auh nyahu 
batengkung ngaruntung langit homboh 
malentar kilat basiring hawun, sanaman 
jete palus kajadian manjadi sintung telu 
duhung papan benteng, sintung telu 
ranying pandereh bunu, tuntang sintung 
telu kea sipet lumpung nanjeman 
penyang. 18 Limbah kajadian urasa, 
taluh je ingahandak awi ewen sintung 
telu, duhung papan benteng, ranying 
pandereh bunu, tuntang sipet lumpung 
nanjeman penyang, hemben te palus 


atun intu bentuk parung mahawang. 19 
Hete uluh tingang apanga nyahuan 
garing tarantanga ewen sintung telu 
haya-hayak haduanan ayu tuntang 
kanahuanga. 20 Amun ewen sintung 
telu jadi atun nuntun duhung papan 
benteng, ranying pandereh bunu, 
tuntang sipet lumpung nanjeman 
penyang huang bentuk labehu parung 
mahawang, te ewen sintung telu palus 
haduana. 21 AmpI Raja Sangen tuntang 
Raja Sangiang magun taratekap je bara 
sanaman lampang, Raja Bunu magun 
taratekap je bara hila puntung sanaman 
leteng. 22 Kalute ampin kahandak 
Ranying Hatala ewen due Jata 
Balawang Bulau, jadi manenga tingkes 
akan garing tarantang Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan, sintung telu te. 23 Rima hila 
puntung sanaman lampang, ain Raja 
Sangen tuntang Raja Sangiang, jete 
puna inatap awi Ranying Hatala ewen 
due Jata Balawang Bulau. 24 Raja 
Bunu tempun je hila leteng, iatuh awi 
Ranying Hatala ewen due Jata 
Balawang Bulau, mahaga lewu injam 
tingang, Pantai Danum Kalunen kareh 
je bagin matei. 

25 Kalute ampin kakare taluh je 
kajadian huang katika jete, jadi iatuh 
awi Ranying Hatala ewen due Jata 
Balawang Bulau. 

24 Raja Sangen, Raja Sangiang, 
tuntang Raja Bunu kanuah gajah 
bakapek bulau unta hajaran tandang 
barikur hintan 

1 Miar andau miar kea alem. Raja 
Sangen, Raja Sangiang, tuntang Raja 
Bunu puna hanjak rantang pahalawang 

huanga, rindang pahateluk kalingu, jadi 
atun mahaga duhung papan benteng, 
ranying pandereh bunu, tuntang sipet 
lumpung nanjeman tingang je jadi 
injadian awi Ranying Hatala ewen due 
Jata Balawang Bulau. 2 Bilak dia 
bahelang andau ewen sintung telu tulak 
mengan mambuang lawang, hakaliling 
Bukit Batu Nindan Tarung, Kereng 
Rabia Nunyang Hapalangka Langit, 
nyamah kare metu burung uras nunjung 
ikeh tingang nantan pain bukit. 

3 Kilen kea panalatai Ranying Hatala 
ewen due Jata Balawang Bulau 
malaluhan gajah bakapek bulau unta 
hajaran tandang barikur hintan mijen 
Bukit Engkan Penyang. 4 Taluh je 
ingahandak awi Ranying Hatala ewen 
due Jata Balawang Bulau malaluhan 
gajah bakapek bulau mijen Bukit 
Engkan Penyang jadi handung 
hakatawan awi Manyamei Tunggul 
Gating Janjahunan Laut ewen due 
Kameluh Putak Bulau Janjulen 
Karangan janjaruman awi Ranying 
Hatala. 5 Ye Manyamei Tunggul 
Gating Janjahunan Laut ewen due 
Kameluh Putak Bulau Janjulen 
Karangan malawu rawei umba garing 
tarantanga sintung telu: 

Umbet lalau ketun sintung telu 
batanjung panjang mambuang 
lawang parintaran tingang, 
mengan kare burung metu 
hakaliling Bukit Batu Nindan 
Tarung, Kereng Liang Nunyang 
Hapalangka Langit tuh. 6 Hayak 
je puna mahatengkangku akan 
ketun sintung telu, ela nanturung 
Bukit Engkan Penyang awi hete 
tege hatuen nyaring je gila-gila 
enteng, busun sahakung je saru- 
sarui hanyi, tau enta ketun 


sintung telu manta-manta dia 
hanyeren belai, nele bula-bulat 
dia hagarut balengkung. 

7 Rawei garing tarantanga sintung telu: 

Iyoh tingang apang. Akan narai 
kea gawin ikei sintung telu 
nanturung Bukit Engkan Penyang, 
amun puna tege hatuen nyaring je 
gila-gila enteng, busun sahakung 
je saru-sarui hanyi, baka ike-ikeh 
matei. Are bewei bukit je beken 
eka ikei sintung telu mengan 
mambuang lawang. 

8 Kilen kea sinde andau, ewen sintung 
telu tulak tinai mengan mambuang 
lawang, ngumbang ngaliling Bukit 
Batu Nindan Tarung, ngalingkang 
Kereng Liang Nunyang Hapalangka 
Langit, leka eleh tunis nyalantinau 
buang, jatun kare metu burung. 9 Kuan 
Raja Sangen: 

Matei indang tasang bunu bilin 
banama, itah sintung telu 
karuhung aring, bilang jatun 
nuntun garisik sarahempun kare 
tupai mandiwui. 

10 Ye Raja Sangen tinai malawu rawei: 

Kilen jaka itah sintung telu 
karuhung aring nanturung Bukit 
Engkan Penyang ambun andau 
jetuh, awi puna dia puji itah 
sintung telu nanturung hete. 

11 Kuan rawei Raja Sangiang: 

Ela gilan tingang karuhung aring, 
basa uluh tingang apang jadi 
nahatengkang itah sintung telu 
nanturung Bukit Engkan Penyang. 

12 Rawei Raja Bunu: 

Akan narai kea duhung papan 

benteng, ranying pandereh burn, 
tuntang sipet lumpung nanjemen 
penyang tuh amun dia hapan itah 
ngabanting hatuen nyaring je 
gila-gila enteng, busun sahakung 
je saru-sarui hanyi, ela itah 
sintung telu nunjung ikeh tingang. 

13 Kuan riwut rawei tambun pahari 
Raja Sangen tuntang Raja Sangiang: 

Iyoh, pajing itah sintung telu 
nanturung BukitEngkan Penyang 
te. 

14 Ye ewen sintung telu mangkin 
nangkaruan tambang nanturung Bukit 
Engkan Penyang, kueh balandung tahi 
ewen sintung telu sembang Bukit 
Engkan Penyang. 

15 Bara keja-kejau eleh taratuntun awi 
ewen sintung telu pahalendang gajah 
bakapek bulau unta hajaran tandang 
barikur hintan, puna lenda-lendang, 
linge-lingei sinde. 16 Manting 
nangkaruan tambang ewen sintung telu 
hasanselu nanturung gajah bakapek 
bulau unta hajaran tandang barikur 
hintan, haya-hayak sembang palus 
nekapa. 17 Ewen sintung telu sama 
njijit nyaratunda, nyaratunda ngaju 
nyarantunda ngawa hayak malawu 
rawei kuan Raja Sangen: “Aku tempu!” 
Kuan Raja Sangiang: “Aku tempu!” 
Kuan Raja Bunu: “Aku tempu!” Hai 
lalentun tingang ewen sintung telu 
hatakia. 

18 Nahingan lalentun tingang garing 
tarantanga je hatakian gajah bakapek 
bulau unta hajaran tandang barikur 
hintan, Manyamei Tunggul Garing 
Janjahunan Laut ewen due Kameluh 
Putak Bulau Janjulen Karangan palus 
manting nangkaruan tambang 


nyembang Bukit Engkan Penyang. 19 
Sembang Bukit Engkan Penyang, 
Manyamei Tunggul Garing Janjahunan 
Laut palus malawu rawei: 

Iyo-iyoh garing tarantangku ketun 
sintung telu, ela gilan tingang 
manakian gajah bakapek bulau 
unta hajaran tandang barikur 
hintan. Keleh ketun sintung telu 
sama-sama tempu, sama-sama 
kea mahaga. 

20 Kuan rawei Raja Sangen nyulang 
auh rawei tingang apanga: 

Aku je tempu awi aku je helu 
nuntu. 

21 Kuan rawei Raja Sangiang nyulang 
rawei tambun pahari Raja Sangen: 

Dia! Aku tuh je tempu awi aku je 
helu nuntu tuntang akuje helu 
sembanga. 

22 Kuan rawei Raja Bunu nyulang 
rawer tambun pahari sintung due: 

Aku je tempu awi aku je helu 
nuntu tuntang aku kea je helu 
nekapa. 

23 Ulih giri gagariten Raja Sangen 
nahingan riwut rawei tambun pahari 
ewen sintung due, hayak nyilak 
nyahumpak duhung papan benteng 
palus nambeka gajah bakapek bulau 
unta hajaran tandang barikur hintan. 24 
Eleh pajanjuri dahan gajah bakapek 
bulau unta hajaran tandang barikur 
hintan nyua-nyuang panalusung 
lawung, menu-menu sangku raja, palus 
basaluh manjadi rangkan panatau 
simpan, iran panyambungan sukup. 25 
Magun pajanjuri tinai daha gajah 
bakapek bulau unta hajaran tandang 
barikur hintan manjadi baras bulau, 

busung hintan, karangan lamiang, jadi 
bangkang balanga tingang, tambun 
repang garantung. 26 Ye nekap marut 
awi uluh tingang apanga Manyamei 
Tunggul Garing Janjahunan Laut awan 
tambekan duhung papan benteng Raja 
Sangen je intu gajah bakapek bulau 
unta hajaran tan dang barikur hintan, ye 
palus halit. 

27 Kilen kea Raja Sangiang nuntun 
gawin tambnn pahari Raja Sangen je 
kalute ampl, palus giri gagariten kea 
tanteng, hayak nyilak nyahumpak 
duhung papan benteng nambekan gajah 
bakapek bulau unta hajaran tandang 
barikur hintan. 28 Hemben te kea 
pajanjuri dahan gajah bakapek bulau 
unta hajaran tandang barikur hintan 
nyua-nyuang panalusung lawung, 
menu-menu sangku raja. 29 Basaluh 
dahan gajah bakapek bulau unta 
hajaran tandang barikur hintan manjadi 
rangkan panatau simpan, baras bulau, 
busung hintan, karangan lamiang, 
bangkang balanga tingang, tuntang 
tambun repang garantung. 30 Nekap 
marut tinai awi uluh tingang apanga 
Manyamei Tunggul Garing Janjahunan 
Laut awan tambekan duhung papan 
benteng Raja Sangiang, palus halit 
haluli. 

31 Kilen kea tambun pahari Raja Bunu 
ngumpang ngabehu huang, eleh giri 
gagariten tanteng, nuntun panatau 
panuhan ain uluh tambun pahari 
sintung due, je kajadian bara dahan 
gajah bakapek bulau unta hajaran 
tandang barikur hintan. 32 Ye palus 
nyilak nyahumpak duhung papan 
benteng hayak nambeka kea gajah 
bakapek bulau unta hajaran tandang 
barikur hintan. 33 Pajanjuri dahan gajah 
bakapek bulau unta hajaran tandang 


barikur hintan nata petak sintel 
habalambang tambun, bang deret 
habangkalan karangan. 34 Hayak auh 
nyahu batengkung ngaruntung langit 
homboh malentar kilat basiring hawun, 
dahan gajah bakapek bulau unta 
hajaran tandang barikur hintan je 
manata petak sintel habalambang 
tambun, liang deret habangkalan 
karangan te basaluh manjadi rangkan 
panatau simpan. 

35 Sukup jadi dahan gajah bakapek 
bulau unta hajaran tandang barikur 
hintan pajanjuri. Ye uluh tingang 
apanga Manyamei Tunggul Garing 
Janjahunan Laut nekap marut awan 
tambekan duhung papan benteng Raja 
Bunu, kueh tau halit haluli. 36 Nyuhu- 
nyuhu pajanjuri dahan gajah bakapek 
bulau unta hajaran tandang barikur 
hintan manata petak sintel 
habalambang tambung, liang deret 
habangkalan karangan, hayak te kea 
nunjung tambanga masuh 
pamahimping langit nyamah sembang 
Tumbang Panjungan Manjung. 

37 Gajah bakapek bulau unta hajaran 
tandang barikur hintan, palus menter 
intu Tumbang Panjungan Manjung, 
hayak pajanjuri daha mujan hila pantai 
kalunen nata hulu batang danum, 
sungei saka, bukit gantung, puruk batu 
ambu. Ye buku Pantai Danum Kalunen 
are batang danum, sungei saka, uras 
bakandung bulau tuntang hintan. 38 
Dahan gajah bakapek bulau unta 
hajaran tandang barikur hintan je 
manata hunjun petak te basaluh 
manjadi sambarana kare gita kayu, 
tuntang gitan kayu te uras tau hapa 
manuwe bulau pungkal raja tuntang 
tuwen peres baratus kare. 39 Bara hete 
nunjung tambanga gajah bakapek bulau 

unta hajaran tandang barikur hintan 
haratean pamahimping langit 
ngumbang hila Pantai Danum 
Sangiang, hayak pajanjuri daha manata 
Pantai Danum Sangiang uras basaluh 
manjadi baras bulau, busung hintan, 
tuntang karangan lamiang. 40 Awi te 
buku Pantai Danum Sangiang uras 
hapanatau baras bulau, busung hintan, 
tuntang karangan lamiang, kajarian 
dahan gajah bakapek bulau unta 
hajaran tandang barikur hintan. 41 
Limbah te tinai gajah bakapek bulau 
unta hajaran tandang barikur hintan 
nunjung tambanga huang hulu Batang 
Danum Tiawu Bulau. Ie palus matei 
hete. Awi te buku Batang Danum Tiawu 
Bulau habusung hintan, hakarangan 
lamiang, eka je tatau dia rumpang 
tulang, isen bakalesu uhat, tuntang 
hetuh eka je inyewut awi Ranying 
Hatala bagare Lewu Tatau. 42 Tinai 
hantun gajah bakapek bulau unta 
hajaran tandang barikur hintan basaluh 
manjadi kayu nyaraka alam je 
ngambang bulau gagenep andau, 
malelak hintan gagenep bulan, 
mandawen timpung bembang gawang, 
mamotok garanuhing kurik, mamua 
lamiang bua garing belum, mamating 
suling ringun tingang, babuku tisin 
pangarikir bintang, mujan Nyalung 
Kaharingan Belum, mijen Lewu Tatau 
Dia Rumpang Tulang, Rundung Raja 
Isen Kamalesu Uhat. 

43 Kalute ampin taluh handiai je jadi 
kajadian itu Bukit Batu Nindan Tarung, 
Kereng Liang Bantilung Nyaring 
hemben te. 


25 Raja Sangen nanturung Bukit 
Bulau Kangantung Gandang, Kereng 
Rabia Nunyang Hapalangka Langit 

1 Limbah Raja Sangen, Raja Sangiang, 
tuntang Raja Bunu kanuah gajah 
bakapek bulau unta hajaran tandang 
barikur hintan, ewen gandang halalian 
buli Bukit Batu Nindan Tarung, Kereng 
Liang Bantilung Nyaring. 

2 Jadi pire-pire katahl, ewen sintung 
telu sama nunjung kanumpuh bujang. 
Ye uluh tingang apanga maatuh 
karangkan lingti madu manyahuan 
garing tarantanga nanturung Bukit 
Bulau Kangantung Gandang, Kereng 
Rabia Nunyang Hapalangka Langit. 
Kuan uluh tingang apanga Manyamei 
Tunggul Garing Janjahunan Laut: 

3 Ikau garing tarantangku Raja 
Sangen batulak nanturung Bukit 
Bulau Kangantung Gandang, 
Kereng Rabia Nunyang 
Hapalangka Langit, janjaruman 
panalatal ketun haring sintung 
telu je jadi kanuah gajah bakapek 
bulau unta hajaran tandang 
barikur hintan umba Ranying 
Hatala. 

4 Kueh balandung tahi, Raja Sangen 
palus tingang lunuk nanturung Bukit 
Bulau Kangantung Gandang, Kereng 
Rabia Nunyang Hapalangka Langit. 
Huang kabentengan Raja Sangen 
batanjung panjang, ie salenga atun 
kanuah ije biti bawi kangumban 
sinjang, habinei kamangkang luyang. 5 
AmpI Ranying Hatala jadi atun 
malaluhan ije biti bawi kangumban 
sinjang akan Raja Sangen, hayak 
Ranying Hatala manyewut 
gangguranan aran bawi te bagare 
Kameluh Kambang Garing. 6 Hanjak 

rantang pahalawang huang Raja Sangen 
jadi atun kanuah ije biti bawi 
kangumban sinjang puna bahalap dia 
lalangena. Ye palus imbita gandang 
halalian buli nanturung Bukit Batu 
Nindan Tarung, Nyahendeng Kereng 
Liang Bantilung Nyaring. 7 Sembang 
Bukit Batu Nindan Tarung, 

Nyahendeng Kereng Liang Bantilung 
Nyaring, Raja Sangen tuntang bawi 
kangumban sinjang je inuah awi 
Ranying Hatala aka palus ie janjaruman 
panalatai akan uluh tingang apanga 
ewen due burung indanga, tuntang 
tambun paharl sintung due. Kuan Raja 
Sangen: 

8 Tuh aku atun kanuah ije biti 
bawi kangumban sinjang bara 
Ranying Hatala, tuntang bawi 
jetuh bagare ara Kameluh 
Kambang Garing. 

9 Tumbah uluh tingang apanga 
Manyamei Tunggul Garing Janjahunan 
Laut kua: 

Hakarang garing tarantangku 
Raja Sangen, bawi kangumban 
sinjang jetuh puna inuah awi 
Ranying Hatala akan bulan bawi 
bambaimu. 10 Pajing itah malalus 
akam gawi lunuk hakaja gating, 
baringen hatamuei bumbung, 
tumun peteh Ranying Hatala 
hajamban Raja Uju Hakanduang 
hemben helu akan burung 
indangmu. 

11 Hemben ewen malalus gawi lunuk 
hakaja pating, baringen hatamuei 
bumbung akan Raja Sangen tuntang 
hemben te Raja Uju Hakanduang atun 
hadurut umba mameteng lilis lamiang 
bua garing belum, hayak manyaki Raja 
Sangen ewen due bulan bawi bambaia 


mahapan dahan manuk bawui . 12 
Limbah te Raja Sangen ewen due bulan 
bawi bambaia Kameluh Kambang 
Garing maatuh kabaluma belum jadi 
batang panjang huma hai parantaran 
lumbah. 

13 Sama jadi are katahl, Raja Sangen 
ewen due bulan bawi bambaia maatuh 
kabaluma belum, ewen due narantang 
Raja Rahanjang Garing. Raja 
Rahanjang Garing narantang Raja 
Rarusir Kilat; Raja Rarusir Kilat 
narantang Raja Patunggul Nyahu; Raja 
Patunggul Nyahu narantang Raja Uhat 
Malatar Langit; Raja Uhat Malatar 
Langit narantang Raja Bungking 
Kalipapa Tanduk; Raja Bungking 
Kalipapa Tanduk narantang Raja 
Lalunjung Duhung; Raja Lalunjung 
Duhung narantang Raja Lalunjung 
Penyang . 14 Tinai Raja Lalunjung 
Penyang narantang Tantaulang Bulau. 
Raja Tantaulang Bulau narantang epat 
walas biti iete Raja Pantap Nyahu, Raja 
Hanggulan Bunu, Raja Garing 
Harenteng, Raja Garing Haleuh, Raja 
Garing Halembai, Raja Garing 
Harenyau, Raja Garing Haresap, Raja 
Garing Penyang Tantahila, Raja 
Nampui Bungai, Raja Pampulau 
Hawun, Raja Panyarawan Katingan, 
Kameluh Endas Bulau Lisan Tingang, 
Kambang Garing Lelak Lamiang 
Manas Kaput Pisai Tehang, Kameluh 
Mandalan Bulan, tuntang Raja Punduk 
Nyahu. 

15 Kalute ampin kajadian awi Ranying 
Hatala huang pambelum Raja Sangen, 
bara gantung Bukit Batu Nindan 
Tarung, Kereng Liang Bantilung 
Nyaring. 

26 Raja Sangiang nanturung Bukit 
Bulau Kangantung Gandang, 
nyahendeng Kereng Rabia Nunyang 
Hapalangka Langit 

1 Limbah kajadian je atun akan garing 
tarantanga Raja Sangen, te uluh tingang 
apanga Manyamei Tunggul Garing 
Janjahunan Laut ewen due bulan bawi 
bambaia hamauh tinai nmba garing 
tarantanga Raja Sangiang. 2 Kuan 
pahalawu raweia: 

Ikau garing tarantangku Raja 
Sangiang, batulak kea nanturung 
Bukit Bulau Kangantung 
Gandang, nyahendeng Kereng 
Rabia Nunyang Hapalangka 
Langit kilau tambun paharim 
Raja Sangen. 

3 Nahingan riwut rawer uluh tingang 
apanga kalute, ye Raja Sangiang 
tingang nulak lunuk nanturung Bukit 
Bulau Kangantung Gandang, 
nyahendeng Kereng Rabia Nunyang 
Hapalangka Langit. 4 Kueh balandung 
tahi janjulana, ye Raja Sangiang 
sembang Bukit Bulau Kangantung 
Gandang, nyahendeng Kereng Rabia 
Nunyang Hapalangka Langit. 5 
Kabentengan Raja Sangiang nyapende 
kayu erang tingang, luhung kayu 
andung nyahu, tahanjungan Bukit 
Bulau Kangantung Gandang, ye 
Ranying Hatala tinai malaluhan ije biti 
bawi kangumban sinjang akan Raja 
Sangiang. 6 Bawi kangumban sinjang 
te inanggare awi Ranying Hatala 
gangguranan ara bagare Kameluh 
Kambang Runjan, bawi bahalap kilau 
bulan babangkang langit. 7 Hanjak 
rantang pahalawang huang Raja 
Sangiang mite kahalap bawi te je jadi 
inuah awi Ranying Hatala aka. 8 


Hemben te kea Raja Sangiang mimbit 
bawi te gandang halalian buli 
nanturung Bukit Batu Nindan Tarung, 
Kereng Liang Bantilung Nyaring. 9 
Sembang Bukit Batu Nindan Tarung, 
Kereng Liang Bantilung Nyaring, Raja 
Sangiang janjaruman panalataia akan 
uluh tingang apanga, ie jadi atun 
kanuah ije biti bawi kangumban sinjang 
sama kilau akan tambun paharl Raja 
Sangen . 10 Hanjak rantang pahalawang 
huang uluh tingang apanga umba 
garing tarantanga Raja Sangiang je jadi 
kanuah ije biti bawi kangumban 
sinjang, hayak ie malawu rawei: 

Jetuh garing tarantangku Raja 
Sangiang puna jadi injadian awi 
Ranying Hatala akan ndu bulan 
bawi bambaimu. 

11 Rawei Raja Sangiang: 

Amun kilau te, kilen ampin 
panalatai lingun itah tinai umba 
bawi tuh tingang apang? 

12 Tumbah Manyamei Tunggul Garing 
Janjahunan Laut ewen due bulan bawi 
bambaia Kameluh Putak Bulau 
Janjulen Karangan: 

Amun kilau etuh panalatai, itah 
mawi gawi lunuk hakaja pating, 
baringen hatamuei bumbung akan 
garing tarantang itah Raja 
Sangiang. 

13 Limbah te, ye uluh tingang apanga 
ewen due burung indanga malalus gawi 
hakaja pating, baringen hatamuei 
bumbung akan uluh garing tarantanga 
Raja Sangiang, hayak huang katika te 
atun hadurut kea Raja Uju 
Hakanduang . 14 Ewen mameteng 
lamiang bua garing belum hayak 
manyaki duhung turns tungkup, pulang 

kalangkang ruang, Raja Sangiang ewen 
due Kameluh Kambang Runjan je 
nampara mangun kabaluma belum jadi 
batang panjang huma hai parantaran 
lumbah. 

15 Are kea katahi jadi Raja Sangiang 
ewen due Kameluh Kambang Runjan 
maatuh kabaluma belum, ye palus atun 
kanuah garing tarantang . 16 Ewen 
sintung due narantang Nyalung Tatu 
Sangiang. Nyalung Tatu Sangiang 
narantang Gambalang Raj an Sangiang; 
Gambalang Rajan Sangiang narantang 
Garing Tanduh Nyahu; Garing Tanduh 
Nyahu narantang Sawang Tanduh 
Nyahu; 17 Sawang Tanduh Nyahu 
narantang Raja Sariantang Penyang; 
Raja Sariantang Penyang narantang 
Raja Samatian Tingang; Raja Samatian 
Tingang narantang Raja Tanduh Bulau 
Tangkurajan Sangiang . 18 Raja Tanduh 
Bulau Tangkurajan Sangiang narantang 
hanya biti iete Raja Duhung Mama 
Tandang Langkah Sawang Apang 
Bungar Sangiang, Raja Sawang Bapa 
Bungar Sangiang, Raja Antang Tempun 
Mihing, Raja Duhung Kiting Tambun, 
Raja Dahiang Mantung Bulau, Raja 
Mantir Mama Luhing Bungai Salutan 
Raja Nalawung Bulau, Raja Mama 
Rahui Bungar, tuntang Kameluh 
Rangkang Sangiang. 

19 Kalute ampin kajadian je jadi iatuh 
awi Ranying Hatala akan Raja Sangen 
ewen due bulan bawi bambaia 
Kameluh Kambang Runjan. 

27 Raja Bunu nanturung Bukit 
Bulau Kangantung Gandang, 
nyahendeng Kereng Rabia Nunyang 
Hapalangka Langit 

1 Kilen kea limbah kakare taluh je jadi 


injadian awi Ranying Hatala akan Raja 
Sangen ewen due Raja Sangiang kalute 
ampi, te tambun paharl Raja Bunu 
paham ngumpang ngabehu huang. 2 Ye 
Raja Bunu malawu rawer umba uluh 
tingang apanga ewen due burung 
indanga: 

Tambun paharingku sintung due 
uras atun dinun bulan bawi 
bambaia. Hamparea aku tub tau 
nanturung Bukit Bulau 
Kangantung Gandang? 

3 Hayak tinai pahalawu raweia: 

Mbuhen aku hindai atun Ranying 
Hatala manuah aku kilau manuah 
tambun paharingku sintung due? 

4 Ye tumbah uluh tingang apanga ewen 
due burung indanga: 

Iyoh tingang garing tarantangku 
Raja Bunu, tutu kea pahalawu 
raweimu. Amun kalute pajing 
bitim batulak nanturung Bukit 
Bulau Kangantung Gandang, 
nyahendeng Kereng Rabia 
Nunyang Hapalangka Langit. 

5 Kueh balandung tahi Raja Bunu palus 
tingang nulak lunuk nanturung Bukit 
Bulau Kangantung Gandang, 
nyahendeng Kereng Rabia Nunyang 
Hapalangka Langit. 6 Kabentengan 
Raja Bunu batanjung panjang 
nyembang Bukit Bulau Kangantung 
Gandang, Ranying Hatala usa-usang 
jadi handung hakatawan panalataia. 7 
Ye Ranying Hatala palus malaluhan ije 
biti hampatung bawi kangumban 
sinjang intu kabentengan Raja Bunu 
nanturung Bukit Bulau Kangantung 
Gandang, nyahendeng Kereng Rabia 
Nunyang Hapalangka Langit. 8 
Hampatung bawi kangumban sinjang te 

bahalap tutu sama bulan babangkang 
langit, hayak Ranying Hatala nanggare 
gangguranan ara bagare Kameluh 
Tanteluh Petak, tuntang hindai atun 
aseng ngangkana. 9 Kilen kea Raja 
Bunu puna surung janjulana, palus ie 
hasembang umba hampatung Kameluh 
Tanteluh Petak, tutu bahalap sama 
bulan babangkang langit, baya ije ih 
bulan kasala hampatung bawi te jatun 
aseng ngangkana . 10 Kuan rawei Raja 
Bunu: 

Mate! indang tasang bunu bilin 
banama, leha-lehan kasial 
lingungkii lalau kanuah Ranying 
Hatala aku lalangena, nyambung 
Jata Balawang Bulau aku 
salampangen. 

11 Mite taluh je kalute ampi, ye Raja 
Bunu palus gandang halalian buli 
nanturung Bukit Bulau Kangantung 
Gandang, nyahendeng Kereng Rabia 
Nunyang Hapalangka Langit . 12 
Hampatung bawi kangumban sinjang 
te, awi jatun aseng ngangkana, ilihi eka 
ih, dia mimbita gandang halalian buli. 

13 Sembang ie Bukit Bulau 
Kangantung Gandang, nyahendeng 
Kereng Rabia Nunyang Hapalangka 
Langit, te Raja Bunu janjaruman 
panalataia akan uluh tingang apanga 
tuntang burung indanga, bau ie atun 
kanuah hampatung bawi kangumban 
sinjang jatun aseng ngangkana . 14 
Kuan rawei uluh tingang apanga ewen 
due burung indanga: 

Amun kilau te panalataia, ikau 
garing tarantang Raja Bunu 
haguet nyembang Ranying Hatala 
balaku asi belum, palakuan awat 
maharing umba Ie. 


15 Nahingan auh pahariwut rawei uluh 
tingang apanga kalute, ye Raja Bunu 
tingang tulak lunuk nyembang Ranying 
Hatala balaku asi belum, palakuan awat 
maharing . 16 Sana jadi hasembang 
tanduk, Raja Bunu palus janjaruman 
panalataia umba Ranying Hatala, bau ie 
atun kanuah hampatung Kameluh 
Tanteluh Petak jatun aseng ngangkana. 

17 Malawu rawei Raja Bunu kua: 

Pasi aku Ranying Hatala, ujan 
akangkii Nyalung Kaharingan, 
uka hampatung je atun 
sembangku kabentengan jalan tau 
belum tuntang atun aseng 
ngangkana kilau uluh bawi je 
manjadi kabalin paharingkii ewen 
due. 

18 Kuan Ranying Hatala nyulang rawei 
Raja Bunu: 

Hetuh Aku masi bitim. Pajing ikau 
haduanan Nyalung Kaharingan 
Belum jetuh. 

19 Ye Raja Bunu palus malusut luhing 
pantung tingang hapa nantalai Nyalung 
Kaharingan Belum, guhung panaling 
aseng, bara Ranying Hatala. 20 Limbah 
jadi luhing pantung tingang basuang 
Nyalung Kaharingan Belum, guhung 
panaling aseng, kilen kea luhing 
pantung tingang palus nganderang 
hayak nunjung taribang. 21 Hayak auh 
nyahu batengkung ngaruntung langit 
homboh malentar kilat basiring hawun, 
luhing pantung tingang basaluh 
manjadi tingang rangga bapantung 
nyahu. 22 Tingang rangga bapantung 
nyahu palus mijen lunuk jayang 
tingang baringen sempang tulang 
tambarirang intu Pantai Danum 
Sangiang, jete je tau nganderang 
nambang tamuer banama tingang 

mandulang bulau untung panjang akan 
pambelum kalunen. 

23 Ye nantalai tinai awi Raja Bimu 
mahapan lumpang bulau tanduk 
tambun. Sana basuang Nyalung 
Kaharingan Belum, lumpang bulau 
tanduk tambun palus hajanjelui hayak 
naseran kalang labehu handalem. 24 
Lumpang bulau tanduk tambun te, 
hayak auh nyahu batengkung 
ngaruntung langit homboh malentar 
kilat basiring hawun basaluh manjadi 
tambun baputi ihing bajaleang, palus 
naseran kalang labehu handalem, mijen 
labehu Tumbang Ulang Haganjen, 
labehu Tumbang Ulang Hagandang, 
Petuk Kanarewung Antang, badaha 
Nyalung Kaharingan Belum, nambang 
tamuei banama tingang, mandulang 
bulau untung aseng panjang akan 
pambelum kalunen. 

28 Raja Bunu inyundau awi Angui 
Bungai Mama Lengai Tingang 

1 Mite ampin kakare kajadian je kalute. 
Raja Bunu buli mimbit kapehen ateia, 
mite hampatung bawi je ilaluhan awi 
Ranying Hatala aka palus jatun aseng 
ngangkana, awi Nyalung Kaharingan 
Belum je inenga Ranying Hatala aka 
dia sampet ie mimbit nanturung 
hampatung uluh bawi te. 1 2 Raja Bunu 
gandang halalian buli nanturung Bukit 
Batu Nindan Tarung, janjaruman 
panalataia kakare ampin kajadian 
huang janjulana, akan uluh tingang 
apanga Manyamei Tunggul Garing 
Janjahunan Laut ewen due indanga 
Kameluh Putak Bulau Janjulen 
Karangan, hayak ie hamauh: 

Lalau kasial lingungkii. AmpT 

jatun ad pasin Ranying Hatala 


akangkii, uras mambalang 
karangkan huangkii. 

3 Tumbah uluh tingang apanga 
Manyamei Tunggul Garing Janjahunan 
Laut ewen due burung indanga 
Kameluh Putak Bulau Janjulen 
Karangan: 

Pajing bidm tinai anakkii Raja 
Bunu haguet nyembang Ranying 
Hatala. Hete bidm nambanga 
hapan lamiang bua garing belum. 
Rah tatap balaku asi belum, 
palakuan awat maharing tinai 
umba Ranying Hatala. Jetuh pea 
bidm tau rise raweimii, awi 
Ranying Hatala jadi maatuh 
kakare taluh handiai manumun je 
ingahandak awi. 

4 Ye Raja Bunu haguet tinai nanturung 
Bukit Bulau Kangantung Gandang, 
palus ie hasembang tanduk umba 
Ranying Hatala. Raja Bunu malawu 
rawei kua: 

Iyoh Ranying Hatala, tuh aku 
atun karamahan dumah tinai 
balaku asi belum. Uka Ranying 
Hatala mambelum akangkii 
hampatung uluh bawi je jadi 
ilaluhan Ranying Hatala akangkii. 
Awi nyamah ambun andau jetuh 
palus hindai atun aseng 
ngangkana. 

5 Ranying Hatala masi Raja Bunu. 
Palus Ie nanjuri Nyalung Kaharingan 
Belum je inantalai awi Raja Bunu 
mahapan lamiang bua garing belum. 
Haru ulih mijen luwanga hayak kea 
Ranying Hatala hapeteh rawei umba 
Raja Bunu kua: 

Bidm Raja Bunu bajeleng ih 
mimbit Nyalung Kaharingan 


37 


Belum jetuh bua-buah hapam 
mambelum hampatung uluh bawi 
je katampara bara petak kalabien 
bulan, bayan intan Nyalung 
Kaharingan je bara Aku. 

6 Hayak huang katika jete kea Ranying 

Hatala tinai magun hapeteh rawei umba 

Raja Bunu: 

Tub bitim rende-rendeng mimbit 
Nyalung Kaharingan Belum jetuh 
je hapam mambelum hampatung 
uluh bawi te, tuntang keleh bitim 
bingat auhku. Jatun Ranying 
Hatala je beken, malengkan tikas 
Aku kabuat. 7 Tuntang ela ikau 
tende-tendea huang kabentengan 
janjalunan, aluh atun uluh 
nahuang pander sarita umba 
bitim, ela bitim bapander umba 
ie, manih tinai amun ie manyewut 
arepa ranying hatala, ela bitim 
nahingan auha, basa tikas Aku 
Ranying Hatala je masi mawat 
bitim. 8 Tinai kareh amun bitim 
jadi hasembang tanduk umba 
hampatung uluh bawi te, bitim 
nantisan Nyalung Kaharingan 
Belum mijen junjun karepuru, 
hayak amun ie jadi belum, pajing 
ih bitim mimbita gandang 
halalian buli nanturung Bukit 
Batu Nindan Tarung, palus 
janjaruman akan uluh tingang 
apangmu Manyamei Tunggul 
Garing Janjahunan Laut ewen 
due tingang indangmu Kameluh 
Putak Bulau Janjulen Karangan, 
uka ketun due bajeleng malalus 
gawi lunuk hakaja pating, 
baringen hatamuei bumbung. 

9 Nahingan pahariwut rawei Ranying 

Hatala kalute, hanjak rantang 


pahalawang huang Raja Bunu kua: 

Puna tutu kea Ranying Hatala tuh 
masi uluh aku. 

Limbah hapeteh rawei te Ranying 
Hatala palus lilap dia gitan hindai. Raja 
Bunu palus mananjung nanturung 
hampatung bawi je jadi ilaluhan awi 
Ranying Hatala aka. 

10 Kabentengan Raja Bunu batanjung 
mimbit lamiang bua garing belum je 
ihajipa mahapan nyama, hayak iatepa 
mahapan lukapa hapamuntung, te 
salenga tege ih uluh ije biti manyewut 
arepa: 

Aku tuh ranying hatala 
manyembang bitim Raja Bunu. 

11 Tinai auh uluh te hamauh: 

Aku tuh je puna ranying hatala 
aim Raja Bunu. Keleh ikau 
tumbah auhku tuh! 

Raja Bunu mingat peteh Ranying 
Hatala umba ie. Puna giri gagariten 
tanteng nahingan pahalawu uluh je 
kalute auha, palus kilen kua huang 
ateia: 

Mbuhen salenga tege uluhje 
manyewut arepa ranying hatala? 

12 Kalute laju-lajur auh pander uluh te 
umba ie nyamah manyewut Raja Bunu 
je dia maku tumbah bapander umba ie 
te badengen, hayak Raja Bunu rangka- 
rangkah mananjung marak nyarenan 
angat kasingl umba uluh je jatun 
hakalayan misek janjulana te, tuntang 
je sapuna jetuh panarantang Manyamei 
Tempun Telun Tingang je bagare Angui 
Bungai Mama Lengai Tingang. 13 
Kilau bulan kanahuanga Raja Bunu 
nyulang rawei Angui Bungai Mama 

Lengai Tingang je halajur nasekan ie 
huang benteng janjulana te pama ie 
laju-lajur sinde hamauh umba Raja 
Bunu kua: 

Narai haweh taluh je imbitmii 
nyamah tanjungmii rangka- 
rangkah kalute ampi, kilau uluh 
batimpang Raja Bunu? 

14 Hindai Raja Bunu tumbah auha, 
hamauh tinai Angui Bungai Mama 
Lengai Tingang kua: 

Akan duem kea Nyalung 
Kaharingan Belum jikau nah Raja 
Bunu? Amun uluh bawije akan 
ingguangmu nah jadi usang ih 
aku mambeluma, usa-usang jadi 
atun aseng ngangkana. 

15 Nahingan pahariwut rawei Angui 
Bungai Mama Lengai Tingang 
manyewut arepa ranying hatala, te 
palus tumbah Raja Bunu: 

Kai ie jadi bitim mambeluma? 

16 Awi Raja Bunu tumbah auh Angui 
Bungai Mama Lengai Tingang je 
halajur manderoh ie, te salenga 
kalagahan ih supu lamiang bua garing 
belum akan petak, palus bapuntung 
due . 17 Kuan Raja Bunu: 

Ceh ah! Leha-leha kapurum. 
Amun puna ikau ranying hatala, 
akan narai kea ikau nyamah 
manderoh aku, nyamah supu 
lamiang bua garing belum 
kalagahan bapuntung due kalutuh 
ampi. 

18 Ye kuan Angui Bungai Mama 
Lengai Tingang je manyewut arepa 
ranying hatala: 

Akan duem kea taluh te nah, basa 


bawi je akan kabalim te usa- 
usang ih ie jadi belum atun aseng 
ngangkana. 

19 Kilen kea supu lamiang bua garing 
belum je bapuntung pelek due, 
puntunga palus basaluh manjadi gusi 
renteng bapampang pulu, je bakandung 
Nyalung Kaharingan Belum, sundau 
awi katungau rajan bawui. Jetuh je 
narantang bawui himba akan Pantai 
Danum Kalunen. 20 Ije puntunga tinai 
basaluh manjadi bakam batu 
sariampung tuhan, je bakandung 
Nyalung Kaharingan Belum kea, jete 
inyundau awi tekai tingang tenjeh 
tambun ara. 21 Tinai Nyalung 
Kaharingan Belum je manata hunjun 
petak sintel jete basaluh manjadi Bukit 
Bulau Tampung Tahaseng intu upun 
garing tungket langit, je halajur 
manahasak Nyalung Kaharingan 
Belum, je manjadi Tasik Kaharingan, 
tuntang hete atun garing nganderang 
sukah lumpung matan andau. 

22 Puna giri gagariten tanteng Raja 
Bunu umba ampin kakare taluh je 
kajadian aka huang katika te, hayak ie 
kuta-kutak kua: 

Lalau kajawah lingum nyamah 
nantipai supu lamiang bua garing 
belum, kapadahal Nyalung 
Kaharingan Belum jete puna jadi 
imeteh awi Ranying Hatala 
akangkii, hapangkii mambelum 
hampatung bawije jadi inuah 
akangkii. 

23 Kuan rawei Angui Bungai Mama 
Lengai Tingang: 

Narai je usah bitim mambeluma, 
usa-usang ih jadi aku 
mambeluma, puna bara endau 

jadi aku janjaruman akam, 
nambangku riwut akan tahasenga, 
lakukii danum akan ndahang 
daha, tuntang lakukii petak akan 
ndahang isT. 

24 Kuan rawei Raja Bunu: 

Ikau dia handung hakatawan je 
puna manjadi kahandak aingkii, 
aku balaku ulun kalunen kareh 
bara panakan aingkii je dia tau 
matei. 

25 Nyulang rawei Angui Bungai Mama 
Lengai Tingang kua: 

Amun ulun kalunen te dia tau 
matei, dia balang kuntep petak 
danum eka ewen mijen. 

26 Nyulang rawei tinai Raja Bunu kua: 

Aku balaku batang danum murik 
sila, masuh sila dehesa, mangat 
esungkii dapitjeha, amun ewen 
manampa jalana murik masuh, 
dia heka tulang uhata. 

27 Kuan Angui Bungai Mama Lengai 
Tingang nyulang rawei Raja Bunu: 

Kueh tau kalute. Basa taluh je 
bagare batang danum, puna tege 
hulu tege kea tumbanga. Rima dia 
puji danum te murik nyamah 
sembang hulu. 

28 Limbah te tinai, kuan rawei Raja 
Bunu: 

Aku balaku batang danum bujur- 
kabajuran. 

Tumbah tinai Angui Bungai Mama 
Lengai Tingang kua: 

Amun tau sikungkii tuh bujur, tau 
kea batang danum te bujur- 
kabajuran. Amun sikungkii tuh 


kalok, kalok kea batang danum. 

29 Sua-sual, jawa-jawab tanteng ewen 
sintung due, hayak puna atun giri 
gagariten Raja Bunu palus nyilak 
nyahumpaka duhung papan benteng, 
hayak mambiwis Angui Bungai Mama 
Lengai Tingang. 30 Kabentengan ewen 
sintung due je sua-sual jawa-jawab te, 
te salenga dumah Ranying Hatala 
hayak Ie malawu rawei kua: 

Ela gilan tingang ketun sintung 
due, basa bitim Raja Bunu uka 
ikau handung hakatawan, 
panakan ayum dapitjeha puna 
akan bagin matei. Te nah buku 
Aku malaluhan akam bawi je 
jatun bara aseng ngangkana. 31 
Hayak je mambagang tutu, awi 
bara ketun haring sintung telu, 
ikau je jadi iatuhkii mahaga 
sanaman leteng tuntang ikau kea 
je nambekan gajah bakapek 
bulau, unta harajan tandang 
barikur hintan nyamah kabanting 
matei. 32 Tinai bitim Angui 
Bungai Mama Lengai Tingang je 
sapuna bitim tuh iete bagare Nyai 
Erang Matan Andau Kilat 
Panjang Dimpah Ruang Langit, 
awi bitim jadi manambang riwut 
akan tahasenga, lakum danum 
akan daha, lakum petak akan 
ndahang isT, hapam mambelum 
hampatung Kameluh Tanteluh 
Petak, hete kareh panakan ayum 
bagare Tinggi Tingang Mama 
Hanyi Bungai Sawang Bengkui 
Pangganti Balu je mijen Batang 
Danum Rutas Matei, hete ie 
mentai pandumah kakare liau isi 
dahaje nabasan awim te palus ie 
mahaga. 33 Tuh bitim Raja Bunu 
pajing haduanan bawi 

kangumban sinjang jetuh mimbita 
gandang halalian buli nanturung 
Bukit Batu Nindan Tarung, 

Kereng Liang Bantilung Nyaring. 
34 Tinai amun bitim Raja Bunu 
jadi hasembang tanduk umba uluh 
tingang apangmu ewen due 
burung indangmu, te bitim 
janjaruman petehku, uka ketun 
sintung due bajeleng ilalus gawi 
lunuk hakaja pating, baringen 
hatamuei bumbung. 

35 Limbah jadi hapeteh rawei kalute, 
Ranying Hatala ewen due Jata 
Balawang Bulau gandang halalian buli 
nanturung balaia intu Batang Danum 
Banyahu Bulau, Guhung Mangkilat 
Hintan. Kalute kea Nyahu Erang Matan 
Andau Kilat Panjang Dimpah Ruang 
Langit gandang halalian buli nanturung 
balaia intu Batang Danum 
Nyarakungkui Nyahu. 36 Kalute kea 
Raja Bunu haduanan bawi kangumban 
sinjang Kameluh Tanteluh Petak, palus 
mimbita gandang halalian buli 
nanturung Bukit Batu Nindan Tarung, 
Kereng Liang Bantilung Nyaring. 

37 Sana ie sembang parung mahawang 
intu Bukit Batu Nindan Tarung, hayak 
jadi hasembang tanduk umba uluh 
tingang apanga tuntang burung 
indanga, tambun pahari, ye Raja Bunu 
janjaruman panalataia kilau bulan 
mating malawit dare. 38 Uluh tingang 
apanga Manyamei Tunggul Garing 
Janjahunan Laut ewen due burung 
indanga Kameluh Putak Bulau Janjulen 
Karangan nahingan panalatai garing 
tarantanga Raja Bunu tuntang atun 
peteh Ranying Hatala, te ewen sintung 
due malalus gawi lunuk hakaja pating, 
baringen hatamuei bumbung akan 
garing tarantanga Raja Bunu ewen due 


Kameluh Tanteluh Petak. 39 Huang 
katika ewen malalus lunuk hakaja 
pating, baringen hatamuei bumbung 
akan garing tarantanga Raja Bunu, hete 
atun hadurut Raja Uju Hakanduang 
Kanaruhan Hanya Basakati, umba 
manyaki hayak mameteng lamiang bua 
garing belum. Ewen due malalus 
manumun peteh Ranying Hatala. 40 
Limbah jadi malalus kakare gawi akan 
Raja Bunu, Raja Bunu ewen due 
Kameluh Tanteluh Petak maatuh 
kabaluma belum mangun batang 
panjang, huma hai parataran lumbah. 41 
Bara hete tampara Bukit Batu Nindan 
Tarung, Kereng Liang Bantilung 
Nyaring inyewut Lewu Bukit Batu 
Nindan Tarung, Rundung Kereng Liang 
Bantilung Nyaring. 

42 Tinai Raja Bunu ewen due Kameluh 
Tanteluh Petak manak manarantang 
epat walas biti iete Raja Manurun 
Bunu, Raja Kamenduh Bunu, Raja 
Maliambung Bunu, Raja Manyimpei 
Penyang, Raja Pamahimping Langit, 
Raja Mandurut Bunu, Raja Jangkarung 
Tingang, Busu Dandan Kahayan, 
Manyamei Sunsunan, Tiung Maliana, 
Raja Mandurut Bulau, Hawun Baru 
Barun, Sabuyung Nyaring Uhing, 
tuntang Sabira Nanggui Garantung. 

43 Kalute ampin kakare kajadian je jadi 
manjadi tumun kahandak Ranying 
Hatala ewen due Jata Balawang Bulau, 
je manjadi tamparan pambelum Pantai 
Danum Kalunen. 

29 Ranying Hatala maningak 
mameteh Raja Bunu 

1 Intu Lewu Bukit Batu Nindan Tarung, 
Rundung Kereng Liang Bantilung 
Nyaring, jadi are kare raja-raja tuntang 

kameluh-kameluh mijen hete bara 
kakaren panarantang Manyamei 
Tunggul Garing Janjahunan Laut ewen 
due Kameluh Putak Bulau Janjulen 
Karangan. 

2 Huang ije katika Ranying Hatala 
hadurut nanturung Lewu Bukit Batu 
Nindan Tarung. Ie mameteh nantuajar 
Raja Bunu. 3 Katika jete uluh are 
hakampeleng renteng nahingan 
pahalawu rawei Ranying Hatala 
mameteh nantuajar Raja Bunu palus 
kakare garing tarantanga. 4 Hete 
Ranying Hatala bapander panjang 
umba Raja Bunu: 

Tuh bitim palus panarantang aim, 
akan ilaluhan kareh manyuang 
batang petakje jadi injapa'kii 
hayak inyewutku jete Pantai 
Danum Kalunen tuntang 
panarantang aim te dapit jeha 
puna bagin matei. 

5 Tinai kuan Ranying Hatala: 

Ela bitim ngumpang basule huang 
nahingan pahariwut rawei'ku, 
tarantang aim dia memen bewei, 
aluh ewen te puna bagin matei, te 
kareh tege panarantang tambun 
paharim je dia tau matei je akan 
haduanan ewen te kareh buli Aku. 
6 Mbuhen tau kalute? Awi puna 
Aku tuh tamparan taluh handiai, 
kalute kea Aku tuh je kahapusa. 

7 Limbah mahining auh Ranying 
Hatala mameteh nantuajar ie, te Raja 
Bunu ewen due bulan bawi bambaia 
Kameluh Tanteluh Petak paham hanjak 
rantang pahalawang huanga, palus kea 
kakare garing tarantanga. 8 Kuan 
Ranying Hatala tinai: 

Pama ketun handiai te Raja Bunu 


palus kakare garing tarantangmii 
ilaluhan manyuang Pantai 
Danum Kalunen, amun jadi umbet 
katika je inukas awi'kii akan 
harian andau, ikau induangku 
haluli hinjeAku, hayak dia 
mahalau pampatei. 

9 Nampara bara katika jete, ampin 
Lewu Bukit Batu Nindan Tarung, 
Rundung Kereng Liang Bantilung 
Nyaring, puna lewu hai kanyamben 
lumbah, rundung datuh nyantagi 
miring, uluh are kilau bitik rimpung 
nantelai ruhung, tingkah salagate 
mirang, sahempun pasang, hila hulu 
nambing jalayan hulu danum, hila 
tumbang nambing panyaran pasang. 

10 Kalute ampin kakare taluh je iatuh 
awi Ranying Hatala hemben huran, 
bara gantung Lewu Bukit Batu Nindan 
Tarung, Rundung Kereng Liang 
Bantilung Nyaring. 

30 Nyai Endas Bulau Lisan Tingang 
maatuh kabaluma belum 

1 Garing tarantang Raja Tantaulang 
Bulau, bagare Nyai Endas Bulau Lisan 
Tingang puna bahalap dia lalangena, 
bawi bahalap kilau bulan babangkang 
langit. 2 Sana jadi tanggar kabujanga, 
kahalap Nyai Endas Bulau Lisan 
Tingang paham batarung tutu intu 
Lewu Bukit Batu Nindan Tarung, 
Rundung Kereng Liang Bantilung 
Nyaring, huang Pantai Danum 
Sangiang. 3 Are kea uluh je misek 
balaku ie, uras dia ulih manyarupu 
palaku je ilaku awi Nyai Endas Bulau 
Lisan Tingang, awi puna kabeken tutu 
auh kambang palaku te. 

4 Ampi kahalap uluh bawi bagare Nyai 

Endas Bulau Lisan Tingang te batarung 
nyamah sembang Raja Uju 
Hakanduang Kanaruhan Hanya 
Basakati. 5 Nahingan riwut tarung Nyai 
Endas Bulau Lisan Tingang puna dia 
lue-luen, te ewen Raja Uju Elakanduang 
hampung hapakat madu haguet 
mamupuh misek Nyai Endas Bulau 
Lisan Tingang akan ije biti bara ewen 
Raja Uju Hakanduang. 6 Kabulat pakat 
ewen je patut imatuh tuntang ulih 
manggau kambang palakun Nyai Endas 
Bulau Lisan Tingang iete Raja Garing 
Hatungku. 7 Raja Garing Hatungku 
puna Raja Uju Hakanduang, uluh hatue 
bakena, linga batanjung pulu, hayak 
bunu menteng dia lalangena hai kuasa 
belum, datuh japa jimat maharing. 8 
Kuan Raja Garing Hatungku: 

Buah ih, awi puna aku kabuat je 
bakahandak tuntang palaku je 
inggau awi Nyai Endas Bulau 
Lisan Tingang te ulih itah 
manggau tuntang puna je iatuh 
awi Ranying Hatala. 

9 Limbah ewen uras jadi bulat pakat, 
ewen Raja Uju Hakanduang hadurut 
nanturung Lewu Bukit Batu Nindan 
Tarung, manyarah paramun hakumbang 
auh. 10 Ewen jadi sembang Lewu Bukit 
Batu Nindan Tarung, hanjak rantang 
pahalawang huang Raja Tantaulang 
Bulau mite pandumah Raja Uju 
Hakanduang . 11 Malawu rawei Raja 
Tantaulang Bulau kua: 

Narai janjulanan ketun sintung 
uju jadi karamahan dumah 
nanturung Lewu Bukit Batu 
Nindan Tarung, lala-lalau kahain 
lalentun tingang. 

12 Tumbah Raja Mandurut Untung kua: 


Ikei sintung uju karamahan 
dumah misek kamelai Nyai Endas 
Bulau Lisan Tingang. En garing 
tarantangmu hindai atun uluh 
balaku? Tuntang ikei tuh handak 
balaku garing tarantangmu Nyai 
Endas Bulau Lisan Tingang te 
akan Raja Garing Hatungku. 13 
Tuntang jetuh atun paramun 
hakumbang auh bara ikei sintung 
ujuje madu akan Raja Garing 
Hatungku tuh umba Nyai Endas 
Bulau Lisan Tingang. 

14 Tumbah Raja Tantaulang Bulau kua: 

Narai bulan sala amun kilau etuh 
panalatai, baya garing 
tarantangkii Nyai Endas Bulau 
Lisan Tingang puna hakabeken 
kambang palaku. 15 Amun ketun 
sintung uju ulih manggau 
kambang palakuan Nyai Endas 
Bulau Lisan Tingang hambekan 
katun, kanahuang ketun sintung 
uju andau etuh ikei manarima. 

16 Ye palus nyulang rawei tinai Raja 
Mandurut Untung kua: 

Narai je ilaku awi Nyai Endas 
Bulau Lisan Tingang akan 
kambang palaku, ikei ulih 
manyadia tuntang Raja Garing 
Hatungku akan haguet manggau. 

17 Limbah sama jadi bulat pakat 
tuntang katukas akan Raja Uju 
Hakanduang haguet misek, ewen Raja 
Uju Hakanduang gandang halalian buli 
tinai manalih balaia. 

18 Umbet jadi katika je jadi inukas 
akan ewen, Raja Uju Hakanduang 
hadurut tinai nanturung Lewu Bukit 
Batu Nindan Tarung . 19 Ewen sembang 
Lewu Bukit Batu Nindan Tarung, lewu 

hai usa-usang jadi rami tutu uluh 
manambang ewen dumah misek. 20 
Uluh baka-bakas uras jadi hapumpung, 
akan mamander auh jalan hadat ain 
Nyai Endas Bulau Lisan Tingang je 
inggau, tuntang akan inyarah awi Raja 
Garing Hatungku huang katika maatuh 
gawi lunuk hakaja pating, baringen 
hatamuei bumbung. 21 Sama jadi 
rantep garing kapanduka munduk, te 
uluh are mamander jalan hadat je akan 
kambang palakun Nyai Endas Bulau 
Lisan Tingang tuntang manukas katika 
lunuk hakaja pating, baringen hatamuei 
bumbung. 22 Kapakat ewen handiai 
sama jadi bulat tuntang katika malalus 
gawi sama jadi atun inukas, ye Raja 
Uju Hakanduang gandang halalian buli 
balaia tinai. 

23 Tukep jadi katika je imakat awi 
ewen intu Lewu Bukit Batu Nindan 
Tarung metuh misek, te Raja Uju 
Hakanduang hadurut mananggar janji 
katika malalus gawi lunuk hakaja 
pating. 24 Katanggar janji katukas 
malalus lunuk hakaja pating, baringen 
hatamuei bumbung uras jadi. Ewen 
Raja Uju Hakanduang gandang halalian 
buli, hayak nampara manatap karen 
jalan hadat je akan inyarah huang 
katika malalus gawi lunuk hakaja 
pating. 25 Jadi umbet katika ewen 
malalus gawi lunuk hakaja pating akan 
Raja Garing Hatungku ewen due Nyai 
Endas Bulau Lisan Tingang, te Raja 
Uju Hakanduang janjaruman akan 
Ranying Hatala auh janjulanan ewen 
sahelu bara haguet. 26 Ranying Hatala 
hemben te mameteh: 

Lalus awi ketun gawi akan Raja 
Garing Hatungku, hete ketun 
mamelek sinde uju tuntang Aku 
kareh atun hadurut manalih gawi 


te, awi ie hajanji taharep Aku. 

27 Limbah te ewen Raja Uju 
Hakanduang hadurut nanturung Lewu 
Bukit Batu Nindan Tarung, malalus 
gawi lunuk hakaja pating akan Raja 
Garing Hatungku maatuh kabaluma 
belum. 28 Ewen sembang Lewu Bukit 
Batu Nindan Tarung, usa-usang uluh 
Lewu Bukit Batu Nindan Tarung uras 
atun hakampeleng renteng, rami tutu 
manambang hatuen tingang karamahan 
dumah makungan lunuk. 29 Hanjak 
rantang pahalawang huang Raja 
Tantaulang Bulau nambang Raja 
Garing Hatungku akan tingang 
manantu, ewen palus malalus haluang 
pelek akan lunuk hakaja pating, 
baringen hatamuei bumbung je inyewut 
kea pelek rujin pangawin. 30 Katika 
ewen malalus pelek rujin pangawin, 
hete kare raja-raja je jadi ingatah awi 
Raja Tantaulang Bulau akan manyewut 
auh kakare jalan hadat garing 
tarantanga Nyai Endas Bulau Lisan 
Tingang uras jadi atun munduk 
hatingang tambanga. 31 Kakaren jalan 
hadat je imander huang katika ewen 
haluang hapelek jetuh je taratambang 
jarin Raja Tantaulang Bulau akan 
garing tarantanga Nyai Endas Bulau 
Lisan Tingang kilau iatuh tumun peteh 
Ranying Hatala iete pelek rujin 
pangawin Raja Garing Hatungku ewen 
due Nyai Endas Bulau Lisan Tingang. 
32 Karen pelek rujin pangawin kilau je 
atun inyewut katika ewen Raja Uju 
Hakanduang malalus gawi haluang 
hapelek sinde uju iete kalata 
padadukan, duhung tajepan pandung, 
rabayang kawit kalakai, gundi lumpang 
tusu, gahuri nutup sangku, tabasah 
sinjang entang, ehet peteng 
sabangkang, tuntang pisau pantung 

sabangkang. 33 Pelek rujin pangawin 
jetuh je manjadi suntu awi Ranying 
Hatala hajamban Raja Uju Hakanduang 
intu Lewu Bukit Batu Nindan Tarung 
akan ulun kalunen panakan Maharaja 
Bunu dap it jeha, tuntang jetuh kea je 
manjadi tampara bukun uluh bawi atun 
palaku tuntang jalan hadat. 34 Limbah 
ewen due jadi inyaki malas awi mantir 
luang, ewen due nanturung bahat ambu 
parung, iete baun tunggang huma ain 
Raja Tantaulang Bulau je eka malalus 
gawi te. Ewen due bawi hatue 
mandehen janji taharep Ranying 
Hatala, hayak nunjung tukiu tingang 
hangka uju nuking lawang langit. 35 
Jadi barasih gawi lunuk hakaja pating, 
baringen hatamuei bumbung, Raja Uju 
Hakanduang tinai mameteh Raja 
Garing Hatungku uka ie mamali kauju 
andau kauju alem. 36 Sana sama lepah 
kakare gawin ewen, te ewen Raja Uju 
Hakanduang gandang halalian buli, 
baya Raja Garing Hatungku je netep 
mijen Lewu Bukit Batu Nindan Tarung 
hinje bulan bawi bambaia Nyai Endas 
Bulau Lisan Tingang. 

37 Kilen kea huang kahapus pali kauju 
andau kauju alem, ewen sintung due 
jadi mangun kabaluma belum, te Nyai 
Endas Bulau Lisan Tingang salenga 
ngantung bulan bele umba tingang 
sinaua manggau kalabien kambang 
palaku, basa je iatuh tumun peteh 
Ranying Hatala huang pelek sinde uju 
hindar sukup intu Nyai Endas Bulau 
Lisan Tingang. 38 Nampayah kilau te. 
Raja Garing Hatungku paham angat 
kapehen ateia, hayak ie kuta-kutak: 

Narai ingahandak awi bulan bawi 
bambaiku nyamah ngumpang 
ngabele huanga? 


39 Ye Raja Garing Hatungku nasekan 
uluh bulan bawi bambaia: 

Narai buku bitimje kilau etuh 
panalatai? Sanan ih akangku 
narai bewei je ilakum bara aku, 
aku ulih manggau akam. 

40 Ye tumbah uluh bulan bawi bambaia 
Nyai Endas Bulau Lisan Tingang kua: 

Narai je isek nasekam tingang 
sinau. Sapuna taluh je inggauku 
bara ikau paham bahali tutu gau. 
Mikeh dia ulih bitim manyarurui 
hayak mahaga amun taluh te 
atun. 

41 Kuan rawei Nyai Endas Bulau Lisan 
Tingang tinai: 

Handung tawangkii bitim hatue 
balinga pulu menteng dia 
lalangena, hai kuasam mait 
kajayam. Dia badai bitim dia 
handung hakatawan kambang 
palakungkii. 42 Tuntang tinai 
tingang sinau Raja Garing 
Hatungku, amun puna bitim hai 
kuasam, mait kajayam, tawan 
tambang riwut lawu, haratim 
takep salatan muhun, balaku 
bitim ela manulak kambang 
palakungkii. 43 Manih bitim puna 
Raja Uju Hakanduang 
Kanaruhan Hanya Basakati, aluh 
aku bulan bawi bambaimii dia 
janjaruman kambang palakungkii 
umba bitim, usa-usang bitim jadi 
handung hakatawan. 

44 Tumbah Raja Garing Hatungku: 

Iyoh bulan bawi bambaiku. Amun 
je kahalapa keleh bitim 
janjaruman akangku, mangat 
jetuh kareh je manjadi suntu akan 

ulun kalunen, hayak ie tau 
mahaga jete huang pambeluma. 

45 Kuan Nyai Endas Bulau Lisan 
Tingang: 

Iyoh tingang sinau Raja Garing 
Hatungku. Narai bulan sala amun 
kalute panalatai. Taluh je manjadi 
kalabien kambang palakungku 
iete banama bulau pahalendang 
tanjung ajung rabia pahalingei 
luwuk tuntang Bukit Bulau 
Lampayung Nyahu. 

46 Hamauh tinai Nyai Endas Bulau 
Lisan Tingang kua: 

Amun bitim tingang sinauku ulih 
mandinu kalabien kambang 
palakungku te, tuntang ulih ulun 
kalunen dapit jeha mahaga kilau 
ampin kue mahaga tuh, ewen 
belum sanang palus katatahi. 

47 Limbah manyeneh auh uluh bulan 
bawi bambaia Nyai Endas Bulau Lisan 
Tingang, ye Raja Garing Hatungku 
manyiap arepa palus batulak mawi 
jalana manggau kalabien bulau 
kambang palakun bulan bawi bambaia 
te. 48 Raja Garing Hatungku batulak 
batanjung panjang, hayak atun inyadia 
awi bulan bawi bambaia Nyai Endas 
Bulau Lisan Tingang akan bambuhata 
uju kalawas pulut nyiring, hayak 
mumah ije rambat behong uang aeng 
sir at tatai hatuen nyaring. 49 Sama 
sadang kea katahin Raja Garing 
Hatungku batanjung panjang 
ngumbang bukit nyarandai puruk batu 
ambu, palus jatun ie sundau bulau 
kambang palakun bulan bawi bambaia 
Nyai Endas Bulau Lisan Tingang. 50 
Bilak ngantung kapehen huanga Raja 
Garing Hatungku. Kuan Raja Garing 


Hatungku: 

Amun kilau etuh panalatai, dia 
salan baling aku buli mupang 
nantawa buang. 

51 Hayak kuta-kutak Raja Garing 
Hatungku batanjung panjang, hayak 
kea kambang kayun penyang karuhei 
tatau, hapa muat rambat behong uang 
aeng tuntang kilen haweh sembang ie 
ije bukit gantu-gantung, kereng tuya- 
tuyang. 52 Huang tantan bukit je gantu- 
gantung, kereng je tuya-tuyang te, atun 
ije kayu belum mijen tahanjunga. 

53 Raja Garing Hatungku sembang 
upun kayu jete, eleh ie silik bakalati 
tanduk nuntun kahalap batang kayu 
jete. Ye palus malawu rawei kua: 

Leha-lehan kahalap batang kayu 
jetuh, bilang bujur-kabajuran 
kilau ranying pandereh bunu. 

54 Kuan riwut raweia tinai: 

Terai, aku nalanjung aka kayu 
jetuh. Mikeh bara tahanjungan 
kayu jetuh hiraha tau 
taratuntungku taluh jejadi 
kalabien kambang palakun uluh 
bulan bawi bambaikit Nyai Endas 
Bulau Lisan Tingang. 

55 Ye palus lekaka rambat behong uang 
aeng je jadi muat kayun penyang 
karuhei tatau, tuntang atun ije kalawas 
tisan pulut nyiring intu huanga. 56 Sana 
jadi ie malekak rambat behong uang 
aeng, palus manting nangkaruan 
tambang Raja Garing Hatungku 
nalanjung batang kayu jete, tuntang 
sapuna kayu jete je inyewut ara bagare 
kayu erang tingang, bulus andung 
nyahu. 57 Kayu erang tingang, bulus 
andung nyahu te puna jadi injadian helu 

tuntang inyadia awi Ranying Hatala 
intu tantan bukit je gantu-gantung, 
tahanjungan kereng je tuya-tuyang. 58 
Tangkerun tupai jaha-jahai, sangkiat 
mengkas lia-lias, Raja Garing 
Hatungku nalanjung kayu erang 
tingang, bulus andung nyahu, dia pire- 
pire sembang ie tahanjungan kayu 
erang tingang te. 59 Huang tahanjungan 
kayu erang tingang, bulus andung 
nyahu, tampajahen ngaju tampajahen 
ngawa Raja Garing Hatungku, eleh 
taratuntu Bukit Bulau Lampayung 
Nyahu tuntang banama bulau 
pahalendang tanjung, ajung rabia 
pahalingei luwuk, hayak atun Bukit 
Barantai Bulau, Bukit Uju 
Hatalumbang. 60 Kai riwut rawer Raja 
Garing Hatungku hayak mukei kuasa 
belum, murai japa jimat maharing, 
mangampeleng rujin pelek palakun 
Nyai Endas Bulau Lisan Tingang palus 
namea mijen marung supu bulau, supu 
hintan, bakandung Nyalung Kaharingan 
Belum, hayak ie nunjung tukiu tingang, 
mangkat lahap rawing. 61 Kilen kea 
panalataia, kabentengan ie nunjung 
tukiu tingang, salenga parariup luhing 
salingkat lawunga. Hayak auh nyahu 
batengkung ngaruntung langit homboh 
malentar kilat basiring hawun, luhing 
salingkat lawung basaluh manjadi 
kuwung bulau sangkalemu. 62 Limbah 
te kabentengan ie ngasuhan kayu erang 
tingang, leka batetes ulai telun 
penyanga. Hayak auh nyahu 
batengkung ngaruntung langit homboh 
malentar kilat basiring hawun, ulai 
telun penyang basaluh manjadi darung 
hanjaliwan. 63 Dia pire tinai limbah te 
leka tambalang panatau penyang 
pangaruha. Hayak auh nyahu 
batengkung ngaruntung langit homboh 
malentar kilat basiring hawun, penyang 


pangaruh basaluh manjadi burung 
kangkang sangkalemu. 64 Kilen kea 
tinai sahindai ie sembang upun kayu 
erang tingang, hayak auh nyahu 
batengkung ngaruntung langit homboh 
malentar kilat basiring hawun, tisan 
huang rambat behong uang aeng 
basaluh manjadi depung bulau 
sangkalemu. 65 Limbah te rambat 
behong uang aeng basaluh manjadi 
bajang kalingkang lawung. Hayak gite 
kilau te Raja Garing Hatungku 
nangkaruang tambanga mangguang 
bajang kalingkar lawung, ye palus 
basaluh manjadi karangking penyang 
karuhei tatau intu Bukit Simpei 
Karuhei, hulu Batang Danum Simpei 
Karuhei. 66 Je akan mahaga karangking 
penyang karuhei tatau intu Bukit 
Simpei Karuhei te, Ranying Hatala jadi 
maatuh jete, iete tarantang Raja 
Tunggal Sangumang, bagare Raja 
Sagagaling Langit ewen due bulan 
bawi bambaia Putir Kamasarin Garing. 
67 Intu kajadian jetuh buku ulun 
kalunen dapit jeha amun ie malan 
manana, mananjung netei, atawa 
malalus lunuk hakaja pating, baringen 
hatamuei bumbung, atun dahiang 
bajang, kuwung, hanjaliwan, depung, 
bangkang, te uluh pakanan dahiang 
nanturung Raja Garing Hatungku. 68 
Limbah te tinai Raja Garing Hatungku 
palus gandang halalian buli nanturung 
Lewu Bukit Batu Nindan Tarung, 
Rundung Kereng Bantilung Nyaring. 69 
Sana sembang parung mahawang, eleh 
hanjak rantang pahalawang huang ulun 
bulan bawi bambaia Nyai Endas Bulau 
Lisan Tingang, jadi usa-usang ie 
handung hakatawan kambang palaku 
jadi atun dinun awi tingang sinaua Raja 
Garing Hatungku. 70 Raja Garing 
Hatungku palus mamparahan supu 

bulau, supu hintan, je bakandung 
Nyalung Kaharingan Belum, akan uluh 
bulan bawi bambaia Nyai Endas Bulau 
Lisan Tingang. 71 Bara hete ampl Nyai 
Endas Bulau Lisan Tingang tau tutu 
umba uluh tingang sinaua, sana ie 
mandinun kalabien bulau kambang 
palakti tuntang ewen due mahaga jete 
palus katatahl. 72 Miar andau miar kea 
katahin ewen due mangkang kabaluma 
belum. Ye Nyai Endas Bulau Lisan 
Tingang handiwung kanyurung pusu, 
pandung bapangku anak. 

73 Hemben Nyai Endas Bulau Lisan 
Tingang handiwung kanyurung pusu, 
uluh tingang sinaua Raja Garing 
Hatungku sukup manggau aka taluh je 
kahandak belaia. 74 Huang katahin telu 
bulan tanggar langit, palus uju bulan 
kea tanggar langit, Raja Garing 
Hatungku ewen due tingang empu Raja 
Tantaulang Bulau, malalus gagenep 
gawi akan Nyai Endas Bulau Lisan 
Tingang, tumun kilau je jadi iatuh awi 
tingang tatu Manyamei Tunggul Garing 
Janjahunan Laut akan Kameluh Putak 
Bulau Janjulen Karangan. 75 Tanggar 
jadi jalatien bulan jalatien andau, te 
banama baungkar puat, ajung lius 
baurai suanga, Nyai Endas Bulau Lisan 
Tingang luas hatue. 76 Sana anak jadi 
atun, Raja Garing Hatungku paham tutu 
angat kahanjak pahalawang huang, 
indahang tinai anaka hatue, hayak 
bakena balinga batanjung pulu jatun 
suntu manumu. 77 Te ewen sintung due 
mangantung miat umba Ranying Hatala 
tuntang Jata Balawang Bulau uka umba 
mahaga palus manuah manenga rajaki 
tuah akan anaka. 78 Amun anak te jadi 
hai, te Raja Garing Hatungku ewen due 
bulan bawi bambaia Nyai Endas Bulau 
Lisan Tingang madu nahunan manampa 


gangguranan aran anaka, hayak 
maluput miat umba Ranying Hatala 
ewen due Jata Balawang Bulau. 79 Raja 
Garing Hatungku manatap manyadia 
paramun nahunan aka palus manehau 
marawei kare kula biti uka dumah 
nanturung Lewu Bukit Batu Nindan 
Tarung huang katika ie malalus gawi. 

80 Huang katika Raja Garing Hatungku 
malalus gawi nahunan manampa 
gangguranan aran anaka, hetuh atun 
lembut talatah nahunan je manjadi 
suntu akan ulun Pantai Danum Kalunen 
panakan Raja Bunu. 81 Gangguranan 
aran anak Raja Garing Hatungku jadi 
inampa, iete bagare Raja Tunggal 
Sangumang Nyaring Emban Bakuwu 
Hanyi. Sasar kea miar katahl jadi, 
kalute kea sasar miar kabakasa, kambu 
kahal, te Ranying Hatala nyahuan Raja 
Garing Hatungku ewen due Nyai Endas 
Bulau Lisan Tingang haguet 
manandang manyadia eka mijen intu 
hulu Batang Danum Sangkalila Bulau. 
Amun jadi sampai katika, ie babungkat 
manalih hete. 

31 Ranying Hatala janjaruman 
kahandaka umba Manyamei 
Tunggul Garing Janjahunan Laut 

1 Limbah kakare kajadian je jadi 
ingahandak awi Ranying Hatala akan 
panakan Manyamei Tunggul Garing 
Janjahunan Laut ewen due Kameluh 
Putak Bulau Janjulen Karangan, te 
Ranying Hatala tinai maatuh kakare 
taluh handiai je patut akan Raja Bunu 
ewen hanak hajarian. 

2 Ranying Hatala palus mamparahan 
arepa akan Manyamei Tunggul Garing 
Janjahunan Laut, hayak Ie hamauh kua: 

Hetuh Aku handak maatuh taluh 
handiai tinai akan anakmii Raja 
Burn. 3 Ketun due mahining 
auhkii rende-rendeng, basa Aku 
handak janjaruman akan ketun 
due salabih helu, awi anakmii 
Raja Bunu inyuhukii mamungkat 
arepa ewen hanak nanturung 
Bukit Tambak Raja. 4 Intu Bukit 
Tambak Raja te Raja Bunu ewen 
hanak kareh mangkalewu, sahelu 
bara ewen ilaluhangku nanturung 
batang petak Pantai Danum 
Kalunen. 5 Mangat ketun due 
katawa, basa huang ije katika 
kareh Aku akan malaluhan Raja 
Bunu ewen hanak hajarian bara 
Bukit Tambak Raja te nanturung 
Pantai Danum Kalunen eka ewen 
mijen, hayak eka jete kareh 
inyewut Lewu Injam Tingang, 
Rundung Nasih Nampui Burung. 6 
Tinai mangat ikau katawa 
Manyamei Tunggul Garing 
Janjahunan Taut, buku Aku 
malaluhan garing tarantangmii 
Raja Bunu ewen hanak hajarian 
te, jete puna kangakun ayu tumun 
kahandak aingkii akan panaka 
palus dapit jeha, puna bagin 
matei. 7 Manyamei Tunggul 
Garing Janjahunan Laut, ketun 
due bulan bawi bambaimii, ela 
kapehe atei maniruk garing 
tarantangmii Raja Bunu palus 
panakan aT je bagin matei. Ewen 
te kareh uras buli Aku, tumun 
katika je jadi inukaskii akan ewen 
gagenep bid. 8 Je mandohop 
tuntang masi mawat ewen te 
kareh, aluh belum aluh matei, iete 
panakan tambun paharl Raja 
Sangen ewen due Raja Sangiang, 
hayak jete puna iatuh hayak 


inukas awi'kii akan ketun handiai. 
9 Tinai mangat ketun due kea 
katawa, panakan ain garing 
tarantangmii Raja Sangen ewen 
due Raja Sangiang, jete puna dia 
tau bagin matei, tuntang eka ewen 
mijen huang Pantai Danum 
Sangiang tuh hayak kakare ampin 
taluh gawi, palus kakare batang 
danum je ihaga, kareh Aku 
maatuh jete akan ewen. 10 Huang 
katika jetuh, Aku hindai manukas 
akan ketun due, hamparea Aku 
malaluhan Raja Bunu ewen hanak 
hajarian. Kareh ewen katawan 
katika Aku malaluhan ewen te, 
atun tinai Aku janjaruman akam 
hajamban Raja Uju Hakanduang. 

11 Kuan Ranying Hatala tinai: 

Ikau Manyamei Tunggul Garing 
Janjahunan Laut, pajing bitim 
janjaruman akan garing 
tarantangmii Raja Bunu, uka 
ewen manatap arepa, mentai 
katika je inukaskii akan ewen 
harian andau. 12 Tuntang mangat 
garing tarantangmii Raja Bunu 
ewen due bulan bawi bambaia 
Kameluh Tanteluh Petak handung 
hakatawan panakan ain ewen due 
te kareh palus dapit jeha je akan 
manyuang sahapus batang petak 
Pantai Danum Kalunen je jadi 
injapa awi'kii. 13 Ewen te kareh je 
akan mangkar manyiwuh manatai 
arepa kanih kate lakau bukit, 
lakau janah, tuntang huang saran 
karen tasik. 14 Janjaruman kea 
tinai akan garing tarantangmii 
Raja Bunu ewen due bulan bawi 
bambaia Kameluh Tanteluh 
Petak, aluh ie ilaluhangku akan 
Pantai Danum Kalunen, panakan 

ai te kareh nampara bagin matei, 
iete limbah panakanje kajalatien 
tilap. 

15 Sana limbah auh Ranying Hatala 
janjaruman peteh kalute, Ranying 
Hatala palus lilap gandang halalian bnli 
nanturung balai ayu huang Batang 
Danum Banyahu Bulau. 

16 Limbah te Manyamei Tunggul 
Garing Janjahunan Laut palus 
mangahau garing tarantanga Raja Bunu 
ewen due bulan bawi bambaia 
Kameluh Tanteluh Petak. Ie janjaruman 
auh peteh Ranying Hatala je jadi 
inyampai hajamban ie . 17 Hete Raja 
Bunu ewen due bulan bawi bambaia 
Kameluh Tanteluh Petak manahingan 
auh peteh Ranying Hatala je inyampai 
awi uluh tingang apanga umba ewen 
due . 18 Hanjak rantang pahalawang 
huang ewen due. Ewen due dia 
mungkir jete, basa ie kea mingat auh 
Ranying Hatala umba ie hemben huran, 
tuntang narai taluh je iatuh awl, 
malengkan Raja Bunu manumu . 19 
Limbah te tinai Raja Bunu ewen hanak 
hajarian palus manatap arepa haguet 
manandang mamparasih tuntang 
manyadia mamangun parung 
mahawang, mamangun lewu intu Bukit 
Tambak Raja. 

32 Ranying Hatala janjaruman akan 
panakan Raja Bunu auh jalan ewen 
buli haluli manalih Ie 

1 Limbah kakare kajadian je jadi 

mahalau, Ranying Hatala mameteh 

tinai umba Manyamei Tunggul Garing 

Janjahunan Laut ewen due bulan bawi 
bambaia Kameluh Putak Bulau 

Janjulen Karangan ampin taluh je 

ingahandaka huang pambelum panakan 


Raja Bunu kareh intu Pantai Danum 
Kalunen. 1 2 Sahelu bara Ranying Hatala 
malaluhan Raja Bunu ewen hanak 
hajarian nanturung Pantai Danum 
Kalunen, hete Ie manyahuan ewen 
malalus tiwah suntu intu Lewu Bukit 
Batu Nindan Tarung, Rundung Kereng 
Liang Bantilung Nyaring, awi jetuh 
kareh je manjadi suntu akan panakan 
Raja Bunu, jete ampin jalan ewen te 
buli haluli manalih Ie. 3 Limbah te tinai 
Ranying Hatala palus maatuh hayak 
manukas eweh-eweh je manggawl 
kareh akan panakan Raja Bunu te amun 
ewen malalus ampin jalan ewen buli 
manalih Ie, iete maatuh bara katampara 
palus kahapus gawl. 4 Ranying Hatala 
mameteh umba panakan Raja Bunu: 

Ketun tub kareh je belum manatai 
arep ketun huang Pantai Danum 
Kalunen tuntang bagin ketun je 
tau matei, ketun belum sama kilau 
namuei. Kalute kea huang 
kahapusa ketun buli hinjeAku, 
iete eka je tatau palus katatahl 5 
Tinai huang katika tuh Aku 
manukas akam Raja Bunu palus 
panakan aim te kareh, ampin 
jalan ewen te buli Aku, tege 
panakan paharim Raja Sangen 
ewen due Raja Sangiang je 
mimbita palus manggawl, 
manyarurui ampin jalan ewen 
tesek dumah bara Aku, kalute kea 
ampin ewen buli manalih Aku. 6 
Panakan aim Raja Bunu, sahelu 
bara ewen te haluli hinjeAku, 
ewen malalus nantiwah pali 
belum, awi tagal atun barutas 
matei, kalute kea akan ewen je 
magun belum, mangat ewen 
belum sanang mangat, panjang 
umur asenga. Jetuh nah buku Aku 

tuh manyuhu ketun malalus tiwah 
suntu huang Lewu Bukit Batu 
Nindan Tarung tuh, sahelu bara 
Aku malaluhan ketun hanak 
hajarian nanturung Pantai 
Danum Kalunen. 7 Awi puna 
tamparan taluh handiai te uras 
bara Aku, kalute kea ulun kalunen 
palus aseng ngangkana, atun 
hambarua, palus atun lumpuk 
mata, isT, daha, pupus bulu, 
tulang uhata, kareh ie tau buli 
Aku amun ie buli haluli 
manyarurui jala tesek dumah 
bara Aku. 8 Basa ulun kalunen 
belum, hambarua jete bara 
kangkalingei bid berenga, lumpuk 
mata, isT, daha, pupus bulu, 
tulang uhata, jete bara nyalung 
bayan Hintan Kaharingan, petak 
kalabien bulan, Hang 
kalambungan lumpung matan 
andau. Jetuh amun iejadi matei, 
hete hambarua inyewut liau 
balawang panjang, tinai tulang 
uhata inyewut liau karahang 
tulang. 9 Tinai ampin kakare 
talatah gawi maharagu telu liau 
te je bara bid bereng ulun 
kalunen belum. Ie buli Aku 
manumun katampara manjadi 
ulun kalunen. Jetuh je iatuhku 
gawi akan ketun malalusa kareh 
huang Pantai Danum Kalunen 
intu pambelum panakan aim Raja 
Bunu. 

33 Malalus tiwah suntu 

1 Limbah Ranying Hatala manyarita 

ampin talatah gawi tiwah huang taharep 

ewen handiai anak esun Manyamei 

Tunggul Garing Janjahunan Laut, 

Ranying Hatala manyuhu ewen malalus 


tiwah suntu Raja Tantaulang Bulau 
Hiang Tantuenyet Nyaring. 2 Hete 
ewen handiai intu Lewu Bukit Batu 
Nindan Tarung palus baramu manatap 
karen par amun tiwah, sukup jatun ati je 
balihi tumun je jadi imeteh awi 
Ranying Hatala umba ewen. 3 Paramun 
tiwah jadi uras atun, te ewen nampara 
mampendeng balai nyahu, 
mampendeng sangkai raya, 
mampendeng pantar sangalang, tetat 
manamun, pendeng pandung nyahu, 
palus kea kare paramun je beken. 

4 Tinai je jadi inukas awi Ranying 
Hatala, huang ewen malalus gawi tiwah 
suntu je mangkayan arepa sukup, 
bandung karungkunga, sampulau dare, 
hayak palus mandukan usuk garantung, 
nyukah duhung tuntung entenga, ie 
duhung pahanteran liau, iete Raja 
Pampulau Hawun Raden Talampe 
Batanduk Tunggal. 5 Tiwah suntu intu 
Lewu Bukit Batu Nindan Tarung tuh 
ilalus iete suntu akan Raja Bunu awi ie 
handak ilaluhan akan Pantai Danum 
Kalunen, tuntang jetuh kea dapit jeha je 
badehen palus katatahl huang 
pambelum ulun kalunen, ampin jala 
buli hinje Ranying Hatala mahurui jala 
ie tesek dumah. 6 Tumun talatah gawi 
tiwah, nyamah sampai katika ewen 
malalus hanteran liau, hete handiai uras 
mampahaya-hayak manyeneh tutu-tutu 
auh gagenep kutak je inanjuri awi 
duhung pahanteran liau. 7 Limbah 
duhung pahanteran liau bagawi 
mangutak tumun peteh Ranying Hatala 
huang gawin hanteran te, sana jadi, hete 
ewen mite kakare kahandak Ranying 
Hatala uras manjadi tumun je jadi 
inukas awl. 8 Salawin gawi tiwah suntu 
huang Lewu Bukit Batu Nindan 
Tarung, hete atun ilalus tinai gawi 

patandak. Huang gawi patandak tuh je 
bagawi iete gawi batu bangkalan lunuk 
tuntang huang katika jete je mambatang 
tutu iete mandehen gangguranan ewen 
tumun je jadi inampa taharep Ranying 
Hatala. 9 Limbah te inanggare tinai 
gangguranan aran ewen uka manjadi 
suntu kareh huang Pantai Danum 
Kalunen hajamban Bawi Pekas 
Penyang manarui rajaki tuah akan ewen 
je nalampas pali belum bara Apang 
Hanjung Tingang ewen due Indang 
Hanjung Tingang . 10 Amun ewen 
manarima tuah rajaki hajamban 
patandak, te ewen manara kuasan 
tuntang sintan Ranying Hatala mahapan 
hangka uju nunjung tukiu tingang 
naharep matan andau lembut, palus 
meteng lilis lamiang, basaki dahan 
manuk darung tingang . 11 Limbah 
tiwah suntu te jadi uras barasih, te ewen 
uras mamali kakaren panginan tumun 
je jadi imeteh awi Ranying Hatala, uka 
dehen uras asi tuntang kasintan 
Ranying Hatala umba ewen huang 
malalus pambelum. 

12 Umbet katahl tinai, ewen Lewu 
Bukit Batu Nindan Tarung limbah 
tiwah suntu, hete ewen atun inuah 
pantar bulau sulep ikuh tambun je 
basalupu Nyalung Kaharingan Belum. 

34 Ewen Lewu Bukit Batu Nindan 
Tarung kanuah pantar bulau sulep 
ikuh tambun 

1 Limbah tiwah suntu intu Lewu Bukit 
Batu Nindan Tarung, Kereng Liang 
Bantilung Nyaring, ewen sama 
malayan tulang rumpang, maleleng 
uhat lesu, sama maatuh kabaluma 
belum. 

2 Kilen haweh huang ije katika 


Ranying Hatala magun bakahandak 
manyukup panatau Lewu Bukit Batu 
Nindan Tarung, Rundung Kereng Liang 
Bantilung Nyaring. 3 Te salenga atun 
lampang pantar bulau sulep ikuh 
tambun basalupu Nyalung Kaharingan 
Belum, huang saran batang talian ewen. 
Amun lampang, bilang hapanyingah 
sinde Lewu Bukit Batu Nindan Tarung. 
4 Ewen Lewu Bukit Batu Nindan 
Tarung gite panatau je kalute ampin 
kahalapa puna lenda-lendang, linge- 
lingei sinde, ewen sama handak 
mandinu mimbit akan baun huma. 5 Ye 
ewen haduanan marau bulau palus 
manjarata, namburaka hapan uer 
jahanen bukit, leka bagetu-getu palus 
dia tau dinun. Kalute hante-hante ewen 
manjarata, bilang jatun katapasan taluh 
hapan ewen manjarata jatun ati je ulih 
mandinu. 6 Gagenep andau laju-lajur 
panatau bulau sulep ikuh tambun 
lampang huang saran batang talian 
ewen Lewu Bukit Batu Nindan Tarung, 
tuntang puna jatun ati je katapasan. 7 
Bilak tuja-tujah pahalawang huang 
ewen je mijen Lewu Bukit Batu Nindan 
Tarung madu padinun panatau bulau 
sulep ikuh tambun, andau kueh ie tau 
dinun, manahiu ampin ewen puna sama 
nahuang tempu, akan ndu turns 
panataua. 8 Are kea ewen je bahimat 
angat pahalawang huanga, kilau Raja 
Rawing Tempun Telun, Raja Duhung 
Bulau Tempun Lamandung Bunu, 
Sahawung Bulau Tempun Buang 
Penyang Tempun Kanarean, Raja 
Ngalang Bulau, Raja Hatangan 
Tingang, ura-uras kueh ewen ulih 
padinu. 

9 Ye Raja Garing Hatungku ewen due 
Kameluh Endas Bulau Lisan Tingang 
kangkarau lingu nalatai. Kilen kua: 

Narai buku gana pantar bulau 
sulep ikuh tambun je nyamah tub 
jatun ulih itah padinu? 

Kuan tiruka: 

Terai, aku haguet nyembang 
Ranying Hatala, balaku asi belum 
palakuan awat maharing. 

10 Raja Garing Hatungku palus tingang 
nulak lunuk. Sembang ie umba 
Ranying Hatala. Usa-usang Ranying 
Hatala handung katawan panalataia, 
hayak Ie malawu rawei kua: 

Handung tawangku janjulanam 
Raja Garing Hatungku, kilen 
ketun dia ulih padinun panatau 
pantar bulau sulep ikuh tambun, 
kutu-kutuh karen bitin ketun. 

11 Kuan rawei Raja Garing Hatungku: 

Iyoh, hetuh aku karamahan 
nyembang Ranying Hatala, 
balaku asi belum akan ikei Lewu 
Bukit Batu Nindan Tarung, kilen 
ampin ikei padinun pan tar bulau 
sulep ikuh tambun te. 

12 Kuan Ranying Hatala mameteh 
umba Raja Garing Hatungku: 

Amun ketun dia balaku dohop 
umba Aku, kueh tau ketun dinun 
pantar bulau sulep ikuh tambun 
akan ketun Lewu Bukit Batu 
Nindan Tarung, pajing ketun 
malahap hangka uju lulang-luli. 

Te Aku umba masi ketun 
ngalampangan pantar bulau sulep 
ikuh tambun. 

13 Limbah te Raja Garing Hatungku 
gandang halalian buli, palus janjaruman 
akan uluh bulan bawi bambaia Nyai 
Endas Bulau Lisan Tingang, awi ie atun 


mandinun peteh bara Ranying Hatala. 
Metuh te kea leka lampang ih pantar 
bulau sulep ikuh tambun huang saran 
batang talian Raja Garing Hatungku . 14 
Sana mite pantar bulau sulep ikuh 
tambun atun kalampangan mijen sare 
batang talia, Raja Garing Hatungku 
palus manting nangkaruan tambang 
nanturung pantar bulau sulep ikuh 
tambun, palus nekap hatabana . 15 
Hangka uju lulang-luli Raja Garing 
Hatungku nunjung lahap rawing, 
mangkat sarayung jela, eleh hian 
tingang, pantar bulau sulep ikuh 
tambun palus etun awi Raja Garing 
Hatungku nanturung baun parung 
mahawang hayak nampahendenga 
pantar bulau sulep ikuh tambun intu 
baun huma. 

16 Limbah jadi mendeng pantar bulau 
sulep ikuh tambun mijen lumpung 
nyarabentuk Lewu Bukit Batu Nindan 
Tarung, hete lewu paham hai 
pahalendanga. Lewu hamalem kilau 
handau, mani-manih je puna handau . 17 
Pantar bulau sulep ikuh tambun halajur 
mamantis Nyalung Kaharingan Belum, 
nahutu guhung panaling aseng, sukup 
untung panjang, nyame ambu, batarung 
tutu akan ngaju-ngawa Pantai Danum 
Sangiang, nyamah lumpat lawang 
labehun langit, sembang kalang labehu 
handalem . 18 Uluh are dumah-dumaha 
najahan tarung pantar bulau sulep ikuh 
tambun, nyama-nyamah nyapenda 
Nyalung Kaharingan Belum, awang 
ongko jadi tabela, awang papa ampl 
jadi bakena, nyamah lepah halamaung 
balangan ewen uras akan Raja Garing 
Hatungku ewen due Nyai Endas Bulau 
Lisan Tingang. 

19 Kilen kea leka ngempang ngabehu 
huang ewen Raja Linga Rawing 


53 


Tempun Telun, Raja Duhung Bulau, 
tuntang Sahawung Bulau Tempun 
Buang Penyang. Hapunu-punu ewen ka 
uluh je najahan kamait pantar bulau 
sulep ikuh tambun. 20 Ye uluh ngaju- 
ngawa Lewu Bukit Batu Nindan Tarung 
hapakat maasang ewen Lewu Bukit 
Batu Nindan Tarung, Rundung Kereng 
Liang Bantilung Nyaring. Je nambakas 
asang iete Raja Rangkang Rangas 
Batakuluk Batu Kanaruhan Parukat 
Bijai Bauntek Tambaga ewen due Raja 
Awu-awu Tasik. 21 Kakarengan ewen 
kalah awi asang, jakai dia Raja Garing 
Hatungku nyadawa mariam hai sapalak 
mendeng palus hatemba-tembak aka 
asang jete, nyamah bagetu-getu hurung 
pulu, basampi-samping nusa lime walas 
katahanan paluru mariam hai. 22 Ye 
kakaren asang te kalah palus bundur. 
Kuan ewen: 

Dia ulih itah hakalawan umba 
ewen Lewu Bukit Batu Nindan 
Tarung. Ewen puna menteng 
barigas tambang. 

Tuntang katahanan awan tembak paluru 
mariam Raja Garing Hatungku palus 
manjadi Tarusan Paluru Barantai 
Lapetan Dandang Dauh. 23 
Panjanjingan enteng Raja Rangkang 
Rangas Batakuluk Batu Kanaruhan 
Parukat Binjal Bauntek Tambaga ewen 
due Raja Awu-awu Tasik, pea bahanyi 
ewen nukep Lewu Bukit Batu Nindan 
Tarung. Palus ewen gandang halalian 
buli, garantung kamalesan mulang 
nanturung pahatewang lewu, mulang 
sarapangkat rundunga. 24 Limbah te 
tinai Lewu Bukit Batu Nindan Tarung 
jatun kaderoh je mandaur ewen bara 
kanih kate, tuntang pantar bulau sulep 
ikuh tambun kilau ampl junjun helu 
bilak hapanyingah, lewu hamalem kilau 


handau, mani-manih je puna handau. 

25 Kalute ampin kahandak Ranying 
Hatala manjadian kakare taluh handiai 
akan panatau ewen Pantar Danum 
Sangiang, je kareh akan manjadi 
panatau akan panakan Raja Bunu intu 
Pantai Danum Kalunen amun ie 
mambang karuhei umba panamuei 
banama tingang, palakuan untung 
aseng panjang. 

35 Raja Bunu ewen hanak hajarian 
mamungkat arepa bara Lewu Bukit 
Batu Nindan Tarung, mangkalewu 
intu Lewu Bukit Tambak Raja 

1 Amun limbah kakare kajadian kalute, 
Manyamei Tunggul Garing Janjahunan 
Laut ewen hanak hajarian palus batulak 
bara Lewu Bukit Batu Nindan Tarung 
manukep tumbang lawang langit 
nanturung ije bukit bagare Bukit 
Tambak Raja. 2 Ewen sembang 
tumbang lawang langit intu Bukit 
Tambak Raja, te ewen hajarian palus 
manandang mamparasih petak mampar 
buang ije kabaluhur eka ewen 
mampendeng huma hai, parantaran 
lumbah je akan eka Raja Bunu ewen 
hanak hajarian mijen kareh. 3 Dia pire- 
pire katahl, Manyamei Tunggul Garing 
Janjahunan Laut ewen hanak hajarian, 
Raja Sangen, Raja Sangiang, tuntang 
Raja Bunu mampendeng huma hai 
hayak bahalap tutu ampl, hasapau 
tambaga uras ije kabaliwit, bulau uras 
ije kabaliwit, tuntang hintan uras ije 
kabaliwit. 4 Uras jadi sadia ampin 
tampan huma te, ye Manyamei Tunggul 
Garing Janjahunan Laut ewen hanak 
gandang halalian buli Lewu Bukit Batu 
Nindan Tarung. 

5 Tanggar jadi katahl, nduan katelu 

bulan lembut, kare raja-raja intu Lewu 
Bukit Batu Nindan Tarring, ewen 
tingang hakampeleng renteng 
manampara mamungkat ramu-ramuan, 
panatau panuhan Raja Bunu ewen 
hanak hajarian nanturung huma hai 
parantaran lumbah intu tumbang 
lawang langit je jadi sadia imangun. 6 
Hayak te kea Raja Bunu ewen hanak 
hajarian babungkat manalih huma hai 
intu Bukit Tambak Raja, tumbang 
lawang langit, palus ewen mijen intu 
hete. 7 Kalute kea kare jalahan ewen 
hanak, kalute kea Raja Sangiang ewen 
hanak, uras umba magah Raja Bunu 
ewen hanak babungkat bara Lewu 
Bukit Batu Nindan Tarung manalih 
Bukit Tambak Raja, tumbang lawang 
langit. 8 Amun ewen uras jadi sembang 
tumbang lawang langit, hete bapa 
Manyamei Tunggul Garing Janjahunan 
Laut janjaruman umba garing 
tarantanga Raja Bunu palus kakare 
sihung lalundunga, dia tahi hindai 
Ranying Hatala akan malaluhan ewen 
hanak hajarian nanturung Pantai 
Danum Kalunen, lewu injam tingang. 9 
Limbah mameteh mandehen garing 
tarantanga Raja Bunu, Manyamei 
Tunggul Garing Janjahunan Laut palus 
kea handiai uras gandang halalian buli 
Lewu Bukit Batu Nindan Tarung. 10 
Pandehan te, ampi Ranying Hatala 
hamauh tinai umba Raja Uju 
Hakanduang kua: 

Awi ketun Raja Uju Hakanduang 
hadurut manalih Bukit Tambak 
Raja, tumbang lawang langit, 
nyembang Raja Bunu ewen hanak 
hajarian. Ketun mite ampin kare 
taluh gawin ewen hayak 
janjaruman akan ewen 
gangguranan aran eka ewen je 


mijen metuh tuh iete bagare Lewu 
Bukit Tambak Raja. 

11 Limbah hapeteh rawer, Raja Uju 
Hakanduang palus tingang nusang 
hadurut lunuk nanturung Bukit Tambak 
Raja, tumbang lawang langit . 12 Ewen 
sama jadi hasembang tanduk bara 
gantung huma hai parantaran lumbah, 
te Raja Uju Hakanduang janjaruman 
peteh Ranying Hatala umba Raja Bunu: 

Eka jetuh Raja Bunu inanggare 
bagare Lewu Bukit Tambak Raja 
intu tumbang lawang langit. 

13 Kuan Raja Uju Hakanduang: 

Tinai amun atun katapas atawa 
kakurang ketun hanak hajarian 
kareh Raja Bunu, te ikau balaku 
umba uluh tingang apangmu 
Manyamei Tunggul Garing 
Janjahunan Laut intu Lewu Bukit 
Batu Nindan Tarung. 14 Awi intu 
Lewu Bukit Batu Nindan Tarung 
te sukup karen panatau panuhan, 
jawet ramu, tuntang intu Lewu 
Bukit Batu Nindan Tarung atun 
behas manyangen tingang, 
pundang lauk ila-ilai langit, mijen 
lalang tambangap langit je dia 
tau rugi tuntang dia kea tau una. 

15 Limbah te Raja Uju Hakanduang 
gandang halalian buli, garantung 
kamalesan mulang, buli balaia Batang 
Danum Banyahu Bulau. 

16 Nduan pire-pire bulan nyelu katahl 
jadi Raja Bunu ewen hanak hajarian 
mijen Lewu Bukit Tambak Raja intu 
tumbang lawang langit, ewen belum 
sanang mangat awi atun halajur 
Ranying Hatala manganggulu ewen . 17 
Raja Bunu mijen Lewu Bukit Batu 
Nindan Tarung, ie atun kanuah garing 

tarantang hanya biti, metuh ewen due 
Kameluh Tanteluh Petak mijen Lewu 
Bukit Tambak Raja, atun kanuah tinai 
garing tarantang jahawen biti iete 
bagare Manyamei Sunsunan, Tiung 
Maliana, Raja Mandurut Bulau, Hawun 
Bam Barun, Sabuyung Nyaring Uhing, 
tuntang Sabira Nanggui Garantung . 18 
Tinai garing tarantanga je hanya biti 
junjun helu metuh ie mijen Lewu Bukit 
Batu Nindan Tarung, jete uras mijen 
umba uluh tingang tatu Manyamei 
Tunggul Garing Janjahunan Laut netep 
intu Lewu Bukit Batu Nindan Tarung. 

19 Limbah te, umba katahl tinai, 
Ranying Hatala nyahuan Raja Uju 
Hakanduang hadurut nanturung Lewu 
Bukit Batu Nindan Tarung, awi jadi 
tukep katika Ranying Hatala akan 
malaluhan Raja Bunu ewen hanak 
hajarian nanturung tantan ije bukit intu 
Pantai Danum Kalunen. 20 Raja Uju 
Hakanduang sembang Lewu Bukit Batu 
Nindan Tarung, palus ewen janjaruman 
peteh Ranying Hatala umba Manyamei 
Tunggul Garing Janjahunan Laut, tahiu 
katika Raja Bunu ewen hanak hajarian 
akan ilaluhan nanturung Pantai Danum 
Kalunen. 21 Limbah hapeteh rawer, 

Raja Uju Hakanduang tinai tingang 
nulak lunuk nanturung Lewu Bukit 
Tambak Raja intu tumbang lawang 
langit, nyembang Raja Bunu 
janjaruman aka, uka ewen hanak 
hajarian batatap, awi jadi sampai katika 
Ranying Hatala akan malaluhan ewen. 
22 Tutuk hapeteh rawer, Raja Uju 
Hakanduang gandang halalian buli 
nyembang Ranying Hatala, janjaruman 
ampin gawin ewen je uras jadi 
inyampai umba uluh Lewu Bukit Batu 
Nindan Tamng tuntang umba Raja 
Bunu ewen hanak hajarian. 


23 Manyamei Tunggul Garing 
Janjahunan Laut ewen hanak hajarian 
tuntang kakare raja-raja je atun mijen 
Lewu Bukit Batu Nindan Tarung uras 
karamahan dumah intu Lewu Bukit 
Tambak Raja, mental intu hete, hayak 
umba manatap paramun Raja Bunu 
ewen hanak hajarian je akan ilaluhan 
awi Ranying Hatala nanturung Pantai 
Danum Kalunen mijen lewu injam 
tingang. 

36 Uluh Lewu Bukit Batu Nindan 
Tarung sama manandang petak 
mampar buang eka mangkalewu intu 
Pantai Danum Sangiang 

1 AmpI Ranying Hatala mangahandak 
tinai akan mambagi ungkup kakaren 
raja-raja tuntang kameluh-kameluh 
bara Lewu Bukit Batu Nindan Tarung 
akan eka ewen je taheta palus eka 
mijen gagenep ewen palus katatahl. 2 
Sahelu bara Ranying Hatala mambagi 
tuntang maandak ewen handiai tumun 
gawl, te Ranying Hatala mameteh ewen 
je kareh akan ilalus awi panakan Raja 
Bunu huang Pantai Danum Kalunen. 
Ranying Hatala maatuh akan ewen 
ampin eka mijen palus batang danuma, 
kalute kea kare panatau panuha. 3 
Limbah sama jadi hapeteh rawei, 
Ranying Hatala buli Batang Danum 
Banyahu Bulau, Guhung Mangkilat 
Hintan, tuntang ewen Lewu Bukit Batu 
Nindan Tarung sama nampara madu 
pananjung manggau petak mampar 
buang. 

4 Raja Sangen tulak batanjung panjang 
manggau eka mijen, ie palus sundau ije 
batang danum, intu hete are ruwut 
sahirai. Ie palus manandang petak 
mampar buang, hayak ie manyewut 


56 


aran batang danum jete bagare Batang 
Danum Barirai, Guhung Putak Buren 
Bulau Lampang. 5 Raja Sangen tulak 
kea mananjung akan ije batang danum, 
hete are ruwut bajakah balayan, palus 
intu hete ie nampara manandang petak 
mampar buang, hayak ie mananggare 
aran batang danum jete bagare Batang 
Danum Jalayan, Guhung Riak 
Lamiang. 

6 Raja Garing Hatungku Batulak kea 
batanjung panjang manggau batang 
danum petak mampar buang. Ie palus 
sundau ije batang danum tuntang 
batang danum jete paham badehes tutu 
hayak atun bahantung ije bila. Hete 
Raja Garing Hatungku palus 
manandang petak mampar buang jete 
eka mampendeng balai ayu hayak ie 
mananggare aran batang danum te 
bagare Batang Danum Sangkalila 
Bulau, Guhung Hintan Kananteng 
Tahil. 

7 Limbah te tinai ewen sama mambagi 
arepa bilang bulangan tambanga, 
babungkat mangkalewu huang batang 
danum al-al, hayak kea ampin kakare 
gawi-gawia tumun je iatuh awi 
Ranying Hatala akan ewen, tuntang 
gawi ewen je mambatang tutu iete 
tantai masi utus panakan Raja Bunu 
intu Pantai Danum Kalunen. 8 Tinai 
Raja Garing Hatungku palus babungkat 
bara Lewu Bukit Batu Nindan Tarung 
nanturung Batang Danum Sangkalila 
Bulau, kalute kea ie palus nasaran 
pantar bulau sulep ikuh tambun, imbita 
nanturung Batang Danum Sangkalila 
Bulau. 9 Raja Garing Hatungku ewen 
due bulan bawi bambaia Nyai Endas 
Bulau Lisan Tingang, nabasan balai eka 
mijen hayak manyewut gangguranan 
aran lewu eka mijen te bagare Lewu 


Bukit Sinta Kasambuyan. 10 Raja 
Garing Hatungku ewen due bulan bawi 
bambaia narantang Duhung Tunggal 
Pantang Langit, hayak Ranying Hatala 
manampa gangguranan aran tarantang 
Raja Garing Hatungku te bagare Raja 
Tunggal Sangumang Nyaring Emban 
Bakuwu Hanyi, palus eka mijen iete 
Parung Suling Marakuran Liu, Napatah 
Bulau Sangkalemu, Kalabien Puser 
Kambang Kabunteran Bulan . 11 Tinai 
pantar bulau sulep ikuh tambun tuntang 
rambat karuhei Bapa Sangumang je 
basaluh kajadian manjadi bajang 
kalingkai lawung, palus hadari hayak 
basaluh tinai manjadi karangking 
penyang karuhei tatau mijen Bukit 
Tampung Karuhei . 12 Jetuh je ihaga 
tinai kareh awi tingang esun Raja 
Garing Hatungku, iete Raja Tunggal 
Sangumang je bagare ara Raja 
Sagagaling Langit, hayak aran pantar 
bulau sulep ikuh tambun hubah ara hete 
bagare garing paleng bajamban 
kanderang tingang, sihung pantep 
tantean riak ujan bulau, hayak jetuh je 
manjadi jamban Raja Sagagaling 
Langit nambang banama tingang 
namuei. 13 Jetuh jamban Raja 
Sagagaling Langit bara parung 
karangking penyang karuhei tatau 
mangguang tumbang Batang Danum 
Simpei Karuhei, nambang tamuei 
banama tingang mandulang bulau 
untung aseng panjang, bulau tampung 
buhul, bulau aseng tipeng bereng akan 
ulun Pantai Danum Kalunen. 14 
Limbah narantang Duhung Tunggal 
Pantang Langit, Raja Garing Hatungku 
ewen due bulan bawi bambaia Nyai 
Endas Bulau Lisan Tingang babungkat 
tinai bara Batang Danum Sangkalila 
Bulau, nanturung eka mijen je nabasan 
awi Ranying Hatala akan ewen sintung 

due, iete intu Tasik Manuah, Batang 
Danum Tatau Nyahukan . 15 Ranying 
Hatala nyahuan Raja Garing Hatungku 
mukei kakaren palakun Nyai Endas 
Bulau Lisan Tingang iete Bukit 
Barantai Bulau, Parung Nyahu 
Marakunjung Liu, Kalabien Puser 
Kambang Kabunteran Bulan mijen 
tahanjungan Bukit Bulau Salumpuk 
Rujan . 16 Je ihaga awi ewen sintung 
due iete suling bulau rumbai ambun, 
limbah te je melai tuntang palus ihaga 
awi Raja Tunggal Sangumang iete 
gariding bulau sangkalemu . 17 Limbah 
te kare raja-raja, nyai, kameluh, je 
babungkat mamindah arep ewen bara 
Lewu Bukit Batu Nindan Tarung 
nampara bara Tasik Ambun 
Baragantung Langit nyamah sembang 
Batang Danum Banyahu Bulau. 

18 Aran kare raja-raja tuntang kameluh 
intu Bukit Ambun Baragantung Langit 
iete bagare Tanggalung Anak Andau, 
Hantarung Raj an Dahiang, Dahiang 
Mantung Bulau, Tunggal Kurung, Putir 
Irang Pasihai, Dahiang Batanduk 
Tunggal, Darehan Raj an Antang, 
Antang Rawing Batutuk Bunu, Putir 
Lanting Bawin Dahiang, Kameluh 
Irang Pasihai, Antang Habarun Bulau, 
Antang Habarun Lamiang, Antang 
Habarun Karungut, Antang Habarun 
Rujan, Antang Habarun Sangkalemu, 
Antang Baputi Mandui Riak Bulan, 
Putir Santang Sintung Uju, Umban 
Bulau Balinga Pulu, tuntang Liang 
Tutuk Baluhur Ambun. 

19 Aran kare raja-raja tuntang kameluh- 
kameluh intu Lewu Bukit Bajaga Bulan 
iete bagare Manyamei Kajangga 
Hatuen Bulan, Kameluh Pamalumpuk 
Bulan, Manyamei Hatuen Patendu, 
Manyamei Bintang Ijang Bawui, 


Manyamei Bintang Tampung Bua, 
Manyamei Bintang Ijang Pahera, 
Manyamei Bintang Kaliangan, 
Manyamei Tatu Asun Bulan, tuntang 
Jangkarang Matan Andau. 

20 Aran kare raja-raja tuntang kameluh- 
kameluh intu Lewu Bukit Tambak Raja 
iete bagare Raja Helu Maruhum Usang, 
Patih Rumbih, Dambung Mangkurap, 
Patih Dadar, Patih Muhur, Raja Landa 
Bagadung Batu, Raja Sina Bakuncir 
Panjang, Raja Siam Tempun Tambaku 
Mangat, Raja Kaling Babilem 
Pamungkal Garantung, Raja Pait 
Panampa Ringgit, Ratu Jampa 
Panampa Balanga, Raja Sariantang 
Penyang, Garahasi Minton Panuang 
Badil Tambun, Kameluh Nyai Siti, 
Kameluh Diang Lawai, Kameluh Nyai 
Bitak, Kameluh Nyai Banun, tuntang 
Kameluh Rangkang Sangiang. 

21 Aran kare raja-raja tuntang kameluh- 
kameluh je mijen intu Lewu Bukit Batu 
Nindan Tarung iete bagare Raja 
Tantaulang Bulau, Raja Singkuh Batu, 
Indang Salangking, Apang Salamat, 
Bungking Kalipapan Tanduk, Kameluh 
Sahumpuk Awang Sangalang, Raja 
Manurun Bunu, Raja Kamanduh Bunu, 
Raja Maliambung Bunu, Raja 
Manyimpei Penyang, Raja 
Pamahimping Langit, Raja Mandurut 
Bunu, Raja Jangkarung Tingang, Busu 
Dandan Kahayan, Manyamei 
Sunsunan, Tiung Maliana, Raja 
Mandurut Bulau, Hawun Baru Barun, 
Sabuyung Nyaring Uhing, tuntang 
Sabira Nanggui Garantung. 

22 Aran raja tuntang kameluh je mijen 
likut Lewu Bukit Batu Nindan Tarung 
intu Talaga Matuk Dia Tawan 
Tumbang, Tasik Jamperung Isen 

Batuana Hulu, iete Raja Bisu Bajela 
Bulau Kanaruhan Buntat Batengap 
Rabia ewen due bulan bawi bambaia 
Kameluh Mandalan Bulan. 23 Amun 
huang jalanan banama nyahu tuntang 
lanting samben, te ara inyewut Tasik 
Galumbang Bulau, Laut Jambangan 
Hintan, penda garing santah nangkenya 
kambang kabunteran bulan, sihung 
sundung nyangkalah lumpung matan 
andau. 24 Tina! aran ewen due huang 
katika te je hatue inyewut Raja 
Nyangkurun Batu, je bawi inyewut 
Putir Matenggar Langit. Ewen due te 
mahaga butah panji ringkin danum 
basalupu butah amben penyang, nyirat 
bulau jara-jarang, ngalumbu bajakah 
natau, kayu tatau. Amun uluh katawa, 
uluh je mahaga baka tatau 
manyambung. 

25 Aran kare raja-raja tuntang kameluh- 
kameluh je mijen intu Lewu Bukit 
Lampayung Nyahu, Tasik Sangiang, 
Batang Danum Barirai iete bagare Raja 
Panyarawan Katingan, Raja Ngalang 
Bulau, Raja Kanarean Sawang, 
Manyamei Pahang Tempun Lingga 
Garantung, Kameluh Tempun Tiawun, 
Kameluh Tiawun Bulau, Kameluh 
Bungen Bulau, tuntang Kameluh Bawi 
Randan. 

26 Aran kare raja-raja tuntang kameluh- 
kameluh je mijen intu Lewu Bukit Sua 
Penyang, Batang Danum Jalayan, 
Rahang Penyang Karuhei iete bagare 
Raja Pampulau Hawun, Raja Rawing 
Tempun Telun, Telun, Hamparung, 

Raja Duhung Bulau, Raja Sahawung 
Bulau, Bujang Barendeng Baka Impun 
Lawu, Ramping Tingang Balinga 
Nangkeru Metas Hurung Pulu, Bajang 
Linga-lingai Lawung, Pakihu Bingkok 
Nantahan Bujur, Peteng Dawen Ura- 


urai, Petak Baputi Kalabien Bintik 
Palangka, Pisau Tampak Tumbang 
Tabanganen, Baliung Tinih Tumbang 
Tabangiau, Kameluh Tempun Hendan 
Bulau, Kameluh Hendan Bulau, 
Rampan Bawi Hai, Kameluh Timuk 
Tantawa, tuntang Kameluh Pangurai 
Dare. 

27 Aran kare raja-raja tuntang kameluh- 
kameluh je mijen intu Batang Danum 
Jalayan, Guhung Riak Lamiang, lewu 
due hatandipah hajamban garing batang 
pantar, making ranying pandereh bunu, 
iete bagare ungkup hila pangantau ain 
Raja Mantir Mama Luhing Bungai, 
Salutan Raja Nalawung Bulau, balaia 
iete Balai Mihing Nyapundu Runjan, 
Sali Nyalung Maruruk Hintan; ungkup 
hila pajambiler ain Raja Duhung Mama 
Tandang, Langkah Sawang Apang 
Bungai Sangiang, balaia iete Balai 
Nyahu Matunggang Pulu, Sali 
Ganggerang Bambuakan Jalatien. 

28 Aran kare raja-raja tuntang kameluh- 
kameluh je mijen intu Lewu Bukit 
Sinta Bungai, Batang Danum 
Sangkalila Bulau iete bagare Kameluh 
Lentar Bulau, Kameluh Langgir Bulau, 
Kameluh Bayan Hintan, Kameluh 
Indang Palui, Kameluh Indang 
Sangkanak, Kameluh Kambang 
Kabunteran Bulan, Putir Sintung 
Jahawen, Raja Had, Raja Tunggal 
Sangumang, Rasing Penyang, Apang 
Sapahatu, Apang Sangkanak, Apang 
Maratih Sintung Uju, tuntang Anak 
Loting Sintung Uju. 

29 Raja Tunggal Sangumang mijen intu 
likut Lewu Bukit Sinta Bungai, mijen 
balai al je bagare Parung Suling 
Marakuran Liu, Napatah Bulau 
Sangkalemu, Kalabien Puser Kambang 

Kabunteran Bulan. 

30 Aran raja tuntang putir je mijen intu 
Batang Danum Simper Karuhei, Bukit 
Tampung Karuhei iete bagare Raja 
Sagagaling Langit tuntang Putir 
Kamasarin Garing. 

31 Aran raja intu Lewu Bukit Entang 
Tingang, Batang Danum Entang 
Tingang iete bagare Raja Entang 
Tingang. 

32 Aran raja intu Lewu Bukit 
Nyalampai Timpung, Batang Danum 
Nyalampai Timpung iete bagare Raja 
Nyalampai Timpung. 

33 Aran kare raja-raja tuntang kameluh- 
kameluh je mijen intu Lewu Bukit 
Letar Runjan, Batang Danum Letai 
Runjan iete bagare Nyai Inai Mangut, 
Nyai Inai Kamandai, Nyai Inai Ingot, 
Nyai Inai Botau, Kariau Inai Suri, Kaun 
Mina Bumbun, Manyang Benang, 
Rangka Runjan, Nyaring Karau, Apang 
Rear Burou, Patih Inai Bumbun, Jaka 
Jako Mandan Bunu, Tukau Amai Tuah, 
tuntang Oring Sangarang. 

34 Aran kare raja-raja tuntang kameluh- 
kameluh je mijen intu Lewu Bukit 
Takaras Kereng, Tasik Mandalan Bulan 
iete bagare Duhung Keang Bunu, 

Ampit Putung Gambangan Nyahu, 
Tapahunduk Tuntung Tampaliau 
Tungku, Pitik Rumbai Bajampung 
Bulau, Uhit Malingkahui Balangkai 
Lamiang, Hanjalutung Bakas Dia 
Malik Dawe, Sawang Santah Bunge 
Sundung, Tindan Nanjala Sawang, 
tuntang Tapang Jamperung Nyahu. 

35 Aran kare raja-raja je mijen intu 
Lewu Bukit Sandung Tambarirang, 
Tasik Rampai Bulan, Rahang Kambang 
iete bagare Gambalang Bahandang 


Rajan Sangiang, Tatu Samatian 
Tingang, Sangiang Riang Tingang, 
Nyalung Tatu Sangiang, tuntang 
Sawang Lambayung Nyahu. 

36 Aran kare raja-raja tuntang kameluh- 
kameluh je mijen intu Lewu Bukit 
Linda Saran Bulan, Tasik Mangirar 
Bintang iete bagare Manyamer Tempun 
Telun Tingang, Kajangga Tanjung 
Garing, Liu Pimping Kaninding 
Jarenang, Acak Menteng Baturus Bunu, 
Raja Pandak Habarun Dare, Raja 
Pandak Kanuntung Peteng, Manyamer 
Tungking Langit, Kameluh Tempun 
Tiawun Tingang, Kameluh Kuwun 
Garantung, Rampan Tumbang Tutuh 
Bintang, Rampan Tumbang Uling 
Nyaring, Rampan Tumbang Sahai 
Timpun, Rampan Tumbang Sahai 
Samben, Rampan Tumbang Sahai 
Lamiang, Rampan Tumbang Sahai 
Dare, Rampan Tumbang Sahai 
Garantung, Rampan Tumbang Sahai 
Runjan, Rampan Tumbang Mahanjung 
Jala, tuntang Rampan Laut Pahe. 

37 Aran kare raja-raja tuntang kameluh- 
kameluh je mijen intu Lewu Bukit 
Tampung Buhul, Batang Danum Hintan 
Mantining Langit, Balai Saramin 
Nalaga Bulau iete bagare Sambung 
Maut, Nyabilalang Habunu, Sabaliki 
Hanyi, Raden Tunjung, Jahangan 
Tingang, Pusun Balusuh, Pusun Garing, 
Kambang Garing, Putir Pating Garing, 
Tenung Garagak, Raja Tekai Tingang, 
tuntang Kamatek Tintu Bidik. 

38 Aran raja tuntang kameluh je mijen 
intu Bukit Nanjungan Garu, Tasik 
Kaharingan intu Garing Nganderang 
Sukah Lumpung Matan Andau iete 
bagare Panyalumpuk Mangku Amat 
Sangen ewen due Nyai Jaya Sangiang. 

39 Aran kare raja-raja je mijen intu 
Tasik Gandang Ngarambang Nyahu, 
Laut Tuwung Hambalat Kilat, eka 
gandang batu je basalupu apui nyaru 
puntunga Nyalung Kaharingan 
puntunga, huang Batang Danum 
Mendeng Mahejan Langit iete bagare 
Gambala Rajan Tanggara, Janjalung 
Tatu Riwut, Sangkaria Nyaru Menteng, 
Raja Runjang Langit, tuntang Siak 
Sakung Baguti Tandang Harimaung. 

40 Aran kare raja-raja tuntang kameluh- 
kameluh je mijen intu Lewu Bukit 
Nabuhi Bulau, Tasik Pawah Bulau iete 
bagare Kameluh Indu Tiwun Bulau, 
Rajan Burung Tampung Bua, Tumbu 
Tatu Batu, Tambak Tatu Petak, Umbuh 
Tatu Pulut, Ongguh Tatu Parei, tuntang 
Jampen Tatu Katam. 

41 Aran kare raja-raja tuntang kameluh- 
kameluh je mijen intu Lewu Bukit 
Kangantung Gandang, Tasik 
Malambung Bulau iete bagare Raja 
Angking Penyang, Raja Tuntung 
Tahaseng, Raja Tuntung Umur, Raja 
Ngasau Langit, Raja Bea Langit, Raja 
Sapunang, Raja Sapaning, Raja Ulih 
Napakah Langit, Raja Nguntuhe 
Hintan, Raja Ujan Pintih Nanjala 
Sawang, Raja Riwut Ambun Hatantali, 
Putir Selung Tamanang, Kameluh 
Selung Untung, Kameluh Selung 
Buhul, Kameluh Selung Daha, 

Kameluh Selung Bulan, Kameluh 
Timbang Tambangan Nyahu, Kameluh 
Timbang Tambangan Daha. 

42 Aran raja je mijen Balai Ulang 
Harantung, hulu Batang Danum 
Banyahu Bulau iete bagare Manyamei 
Rajan Untung. 

43 Kalute ampin kakare raja-raja 
tuntang kameluh-kameluh, palus uluh 


are pangarak Lewu Bukit Batu Nindan 
Tarung je sama manggau batang danum 
eka manampa lewu huma, tuntang je 
pangkarahia batulak bara Lewu Bukit 
Batu Nindan Tarung iete bagare Raja 
Pampulau Hawun Kanaruhan Batanduk 
Tunggal Randing Talampe Bajampung 
Tahil. 

44 Raja Pampulau Hawun mijen mapan 
banama. Awi ie mapan banama te, ie 
mamali katahin uju andau dia tau uluh 
bawi mingkang taluh je inggawi, 
katahin te kea ie manyadia danum, 
masip manyuang kandarah bulau, 
sangku bulau, mangat uluh kareh ela 
haguet balua bara parting mahawanga 
muhun mandui atawa muhun masip. 45 
Kilen kea Kameluh Mandalan Bulan, 
betau Raja Pampulau Hawun katika 
jete bukei kambang tarunga awi 
kahalapa kilau bulan babangkang 
langit, binta-bintang panyaran pipl, 
nyamah sembang lawang langit, kalang 
labehun jata. 46 Ye dumah Raja Awu- 
awu Tasik najahan kambang tarunga, 
palus tende ningang batang empas 
salumun tambun. Nduan uju andau uju 
alem jadi katahl palus kilau bulan 
panahu matei ie nuntun kilen ampl uluh 
je bagare Kameluh Mandalan Bulan. 47 
Ye Raja Awu-awu Tasik mangangkanan 
sampaga apui, eleh balasut bakarah 
uluh are, nyamah teah danum mijen 
kandarah bulau, sangku bulau, je iasip 
awi Raja Pampulau Hawun. 48 
Katahanan sampaga apui, Kameluh 
Mandalan Bulau balua parunga, 
nyarayung baun tunggang parung, 
taratuntu tingang tarawang, palus ie 
nunjung kuml, eleh parandahap tarin 
burung tingang palus nyalan kabanting 
matei. 49 Limbah te taratuntu tinai 
burung antang, palus nunjung kuml 

tinai Kameluh Mandalan Bulan, leka 
parandahap taribanga burning antang, 
palus nyalan kabanting mate! kea. 
Limbah te taratuntu tinai tambarirang, 
mahin eleh parandahap taribanga palus 
nyalan kabanting matei kea. 50 Kilen 
kea taratuntu ih tinai randung banama 
je mapan awi nyaha Raja Pampulau 
Hawun, ye randung banama te palus 
basaluh manjadi batu ampar banama. 
Tau kalute awi Kameluh Mandalan 
Bulan tege mahaga tatek hintan mintir 
langit huang kasinga. 51 Tatek hintan 
mintir langit puna ingahandak awi 
Ranying Hatala intu Kameluh 
Mandalan Bulan, jete nah buku ie 
inyewut Baiun Raung Saratus Jahawen 
Puluh, awi saratus jahawen puluh 
hatuen tingang je nyalan kabantinga 
awi kumin Kameluh Mandalan Bulan. 

52 Limbah te harun Raja Pampulau 
Hawun ewen handiai ije kababuhan 
babungkat nanturung Batang Danum 
Jalayan, Guhung Labehu Pali, palus 
mahawang Lewu Bukit Sua Penyang, 
Rundung Kereng Tajur Paturung. 

53 Kalute ampin taluh je ingahandak 
awi Ranying Hatala maatuh uluh Lewu 
Bukit Batu Nindan Tarung, Rundung 
Kereng Bantilung Nyaring. 

37 Ranying Hatala malaluhan Raja 
Bunu ewen hanak hajarian 
nanturung Tantan Bukit Samatuan 

1 Amun jadi sampai katika je jadi 

inukas awi Ranying Hatala dumah, 

Ranying Hatala manyuhu Raja Uju 

Hakanduang hadurut akan Lewu Bukit 

Tambak Raja. 1 2 Limbah hapeteh rawei 

umba Ranying Hatala, palus Raja Uju 

Hakanduang hadurut nanturung Lewu 

Bukit Tambak Raja, tumbang lawang 


langit. 3 Dia umbet ije kahaliman 
pinang, Raja Uju Hakanduang sembang 
Lewu Bukit Tambak Raja. Hete ewen 
palus janjaruman umba Raja Bunu uka 
manatap arep ewen, basa Ranying 
Hatala atun dumah malaluhan ewen 
hanak hajarian. 4 Raja Bunu nahingan 
peteh mandehen te jadi atun hajamban 
Raja Uju Hakanduang, te ewen hanak 
hajarian manatap arepa, tuntang kakare 
raja-raja bara Lewu Bukit Batu Nindan 
Tarung uras karamahan dumah kea, 
kalute kea uluh tingang apanga, tingang 
indanga, tambun paharl, uras 
karamahan dumah. 5 Sana uluh are uras 
atun hakampeleng intu Lewu Bukit 
Tambak Raja, te Ranying Hatala 
hadurut mamparahan arepa huang 
kabentukan ewen uluh are. 6 AmpI 
sahelu bara Ranying Hatala malaluhan 
Raja Bunu ewen hanak hajarian, 
tuntang atun kea raja-raja je beken je 
akan mandengan Raja Bunu hadurut. 7 
Ranying Hatala mameteh umba Raja 
Bunu palus ewen handiai kua: 

Aku janjaruman petehku akam 
Raja Bunu palus kakare ketun 
handiai je atun hakampeleng intu 
Lewu Bukit Tambak Raja tuh, uka 
ketun mingat tutu-tutu ampin 
kakare talatah gawin ketun belum 
huang lewu injam tingang tuntang 
gawin jalan ketun haluli buliAku, 
je iharagapan awi panakan 
paharim Raja Sangen tuntang 
Raja Sangiang. 8 Tinai gawin 
panakan ayun Raja Sangen 
tuntang Raja Sangiang, keleh jete 
ingat tutu-tutu awi ketun, basa 
kakare talatah gawi akan 
panakan Raja Bunuje belum 
huang Pantai Danum Kalunen, 
jete puna gawin panakan ain 

ewen sintung due. 9 Basa gawi 
tiwah suntu jejadi ilalus huang 
Lewu Bukit Batu Nindan Tarung, 
jete puna manjadi suntu kareh 
akan anak esun Raja Bunuje 
manyuang petak danum sahapus 
Pantai Danum Kalunen. 10 
Tuntang intu tiwah suntu te kea 
atun gitan awi ketun haluli, ampin 
jalan buli manalih Aku, tuntang 
hinje Aku palus katatahT, iete 
akan panakan Raja Burn je puna 
bagin matei. 11 Limbah te tinai, 
huang katika ketun malalus tiwah 
suntu bihin, ikau Raja Burn palus 
kare garing tarantangmu uras 
katawan kilen ampin gawi amun 
anak esum matei, ketun malalus 
gawi tantulak ambun rutas matei 
tuntang gawi akan liau haring 
Kaharingan, sahelu bara ie buli 
haluli manalih Aku. 

12 Sana hapus auh Ranying Hatala 
janjaruman kare peteh umba Raja Bunu 
tuntang kakare ungkup babuha, hayak 
auh nyahu batengkung ngaruntung 
langit homboh malentar kilat basiring 
hawun, Ranying Hatala manjadian 
palangka bulau lambayung nyahu je hai 
pahalendanga, datuh pahalingeia. 13 
Palangka bulau lambayung nyahu puna 
lenda-lendang, linge-lingei ampl, bara 
gantung Lewu Bukit Tambak Raja intu 
tumbang lawang langit. Te Ranying 
Hatala palus nyahuan Raja Bunu ewen 
hanak hajarian, kalute kea kakare raja- 
raja je mandengan ewen hadurut, uras 
lumpat huang palangka bulau 
lambayung nyahu, hayak sukup kea 
kare puat bambuhata . 14 Tinai raja-raja 
je mandengan Raja Bunu ewen hanak 
hajarian ilaluhan awi Ranying Hatala 
iete bagare Antang, Patahu, tuntang 


kakare panakan raja-raja je beken je 
injadian Ranying Hatala sahelu bara 
atun panakan ain Manyamei Tunggul 
Garing Janjahunan Laut. Ura-uras ewen 
lumpat palangka bulau lambayung 
nyahu . 15 Limbah uras jadi batatap, te 
Ranying Hatala malaluhan Raja Bunu 
ewen hanak hajarian tuntang kare raja- 
raja je mandengan ewen mahapan 
palangka bulau lambayung nyahu, 
balua tumbang lawang langit nanturung 
tantan Bukit Samatuan hila Pantai 
Danum Kalunen, hayak te kea ewen 
nunjung tukiu tingang, mangkat lahap 
rawing hangka uju lulang luli naharep 
baluman matan andau belum . 16 
Balasang kilat panangkaje andau, 
palangka bulau lambayung nyahu 
hadurut ngasuhan pamahimping langit 
mahalau ambun hatantilap halawu 
tantan Bukit Samatuan intu Pantar 
Danum Kalunen . 17 Tantan Bukit 
Samatuan hila Pantai Danum Kalunen, 
mangat ulun kalunen dapit jeha 
handung hakatawan, jete bukit ndu 
helat Kahayan Rotot umba Kahayan 
Katining, kalute auh gangguranan aran 
eka palangka bulau lambayung nyahu 
te sembang, tuntang intu hete kea eka 
Raja Bunu ewen hanak hajarian palus 
kakare raja-raja je mandengan ewen te 
mijen . 18 Tinai bara eka ewen mijen te, 
ewen manampayah hakaliling tantan 
Bukit Samatuan. Hete taratuntu atun 
tasik, batang danum, petak mampar 
buang, kakare kayun sangalang garing, 
puna lamat-lamatan dia gitan sara . 19 
Limbah ewen jadi uras baungkar puat 
bara palangka bulau lambayung nyahu, 
ewen gandang halalian buli hajajitan 
bulau namburak awi Ranying Hatala, 
hayak peteh je pangkalepaha bara 
Ranying Hatala akan Raja Bunu ewen 
hanak hajarian, uka ewen tutu-tutu 


63 


mingat huang tuntang malalus kare 
gawi tumun je iatuh awi Ranying 
Hatala umba ewen. 20 Ranying Hatala 
tuntang Raja Uju Hakanduang palus 
kea Manyamei Tunggul Garing 
Janjahunan Laut ewen hanak hajarian, 
kalute kea kakare sihung lalundunga 
uras gandang halalian buli bara Bukit 
Tambak Raja manalih Lewu Bukit Batu 
Nindan Tarung. 21 Tinai je mahaga 
Lewu Bukit Tambak Raja limbah Raja 
Bunu ilaluhan akan Pantai Danum 
Kalunen, iete bagare raja-raja bara 
panakan Raja Bunu je kajalatien tilap 
intu Pantai Danum Kalunen, je induan 
haluli mahapan palangka bulau 
lambayung nyahu awi Ranying Hatala, 
tuntang aran ewen te atun itah nahinga 
kareh huang katika mambagi ungkup 
ulun Pantai Danum Kalunen. 

22 Kalute ampin kakare taluh handiai je 
jadi iatuh awi Ranying Hatala akan 
Raja Bunu ewen hanak hajarian tuntang 
akan ewen Lewu Bukit Batu Nindan 
Tarung hemben huran. 

38 Lewu Bukit Batu Nindan Tarung 
limbah uluh are babungkat 

1 Limbah Ranying Hatala mambagi 

kare raja-raja tuntang kameluh- 

kameluh babungkat akan eka ewen je 

taheta bara Lewu Bukit Batu Nindan 
Tarung limbah gawi tiwah suntu, Lewu 

Bukit Batu Nindan Tarung inyewut 

tinai Lewu Kaleka Bukit Batu Nindan 
Tarung, Rundung Kereng Angkat 
Bantilung Nyaring, tuntang puna 
bakarinah ampin katunisa. 1 2 * Tinai raja- 
raja tuntang kameluh-kameluh je batisa 
intu Lewu Kaleka Bukit Batu Nindan 
Tarung iete tarantang anak esun 
Manyamei Tunggul Garing Janjahunan 


Laut ewen due Kameluh Putak Bulau 
Janjulen Karangan ewen due puluh biti. 
3 Ewen tuh je mahaga panatau je batisa 
tuntang puna dia ewen mimbita 
babungkat, awi jadi iatuh manumun 
peteh mandehen Ranying Hatala, 
tuntang je batisa iete lalang tambangap 
langit basuang behas nyangen tingang, 
pulut lumpung penyang, hayak inutup 
mahapan pundang lauk ila-ilai langit. 
Jete dia tau rugi tuntang dia tau una, 
ingaut tuntang imipih mani-manih 
batambah are tuntang batambah hai. 4 * 
Limbah te tinai je batisa kea intu hete 
iete hanggulan garing je halajur kuwu- 
kuwu apuia, tuntang hambutut garing je 
dia tau lepah. Limbah te Balai Jala 
Miring Langit, palus karen pulau pehun 
sawang, bulau sangkalemu, pulau bua, 
metu pambelum, burung usik, uei 
rantihan tingang, tuntang tengang bulau 
sangkalemu. 

5 Limbah te Ranying Hatala nyahuan 
Raja Angking Penyang ewen due Putir 
Selung Tamanang bara Bukit Bulau 
Kangantung Gandang, Kereng Rabia 
Nunyang Hapalangka Langit, 
nyambalut manjadian kambang garing 
nganderang sukah lumpung matan 
andau manjadi parei manyangen 
tingang, pulut lumpung penyang, je 
nyandang rahian, hayak paduruta tinai 
nanturung Pantai Danum Kalunen. 6 
Awi panakan Raja Bunu intu Pantai 
Danum Kalunen hatala tuntung 
tahasenga, lepah jata ndu tambing 
nyama, basa behas nyangen tingang je 
ilaku ewen hemben huran bara lalang 
tambangap langit lius ewen ilaluhan 
awi Ranying Hatala akan Pantai 
Danum Kalunen jadi lepah, kapadahal 
peteh Ranying Hatala, amun behas te 
ilaku tuntang imindah bara lalang 

tambangap langit, ie puna tau lepah 
hayak dia tau batambah kilau ie mijen 
huang lalang tambangap langit. 7 
Ranying Hatala mameteh kea umba 
Raja Angking Penyang ewen due Putir 
Selung Tamanang, amun ewen due 
malaluhan parei manyangen tingang, 
pulut lumpung penyang, te mahapan 
palangka bulau lambayung nyahu je tau 
nganderang bulau uja-ujan, nyahengkak 
rabia je rinti-rintih, nelun bulau 
namburak kuntep uju sembang 
garantung. 8 Limbah sama jadi hapeteh 
rawei, Ranying Hatala palus gandang 
halalian buli, kalute kea Raja Angking 
Penyang ewen due Putir Selung 
Tamanang sama gandang halalian buli 
balaia intu Bukit Bulau Kangantung 
Gandang. 

9 Metuh Raja Angking Penyang ewen 
due Putir Selung Tamanang nyambalut 
kambang garing nganderang sukah 
lumpung matan andau, hete atun 
Ranying Hatala mameteh umba parei 
manyangen tingang . 10 Auh peteha: 

Mangat panakan Raja Burn 
handung hakatawan kagunan 
bitim parei manyangen tingang, je 
bakan bara akan tuntung 
tahaseng tuntang tombing 
nyaman ewen. Ikau akan ndu 
duhung luang rawei ewen Pantai 
Danum Kalunen nyembang Aku, 
awi Aku je puna katamparan taluh 
handiai, kalute kea Aku je 
kahapus. 

11 Raja Angking Penyang ewen due 
Putir Selung Tamanang manyadia 
kakare taluh je imeteh awi Ranying 
Hatala sahelu bara ewen due malaluhan 
parei manyangen tingang, pulut 
lumpung penyang akan Pantai Danum 


Kalunen . 12 Tumun peteh Ranying 
Hatala palus kahandaka je manjadi, te 
palus atun palangka bulau lambayung 
nyahu hayak atun kea jadi sadia ije pati 
bahandang tabala raja, pambuk 
galungan penyang basuang uju 
sambang garantung kuntep uras 
kamaras bau, basuang parei manyangen 
tingang, pulut lumpung penyang . 13 
Limbah taluh handiai te uras jadi sadia, 
te Raja Angking Penyang ewen due 
Putir Selung Tamanang malaluhan 
palangka bulau lambayung nyahu 
nanturung tantan Bukit Samatuan intu 
Pantai Danum Kalunen nyembang Raja 
Bunu ewen hanak hajarian . 14 Andau 
Raja Angking Penyang ewen due Putir 
Selung Tamanang malaluhan palangka 
bulau lambayung nyahu, andau te kea 
Raja Bunu karehu mampah pulau 
pehun sawang, nyahep ruang jumpung 
bunge, palus taratuntu pahalendang 
palangka bulau lambayung nyahu. 
Hanjak rantang pahalawang huanga, 
rindang pahateluk kalingu, palus bawa 
hatangkiau, reuk harandema, 
ngampeleng garing tarantanga . 15 Raja 
Bunu malawu riwut rawei kua: 

Iyoh garing tarantang, itah atun 
kanuah parei manyangen tingang, 
pulut lumpung penyang, 
pahadurut awi Ranying Hatala 
akan hatala tuntung tahaseng itah 
Pantai Danum Kalunen, ndu jata 
tombing nyaman luwuk 
kampungan bunu, tuntang akan 
ndu duhung luang rawei, bunu 
bamban panyaruhan tisui itah, 
nyembang Ranying Hatala ewen 
due Jata Balawang Bulau. 

16 Ye parei manyangen tingang, pulut 
lumpung penyang, kalabie palus 
nangkaluman awi Raja Bunu palus kare 

garing tarantanga mijen petak sintel 
habalambang tambun, marung bang 
deret habangkalan karangan, palus 
bagi-babagia akan uluh tingang esu 
sahapus Pantai Danum Kalunen. 

17 Kalute ampin kahandak Ranying 
Hatala jadi manatau Pantai Danum 
Kalunen, manenga parei manyangen 
tingang, pulut lumpung penyang, akan 
hatala tuntung tahaseng, jata tambing 
nyaman utus Raja Bunu intu Pantai 
Danum Kalunen. 

39 Ranying Hatala mambagi ungkup 
panakan Raja Bunu manyuang 
Pantai Danum Kalunen 

1 Limbah hapus tilap jalatien panakan 
Raja Bunu, kakare anak esu, buyut 
entaha, ewen mangkalewu huang 
Pantai Danum Kalunen, hete ewen 
paham tutu angat huang madu 
hasundau umba Ranying Hatala. 2 
Gagenep andau alem baya mahining 
sarita bewei auh pambelum ewen 
Pantai Danum Sangiang je puna rami 
tutu, amun tatu ewen Raja Bunu 
manyarita akan ewen, hayak uluh 
Pantai Danum Sangiang dia tau matei, 
kalute kea taluh handiai huang 
pambelum ewen jatun ati katapasa. 3 
Lewu ewen huang Pantai Danum 
Kalunen puna hai tutu. Ewen tau pakat 
bulat, ije auh tiruk itung, bagawi 
handep habaring hurung, pakat putar, 
belum sanang mangat, hayak ewen 
manyewut aran lewun ewen te bagare 
Lewu Tambak Raja, Rundung Timbuk 
Kan ar akan. 

4 Kilen kea ewen Lewu Tambak Raja 
lampang tiruka hapakat mangun parung 
hai hayak gantung ngimai lumpung 
matan andau, habangunan siru ambu 


nguis kambang kabunteran bulan, akan 
ndu jamban ewen maja Pantai Danum 
Sangiang tuntang maja Ranying Hatala. 
5 Kueh balandung tahi, ewen nampara 
baramu kayun sangalang garing, puna 
nungka-nungkang andau ewen 
hakampeleng, pakat putar nabasan 
parung hai hayak gantung, ngimai 
lumpung matan andau. Ye palus 
pendeng ewen parung hai, sasa-sasar 
tukep bus sembang Pantai Danum 
Sangiang. 6 Ranying Hatala nuntun 
ampin taluh gawin buyut entah Raja 
Bunu kalute, puna dia hakalayan sinde, 
tuntang amp! puna sasa-sasar gantung, 
ewen bagawi manyangit are bitl kilau 
bitik rimpung nantelai ruhung, rowan 
salagate miring sahempun pasang 
mangun saranga. 7 Kuan Ranying 
Hatala: 

Amun kilau etuh panalatai lingun 
ewen, andau kueh tau tuntung 
karangkan lingungku manjadian 
Pantai Danum Kalunen, luwuk 
kampungan bunu. 

8 Ye Ranying Hatala palus mukei 
kahain kuasa, nampaurai japa jimat 
tanteng. Hayak auh nyahu batengkung 
ngaruntung langit homboh malentar 
kilat basiring hawun, Ie manampa 
kakare kutak pander ewen sama 
hakabeken, tuntang palus mubah 
ngabeken kea kare tiruk tuga, itung- 
pitung. 9 Te salenga ih ewen handiai 
sama mimbit auh kutak pander ai-al 
gagenep bitl, pander sarita dia tau 
hakarasuk, kalute kea ampin kare gawi- 
gawian ewen uras hakabeken tintu . 10 
Amun kuan ije biti balaku juluk tasal, 
injuluk ragaji awi je beken. Amun kuan 
ije balaku ragaji, injuluk pahat, paku, 
sipat tali awi je beken. Kalute laju-lajur 
dia tau hasarurui. Amun kuan ije 

mimbit buli, nyuhu-nyuhu ewen 
bagawi. Belaha mamungkar kare gawin 
ewen je jadi . 11 Sana kakare pander 
sarita ewen te hakabeken, dia tau 
hakarasuk, ewen sama buli eka, palus 
mananjung manggau petak mampar 
buang, sungei saka, tasik lumbah, bukit 
panjang, eka ewen mangkalewu 
mambelum arepa gagenep bid. 

12 Huang ije katika, Ranying Hatala 
masi manampayah ampin ewen Lewu 
Bukit Tambak Raja, intu Pantai Danum 
Kalunen. Ye Ranying Hatala palus 
hadurut, salenga atun huang bentuk 
ewen handiai, hayak Ie palus hamauh 
mantehau ewen uka hakampeleng 
mahining auha majar maningak, palus 
mambagi ungkup akan manyuang 
sahapus petak huang Pantai Danum 
Kalunen . 13 Ranying Hatala maatuh 
akan ewen, bara eka ewen kareh 
mangkalewu palus manyewut aran 
ewen je akan manatai arepa belum 
manyuang petak mampar buang 
sahapus Pantai Danum Kalunen . 14 
Aran ewen je inyewut awi Ranying 
Hatala je manjadi utus kakare ulun 
kalunen huang hunjun petak Pantai 
Danum Kalunen iete bagare Raja Helu 
Maruhum Usang, Raja Sariantang 
Penyang, Kameluh Rangkang 
Sangiang, Raja Landa Bagadung Batu, 
Raja Sina Bakuncir Panjang, Raja Siam 
Tempun Tambaku Mangat, Raja Kaling 
Babilem Pamungkal Garantung, Raja 
Pait Panuang Duit, Ratu Jampa 
Panuang Balanga, Garahasi Minton 
Panuang Badil Tambun, Nyai Siti, 
Diang Lawai, Nyai Bitak, Raja Malayu 
Batatupung Bulau, Patih Rumbih, 
Dambung Mangkurap, tuntang Patih 
Dadar . 15 Limbah Ranying Hatala 
maatuh hayak manyewut aran ewen. 


paham hanjak tutu ampin ewen, tuntang 
ewen palus manyadia arepa akan 
haguet manandang manyadia eka ewen 
mangkalewu, manatai arep ewen 
sahapus petak danum huang Pantai 
Danum Kalunen . 16 Huang kahapus 
Ranying Hatala majar maatuh ewen 
handiai, Ie mameteh umba ewen kua: 

Ketun tub kareh amun jadi sampai 
katika je jadi inukasku akan 
ketun, ketun uras buli mijen Lewu 
Bukit Tambak Raja huang Tasik 
Ampar Samben intu Pantai 
Danum Sangiang, baya je mijen 
iete anak esun ketun je belum 
manyuang Pantai Danum 
Kalunen. 

17 Kalute Ranying Hatala maatuh 
tuntang mambagi ungkup ulun kalunen 
panakan Raja Bunu huang Pantai 
Danum Kalunen, tumun je ingahandak 
awl kabuat. 

40 Mangku Amat Sangen ewen due 
Nyai Jaya Sangiang saluh sawak 
bambang penyang 

1 Limbah tiwah suntu tatu tantaulang 
bulau, hiang tantaunyet nyaring intu 
Lewu Bukit Batu Nindan Tarung, 
Manyamei Tunggul Garing Janjahunan 
Laut ewen due Kameluh Putak Bulau 
Janjulen Karangan inyuhu awi Ranying 
Hatala mamindah arepa manalih ije 
eka. 2 Tinai eka je inyuhu tuntang 
inampa awi Ranying Hatala akan ewen 
due iete bagare Batang Danum Tatau 
Nyahukan, tuntang aran ewen due intu 
hete bagare Mangku Amat Sangen 
tuntang Nyai Jaya Sangiang. Ewen due 
mijen huang ije parung hayak mahaga 
garu bahari, santi mait, ulih mambelum 
tingang tapatusuk pimpinga. 

nampaharing haramaung nampalang 
bulu. 3 Intu hulu Batang Danum Rasau 
Kaput ewen due mijen kabuat, jatun 
uluh beken umba ewen due, tuntang 
huang katika tiwah suntu intu Lewu 
Bukit Batu Nindan Tarung, sapuna pea 
ati ulun je iniwah ewen, ulun kalunen 
metuh te hindai atun, baya je atun tikas 
sangiang ih, tuntang ewen te dia tau 
matei. Limbah te tatu tantaulang bulau 
ewen due bulan bawi bambaia hubah 
tampajea tuntang eka mijen. 

4 Huang katika Ranying Hatala 
mambagi ungkup kakare raja-raja 
tuntang kameluh-kameluh, ewen uras 
jadi atun eka mijen mangkalewu, 
tuntang Raja Pampulau hawun ewen 
hanak hajarian mangkalewu intu Bukit 
Sua Penyang, Kereng Tajur Paturung. 5 
Kilen kea panalatai Raja Pampulau 
Hawun salenga haban karas intu Lewu 
Bukit Sua Penyang, Rundung Kereng 
Tajur Paturung, mawi kare garing 
tarantanga uras kapehe atei nuntun 
kahaban uluh tingang apanga. 6 Rawei 
Kameluh Tempun Hendan Bulau: 

Amun kilau etuh panalatai, uluh 
tingang apang itah tuh dia balang 
nyalan kabanting matei. Keleh 
tingang nyahe ketun sintung due, 
Raja Linga Rawing Tempun Telun 
tuntang Raja Duhung Bulau, 
pajing nanturung uluh tingang 
tatu itah Mangku Amat Sangen 
ewen due Nyai Jaya Sangiang, 
awi ewen due te atun mahaga 
garu bahari santi mait, aka 
mampakeleh kahaban uluh 
tingang apang itah tuh. 

7 Kuan Raja Duhung Bulau: 

Amun kilau te panalatai, aku ih 
batulak nanturung tingang tatu 


itah te. 

Ye Raja Duhung Bulau tingang nulak 
lunuk. Kueh balandung tahi, sembang 
Raja Duhung Bulau intu Tasik 
Sangkalemu, palus ngitara haluan 
lasanga nintu tumbang Batang Danum 
Rasau Kaput. 8 Tuje Batang Danum 
Rasau Kaput puna patep sinde, atep awi 
batang rasau belum, jatun je tau ihuru. 
Ye tende Raja Duhung Bulau hete 
palus manandang batang rasau. 
Nandang kahain kiap, nyurung kahain 
amak, ebe-ebes nanjan bereng Raja 
Duhung Bulau, palus dia tau ie tame 
Batang Danum Rasau Kaput nyembang 
eka uluh tingang tatu. 9 Kutuh katahl 
jadi Kameluh Tempun Hendan Bulau 
manunggu Raja Duhung Bulau 
karamahan dumah, palus jatun lembut. 
Kuan Kameluh Tempun Hendan Bulau: 

Terai nyahe Raja Linga Rawing 
Tempun Telun, pajing bitim 
batulak tinai manalih Raja 
Duhung Bulau kanih, narai 
haweh taluh je mawi ie nyamah 
tuh palus dia karamahan dumah, 
matei bewei uluh tingang apang 
itah tuh. 

10 Ye Raja Linga Rawing Tempun 
Telun palus batulak mahapan lasang 
bangkirai bahenda, manyak Raja 
Duhung Bulau. Dia umbet ije 
kahaliman pinang, sembang Raja Linga 
Rawing Tempun Telun intu Tasik 
Sangkalemu, hayak ngitara haluan 
lasang bangkirai bahenda hakatintu 
tumbang Batang Danum Rasau Kaput. 

11 Ye nuntun Raja Duhung Bulau puna 
ebe-ebes nanjan berenga, malawu rawei 
Raja Linga Rawing Tempun Telun: 

Iyo-iyoh karungkung aring, 
nyewutku usa-usang ih bitim jadi 

sembang eka uluh tingang tatu 
itah. 

Tumbah Raja Duhung Bulau: 

Kueh tau takan rasau jetuh 
nandang kahain kiap, nyurung 
kahain amak, nandang kahain 
amak, nyurung kahain tana. 

12 Tasang rawei Raja Linga Rawing 
Tempun Telun: 

Matei indang, kareh aku tuh 
manandanga tinai. 

Hayak nyilak nyahumpak duhung 
papan benteng, duhung kurik tutuk jela 
tambarirang . 13 Palus malawu rawei 
Raja Linga Rawing Tempun Telun: 

Has rasau kaput, amun ketun dia 
nahuang lepah sawang, nunjung 
balayu dawem, lila-lilang ih 
kajanjulu, jalangku Raja Linga 
Rawing Tempun Telun nyembang 
tingang tatu'ku Mangku Amat 
Sangen ewen due Nyai Jaya 
Sangiang. 

Ye palus lila-lilang rasau kaput, hayak 
pananturau jalanan ewen sintung due 
sembang eka uluh tingang tatu . 14 
Sembang eka uluh tingang tatu, hayak 
malawu rawei Raja Linga Rawing 
Tempun Telun kua: 

Tuh tingang tatu Mangku Amat 
Sangen, tuntang Nyai Jaya 
Sangiang, kue tingang esum 
karamahan dumah. 

Hayak ewen due mantang nyarandai 
parung uluh tingang tatu. 

15 Panjung tingang esu. Narai 
bulan janjulanan ketun sintung 
due, pajing mandukan bumbung 
daren purun helu. 


Rawei uluh tingang tatu, hayak 
basarungan luhing pantar pinang, 
tingang tatu Mangku Amat Sangen 
ewen due Nyai Jaya Sangiang . 16 Sama 
rantep garing panduka munduk, Raja 
Linga Rawing Tempun Telun ewen 
sintung due Raja Duhung Bulau palus 
malawu rawei: 

Narai isek nasekam kue tingang 
esum, tatu. Kue karamahan 
dumah nyembang bitim balaku asi 
belum, palakuan awat maharing, 
awi uluh tingang apangku mijen 
Lewu Bukit Sua Penyang, 
ngantung asenga tapajurang-juri, 
nyapenda hinting bawak lamiang, 
tawam dia usang ih ie mahutus 
lihin kue tuh. 

17 Nunjung kumin tingang uluh tingang 
tatu Mangku Amat Sangen ewen due 
Nyai Jaya Sangiang, palus malawu 
rawei: 

Narai mawi uluh tingang 
apangmu esu, usa-usang ih ie 
barigas, narai usah kue tingang 
tatum nanturung Lewu Bukit Sua 
Penyang. 

18 Rawei Raja Linga Rawing Tempun 
Telun ewen due Raja Duhung Bulau 
kua: 

Dia, tingang tatu. Nyama-nyamah 
ih ketun sintung due nanturung 
Lewu Danum Jalayan, aluh 
tingang apangku jadi barigas, awi 
are uluh tingang esum je dia puji 
hasembang tanduk umba bitim 
tatu. 

19 Rawer Mangku Amat Sangen ewen 
due Nyai Jaya Sangiang kua: 

Iyoh tingang esu, kue tingang 

tatum tuh dia ulih mawi jalanan 
kanih kate, mikeh dia ulih ketun 
mahaga palin bambang penyang 
ikei sintung due. Basa amun saluh 
sawak bambang penyang kue 
sintung due, pea ketun tau mite 
kue tingang tatum tinai. 

20 Raja Linga Rawing Tempun Telun 

malawu rawei kua: 

Narai gangguranan palin 
bambang penyang ketun sintung 
due tingang tatu? 

Rawei tingang tatu kua: 

Narai isek nasekam tingang esu, 
are palin kue tingang tatum, palin 
taluh panginan: 21 Bajang 
kalingkai lawung, karahau 
tunjang pahera, palanduk 
sumping taliwu, singkah uhut 
tanjung, ujau baberang hanyi, 
bajei bapelek penyang, kalakai 
batuyang bintang, ucin ngandang 
tunggul, ngandang batang, 
ngandang petak, pinang nampuh 
riwut, tuntang sirih nambeleng 
pusuk manyawung. 22 Limbah te 
tinai lauk tampala leleng 
hempeng, tatawun ngarungkung 
sahep, jajulung tusuk samben, 
saluang renteng tantahan, undang 
salintip kumpang, bua botong, 
tuntang tungkul munus. Jete palin 
kue tingang tatum. 

23 Rawei Raja Linga Rawing Tempun 

Telun ewen due Raja Duhung Bulau 

kua: 

Amun kai panalatai tingang tatu, 
ikei Lewu Danum Jalayan mahi 
sama ih mamalT, tuntang dia 
memen ih tingang tatu, ela ketun 
due nunjung ikeh tingang. 


Rawei tingang tatu kua: 

Amun kalute tingang esu, tau 
batulak kue tingang tatum. 

24 Ye Raja Linga Rawing Tempun 
Telun ewen Raja Duhung Bulau palus 
tingang nulak lunuk halalian Lewu 
Danum Jalayan, Lewu Bukit Sua 
Penyang, Rundung Kereng Tajur 
Paturung, haya-hayak umba tingang 
tatu ewen sintung due. 25 Kueh umbet 
ije kahaliman pinang, sembang ewen 
sintung epat intu Lewu Bukit Sua 
Penyang, nuntun uluh tingang apanga 
Raja Pampulau Hawun usa-usang 
mampah pulau pehun sawang, tanju- 
tanjung bentuk lawang parintaran 
tingang. 26 Ture-ture Raja Duhung 
Bulau ewen due Raja Linga Rawing 
Tempun Telun nuntun kamit kajayan 
garun uluh tingang tatu Mangku Amat 
Sangen ewen due Nyai Jaya Sangiang. 

27 Kilen kea Raja Duhung Bulau 
malawu rawei umba uluh bulan betaua 
Kameluh Tempun Hendan Bulau kua: 

Uluh tingang tatu itah tuh hindai 
ati hakananan rangkan panginan 
simpan, aku tuh handak batulak 
helu mangilau taluh akan rangkan 
panginan hapan itah basarungan 
rangkan umba tingang tatu itah 
sintung due. 

28 Kuan rawei Kameluh Tempun 
Hendan Bulau kua: 

Iyoh, narai bulan kasala. Pajing 
bitim. 

Ye Raja Duhung Bulau tulak mangilau 
bajang kalingkai lawung, palus kakare 
taluh je puna palin bambang penyang 
uluh tingang tatu Mangku Amat Sangen 
ewen due Nyai Jaya Sangiang. 29 Kueh 
balandung tahi, karamahan dumah Raja 

Duhung Bulau. Sukup taluh dinu uras 
palin bambang penyang Mangku Amat 
Sangen ewen due Nyai Jaya Sangiang, 
palus nyahua uluh bulan betaua 
Kameluh Tempun Hendan Bulau 
pakasak rangkan panginan simpan. 30 
Dia umbet ije kahaliman pinang, masak 
rangkan panginan simpan. Ye palus 
surung-basurungan akan uluh tingang 
tatu sintung due, pajing nyurung 
mangantihan kua: 

Dia memen tingang tatu, rangkan 
panginan simpan tuh uras 
kabajuran, jatun buah palin 
bambang penyang ketun sintung 
due. 

31 Rawei Mangku Amat Sangen ewen 
due Nyai Jaya Sangiang 

Iyoh tingang esu. 

Ye palus nyumput hakananan rangkan 
panginan simpan. Sinde nyumput eleh 
sapangitik sapangandang bitl, harandue 
nyamputa hijir hapangasa balita, 
hantelu nyumput palus saluh sawak 
bambang penyang ewen sintung due. 
Lambaran balaua basaluh nyalupu uei 
rantihan tingang, bawak mata basaluh 
nyalupu bua pinang sarayung lewu, 
darung pindinga basaluh nyalupu 
dawen sirih jarenang, kasinga basaluh 
nyalupu baliung bangka, jela basaluh 
nyalupu dawen sawang bulau 
sangkalemu, unteka basaluh nyalupu 
ketuk, bangkong takuluka basaluh 
nyalupu bua katilambang nyahu, uhata 
basaluh nyalupu tengang bulau 
sangkalemu, silu basaluh nyalupu 
bendang bulau sangkalemu, tulang 
lawas pal basaluh nyalupu tabalien 
lantang penyang, tulang kahanga 
basaluh nyalupu sanaman jangkarang, 
sulau ututa basaluh nyalupu pisih 


memang, isl basaluh nyalupu petak 
sintel atawa petak kasambuyan tambun, 
daha basaluh nyalupu danum, tulang 
tunjuka basaluh nyalupu lamiang bua 
garing belum, tahasenga basaluh 
nyalupu riwut, upak pupusa basaluh 
nyalupu kapas bulau sangkalemu raja, 
pusera basaluh nyalupu garanuhing 
bulau, balengkung tinganga basaluh 
nyalupu bakam batu sariampung tuhan, 
rombak urunga basaluh nyalupu 
baputan nyarung hiang, tuntang 
salumpuka mijen garing nganderang 
sukah lumpung matan andau. 32 Kakare 
taluh je kajadian bara biti bereng 
Mangku Amat Sangen ewen due Nyai 
Jaya Sangiang, uras basalupu umba ain 
uluh Pantai Danum Kalunen, manjadi 
panatau panuhan panakan Raja Bunu 
palus katatahl. 33 Tinai panyalumpuk 
Mangku Amat Sangen ewen due Nyai 
Jaya Sangiang, manatap palus 
bakandung mijen garing nganderang 
sukah lumpung matan andau, je belum 
ninggang Tasik Kaharingan, tinai 
parunga iete Parung Kurik Bungking 
Garing, tuntang je tau hasupa umba 
ewen sintung due iete tikas Raja 
Tunggal Mama Turun Bulau Apang 
Tuju Samar Tuang, Raja Tunggal 
Sangumang. 34 Limbah te tinai 
Ranying Hatala nuntun taluh handiai je 
patut ilalus mahapan aran panyalumpuk 
ewen sintung due, hayak mukei kuasa, 
manjadian taluh je bara berenga 
manjadi kambang garing, je inyewut 
palus ingutak “Ehem”. 35 Auh kutak je 
inyewut “Ehem” jetuh gagenep 
katamparan uluh munduk manawur 
behas, mampisik gana huang 
gangguranan aran panyalumpuk 
Mangku Amat Sangen ewen due Nyai 
Jaya Sangiang, mingat tampara je asala 
bara Ranying Hatala. 

36 Kalute ampin kahandak Ranying 
Hatala manjadian kakare taluh handiai 
akan ulun kalunen panakan utus Raja 
Bunu, uka ewen tau-tau mahaga kakare 
panatau panuhan je manjadi eka 
bambang penyang Mangku Amat 
Sangen ewen due Nyai Jaya Sangiang 
te basalupu, mangat ie tau mait jaya 
huang pambeluma. 

41 Bawi Ayah hadurut bara Lewu 
Telu nanturung Pantai Danum 
Kalunen 

1 Amun anak esun Raja Bunu je jadi 
ilaluhan akan Pantai Danum Kalunen 
jadi sapuluh tilap, sapuluh turn katahi, 
te ampin ewen puna laya-layau 
pangingata malalus kakare ajar bara 
Ranying Hatala je tumun ampin gawi 
intu Lewu Kaleka Bukit Batu Nindan 
Tarung Rundung Kereng Angkar 
Bantilung Nyaring. 2 Amun kalute 
ampin kakare taluh handiai huang 
pambelum anak esun Raja Bunu mijen 
Pantai Danum Kalunen je jadi uras 
nalingu kakare ajar Ranying Hatala, te 
Ranying Hatala hamauh hayak nyahuan 
Raja Uju Hakanduang Kanaruhan 
Hanya Basakati, uka hadurut nanturung 
Lewu Telu Kalabuan Tingang Rundung 
Epat Kalehulun Talawang. 3 Sana Raja 
Uju Hakanduang jadi sembang Lewu 
Telu, te uluh are uras hakampeleng. 
Hete Raja Uju Hakanduang hamauh 
janjaruman panalatai anak esun Raja 
Bunu huang Pantai Danum Kalunen je 
are dia mingat ampin kakare peteh 
Ranying Hatala metuh tiwah suntu tatu 
tantaulang bulau intu Lewu Bukit Batu 
Nindan Tarung. 4 Raja Uju 
Hakanduang janjaruman peteh tuntang 
auh bara Ranying Hatala je manyahuan 
uluh Lewu Telu manatap manyadia 


arep ewen, uka hadurut nanturung 
Pantai Danum Kalunen, majar buyut 
entah Raja Bunu, sama kilau Ranying 
Hatala je jadi manyahuan Raja Uju 
Hakanduang malalus kakare gawi 
katika tiwah suntu intu Lewu Bukit 
Batu Nindan Tarung taharep Raja 
Bunu. 5 Kuan Raja Uju Hakanduang: 

Kakare ketun je muhun te kareh, 
manumun peteh Ranying Hatala 
iete Raja Tunggal Sangumang, 
Raja Mantir Mama Luhing 
Bungai, tuntang Raja Linga 
Rawing Tempun Telun. Ketun 
majar ampin talatah gawin 
balian, bara balian tantulak 
dahiang baya, balian manyaki, 
balian mambuhul, balian balaku 
untung, tuntang kakare ajar je 
beken kea. 6 Ketun majar ewen 
nampara bara gawi je 
pangkakurika sampai gawi je 
pangkahaT, kilau ampin ketun je 
manarima ajar bara Ranying 
Hatala huang taharep Raja Bunu 
intu Lewu Bukit Batu Nindan 
Tarung. 7 Kalute kea Raja 
Duhung Mama Tandang, ikau 
kareh majar anak esun panakan 
Raja Bunu huang Pantai Danum 
Kalunen, ampin talatah gawin 
balian tantulak ambun rutas 
matei, talatah mariaran banama 
nyahu, tuntang kakare gawi je 
beken kea, huang gawi pampatei 
bara je kurik palus je hai, sama 
kilau Ranying Hatala majar Raja 
Bunu huang taharep ketun 
handiai intu Lewu Bukit Batu 
Nindan Tarung hemben huran. 8 
Tinai ikau Raja Linga Rawing 
Tempul Telun, Telun Mama 
Tambun Bunu, tuntang 

Hamparung Apang Kandayun 
Lanting, uka ketun majar ampin 
talatah gawi hanteran, kilau auh 
Raja Pampulau Hawun je 
mandukan usuk garantung, 
hasukah duhung tuntung enteng, 
bandung karungkung mangkepan 
sampulau dare, ie naturan taluh 
handiai, palus kea ampin talatah 
gawi tiwah tuntang je beken, 
sama ih kilau ampin gawi tiwah 
suntu intu Lewu Bukit Batu 
Nindan Tarung. 9 Kalute kea 
ewen je beken, kilau Raja Garing 
Hatungku, Nyai Endas Bulau 
Lisan Tingang, Nyai Inai Mangut, 
uka ketun kareh majar anak esun 
panakan Raja Burn manyadia 
ampin kakare paramun gawi je 
beken, manampa katupat, 
kambungan, tetat sanggar, 
palangka, tuntang paramun gawi 
je beken, baraje kurik palus je 
hai, manumun kakurik tuntang 
kahain gawi, kalute kea ampin 
parabea. 10 Ketun majar ewen 
ampin kakare gawin uluh belum, 
bara malalus gawi lunuk hakaja 
pating, handiwung kanyurung 
pusu, luas anak, tuntang kare 
ampin gawije beken kea, ilalus 
awi ketun sama kilau ampin 
kakare gawi jejadi ilalus akan 
ketun manumun peteh Ranying 
Hatala intu Lewu Bukit Batu 
Nindan Tarung hemben huran. 11 
Amun ketun tuh kareh hadurut 
nanturung Pantai Danum 
Kalunen, Ranying Hatala akan 
mananggare aran ketun bagare 
Bawi Ayah, rima ketun te kareh je 
pangkasulaka majar uluh bawi 
malalus gawi pampalian huang 
Pantai Danum Kalunen, tuntang 


amun Bawi Ayah kareh jadi majar 
uluh bawi balian, te ketun 
inanggare tinai bagare bawin 
balian. 

12 Limbah ewen hapeteh rawei uras 
jadi barasih, te Raja Uju Hakanduang 
mameteh tinai umba Raja Ungkuh Batu 
Tuhan Jenjang Liang, uka ie helu 
hadurut nanturung Pantai Danum 
Kalunen, manampayah huang kueh eka 
je tau rasuk pakat bahum uluh Lewu 
Telu hinje buyut entah Raja Bunu, je 
jadi tahi mijen Pantai Danum Kalunen. 

13 Amun Raja Uju Hakanduang uras 
jadi maatuh kakare taluh handiai je 
manumun auh peteh bara Ranying 
Hatala, te ewen sintung uju gandang 
halalian buli Lewu Bukit Bulau 
Kangantung Gandang, Rundung 
Kereng Rabia Nunyang Hapalangka 
Langit. 

14 Limbah te Raja Ungkuh Batu 
hadurut, nyamah banyelu-nyelu katahi 
mangumbang petak danum, palus jatun 
ie manyupa lewu huma, petak danum je 
tau uluh Pantai Danum Sangiang belum 
hinje umba uluh Pantai Danum 
Kalunen . 15 Mangkeme kalute. Raja 
Ungkuh Batu Tuhan Jenjang Liang 
madu gandang halalian buli Lewu Telu. 
Kilen kea jalana handak buli, ie 
sembang tantan Bukit Samatuan . 16 
Hete Raja Ungkuh Batu Tuhan Jenjang 
Liang mendeng tampajahen ngaju 
nampaliau ngawa, ye taratuntu atun 
pahalendang batang danum puna lenda- 
lendang sinde, tuntang huang 
kabentengan batang danum te atun kea 
pahalendang ije lewu je bahalap tutu 
ampl . 17 Bara hunjun tantan Bukit 
Samatuan, Raja Ungkuh Batu Tuhan 
Jenjang Liang palus masuh rahusan 
batang danum je hai pahalendanga, te 


73 


nanturung lewu je taratuntun awi puna 
bahalap ampl, andau te jadi hamalem ie 
sembang lewu te palus mangahau uluh 
huma balaku uap. 18 Sana uluh huma 
nahingan atun uluh balaku uap, te uluh 
huma nyahuan ie tame, palus ewen 
pander sarita, hayak misek bara kueh 
pandumah uluh te, eweh ara, tuntang 
akan kueh batang jalana. Kuan Raja 
Ungkuh Batu Tuhan Jenjang Liang 
janjaruman janjulana: 

Aku tub uluh bara Batang Danum 
Jalayan, Lewu Telu Kalabuan 
Tingang, tuntang gangguranan 
arangku iete bagare Raja Ungkuh 
Batu Tuhan Jenjang Liang. 

Bara katika jete uluh lewu mananggare 
ara bagare Ongko Jalayan. 19 Ongko 
Jalayan janjaruman janjulana, ie jadi 
mangumbang ngurah Pantal Danum 
Kalunen, manggau petak danum, lewu 
huma je rasuk hayak bahalap eka uluh 
Pantal Danum Sangiang tau belum 
hinje hapakat umba ulun Pantal Danum 
Kalunen. Kuan Ongko Jalayan: 

20 Ampi hindai atun je tau rasuk. 
Huang jalanangku gandang 
halalian buli akan Pantai Danum 
Sangiang, aku sembang ije tantan 
bukit, palus mandengan intu 
tantan bukit, je bagare Bukit 
Samatuan ara, hayak aku 
tampajahen ngaju nampaliau 
ngawa, eleh taratuntungku ije 
batang danum tuntang ije lewu je 
hai pahalendanga, datuh 
pahalingei. Te buku aku tuh 
dumah manalih ketun. Narai aran 
lewu jetuh? 

21 Te uluh huma palus janjaruman aran 
lewu ewen: 


Lewu Tutuk Juking, tuntang aran 
batang danum jete bagare Batang 
Danum Kahayan. Ikei nampara 
mangkalewu hetuh iete bara 
katika tatu hiang ikei huang Lewu 
Bukit Tambak Raja sampalangan 
nampahendeng Parung Hai 
Ngimai Lumpung Matan Andau 
maja Pantai Danum Sangiang. 

22 Limbah te tinal Ongko Jalayan palus 
janjaruman peteh Ranying Hatala je 
jadi inyampal hajamban Raja Uju 
Hakanduang, awi uluh bara Lewu Telu 
dia pire katika tinal hadurut nanturung 
Pantai Danum Kalunen, je tantai majar 
ulun kalunen kilau gawin Raja Uju 
Hakanduang majar uluh Lewu Bukit 
Batu Nindan Tarung hemben huran 
taharep Raja Bunu palus kakare garing 
tarantanga. 

23 Hetuh aku atun karamahan 
dumah malalus peteh mandehen 
Ranying Hatala, awi kare buyut 
entah Raja Bunu je jadi mijen 
Pantai Danum Kalunen tuh ampi 
jadi are kalapean ampin kakare 
peteh Ranying Hatala katika 
malalus tiwah suntu intu Lewu 
Bukit Batu Nindan Tarung 
hemben huran, tuntang limbah 
aku tuh kareh, atun tinai uluh 
Lewu Telu hadurut nanturung 
lewu tuh. Ewen te kareh je 
mampahendeng mangun balai, 
manampa kare hejan, batang 
talian. 24 Huang katika te kareh, 
ketun uras intehau dumah. Kalute 
kea kakare raja, nyai, kameluh, 
putir, dambung, patih, panakan 
Raja Bunu, uka dumah umba 
mandinun ajar bara Bawi Ayah. 
Ewen te iete bagare Raja Helu 
Maruhum Usang, Raja 

Sariantang Penyang, Kameluh 
Rangkang Sangiang, Raja Landa 
Bagadung Batu, Raja Sina 
Bakuncir Panjang, Raja Siam 
Tempun Tambaku Mangat, Raja 
Kaling Babilem Pamungkal 
Garantung, Raja Pait Panuang 
Balanga, Raja Jampa Panuang 
Balanga, Garahasi Minton 
Panuang Badil Tambun, Nyai Siti, 
Diang Lawaf, Nyai Bitak, Nyai 
Banun, Raja Malayu Batatupung 
Bulau, Patih Rumbih, Dambung 
Mangkurap, tuntang Patih Dadar. 

25 Limbah hakutak kalute, Ongko 
Jalayan palus lilap dia katawan tintu 
darl. Uluh Lewu Tutuk Jiiking paham 
hengan angata, akan kueh pandari 
Ongko Jalayan te, dia ewen handung 
hakatawa. Pehe tutu atei ewen mite 
kajadian je kalute ampl. Kapadahal 
Ongko Jalayan jadi gandang halalian 
buli Batang Danum Jalayan, Lewu Telu 
Kalabuan Tingang. 

26 Umbet jadi katahin andau Ongko 
Jalayan janjaruman akan uluh Lewu 
Tutuk Juking, te huang benteng 
hanjewu, metuh ewen are mananjung 
kumbang batiliung akan ngaju akan 
ngawa, belaha metuh manampa jalana 
malan, malauk mambilis, satiar 
bausaha, te salenga atun auh je 
manampa hengan ewen. 27 Tarahining 
auh taluh je guhu-guhup, letu-letus 
sinde auha bara ngambu. Ewen uras 
nampayah akan ngambu, te salenga 
taragitan ewen taluh je duru-durut 
ampin tampayaha bara ngambu, palus 
muhun tende intu bentuk Lewu Tutuk 
Juking. 28 Harun ewen katawa tinai, 
jete je inyewut palangka bulau 
lambayung nyahu hadurut bara Lewu 
Telu, inambakas awi Raja Tunggal 


Sangumang, Raja Linga Rawing 
Tempun Telun, Raja Duhung Bulau 
Sahawung Bulau Tempun Buang 
Penyang. Ewen te hadurut mangun 
balai eka ewen majar ulun kalunen 
balian, palus sukup kea ampin kakare 
gawi je beken. 29 Kueh pire katahl 
pangun balai te jadi, hayak hai tutu 
pahalendanga, eka Bawi Ayah kareh 
mijen, amun ewen majar ulun kalunen. 
Limbah te tege kea ije balai eka ewen 
nantuajar, tuntang balai te paham hai 
kea pahalendanga, sukup kare hejan, 
pakang, tuntang batang talia. 30 Amun 
kakare gawin balai te uras jadi, te Raja 
Duhung Bulau Sahawung Bulau 
Tempun Buang Penyang, atun mimbul 
pinang tawar je palus belum bahalap 
tutu intu balikat balai te. Limbah te 
Raja Duhung Bulau Sahawung Bulau 
Tempun Buang Penyang palus 
janjaruman tinai akan uluh sahapus 
Lewu Tutuk Juking kua: 

Amun pinang tawar tuh kareh jadi 
nampara mamua, hete ikei bara 
Lewu Telu akan karamahan 
dumah, palus nampara nantuajar 
kakare gawi je manumun ampin 
ketun belum. 

31 Limbah te tinai Raja Duhung Bulau 
Sahawung Bulau Tempun Buang 
Penyang gandang halalian buli 
nanturung Lewu Telu. Amun jadi umbet 
katahl pinang tawar je imbul awi Raja 
Duhung Bulau Sahawung Bulau 
Tempun Buang Penyang nampara 
mamusu, mamotok, hayak mamua 
labat, te palus hadurut Bawi Ayah 
nanturung Lewu Tutuk Juking. 

32 Ewen jadi sembang Lewu Tutuk 
Juking, te ewen handiai je inyewut 
Bawi Ayah nampara nantuajar ulun 

kalunen balian, bara gawi je 
pangkakurik palus gawi je pangkahal, 
kalute kea manampa kare katupat, 
sukup saregep manumun ampin gawi, 
hayak ewen kea nantuajar ampin uluh 
maatuh kabaluma belnm, maatuh 
kakare gawi-gawia. 33 Huang katika 
Bawi Ayah nantuajar ulun kalunen 
balian, hete ewen mambagi arepa. Inai 
Mangut, Inai Oring, tuntang Inai 
Kamandai, manalih hila jalayan hulu 
danum, ewen nantuajar mahapan auh 
kutak uluh Batang Danum Karimoi, 
awi te buku uluh hulu batang danum 
mahapan kutak Karimoi atawa Ut 
Danum. 34 Limbah te tinai je nantuajar 
hila benteng Batang Danum Kahayan 
palus akan hila tumbanga, iete Raja 
Garing Hatungku ewen due Nyai Endas 
Bulau Lisan Tingang, tuntang ewen je 
beken kea. Awi te tampara atun Kutak 
Sangiang je ihapan awi uluh Pantai 
Danum Kalunen je inyewut kutak utus 
batang petak. 35 Bara auh pander 
tantuajar Bawi Ayah akan utus uluh 
batang petak, panakan Raja Bunu je 
atun huang Pantai Danum Kalunen, 
amun ewen malalus kakare gawi, ewen 
mahapan bawin balian. 36 Awi te 
tampara huran intu Pantai Danum 
Kalunen tuh tege bawin balian. Sasa- 
sasar umba katahl, uluh bawi dia hindai 
malalus gawi je babehat. Ye inangkiri 
tinai mahapan balian hatue, palus 
wayah jetuh, je inyewut hatuen balian 
atawa basir balian. 

37 Tinai akan panakan anak esun Raja 
Bunu je belum natap-nayap manyuang 
petak danum, sungei saka, atun 
hakabeken amp! malalus kakare gawi- 
gawia. Jete awi manumun ampin 
kapatuta huang eka mijen. 38 Amun 
itah nampayah huang Batang Danum 


Katingan, ewen malalus ampin gawin 
al manumun eka mijen, Batang Danum 
Kapuas malalus ampin gawin al 
manumun eka mijen, kalute kea Batang 
Danum Barito, Batang Danum Kapuas 
Buhang, Batang Danum Mantaya, 
Batang Danum Kumai, Batang Danum 
Jelai, Batang Danum Mahakam, Batang 
Danum Lamandau, tuntang are kea 
batang danum je beken, uras malalus 
ampin gawi hakabeken tumun eka 
mijen. 39 Je badehen tutu manumun je 
iajar sulaka awi Bawi Ayah iete huang 
ewen je mijen Batang Danum Kahayan, 
tuntang jatun kahubaha kilau kakare 
gawi tumun auh ajar Ranying Hatala 
hemben huran je hajamban Raja Uju 
Hakanduang intu Lewu Bukit Batu 
Nindan Tarung, palus inangkaluli awi 
Bawi Ayah intu Lewu Tutuk Juking. 

40 Tuntang tinai Bawi Ayah maningak 
majar panakan utus Raja Bunu, bara 
ampin kare kutak pander, hadat basa, 
budi basara, maja barusik kula bitl, uras 
mahapan hadat basara je bahalap. 41 
Jakai atun je sala kare kutak pander, 
talanjur pahalawu rawei, sala hadat 
basara umba kula, umba bawi tabela, 
jete ie buah singer, butang dandan 
kasala. Mani-manih amun sala gawi- 
gawia, tingkah lalanga, nyamah 
mangapehe kula bitl, nakau nyuhuk 
ramun kula, jete paham hai singer 
dandan kasala. 42 Kalute kea amun 
uluh kawin babane, ela sama sinde je 
atun auh kasalan hurui rinting. Awi te 
buku amun atun kahandak madu anak 
jaria akan halumpat hajakat, hasanger 
hingat, helu-helu atun pangumbang auh 
bara hila je hatue. 43 Amun atun je 
kawin hasansala hurui rinting, jete 
bagare tulah atawa pali ara. Gawi je 
kalute mampatulah petak danum, atawa 

manampa palin petak danum. Awi te 
ewen je manampa katulah, ie mampatei 
manuk, bawiri, sapi, hadangan, hapa 
manyaki petak danum, kayu lakau, 
mangat kapali tulah sahu dia tau 
manjadi buah petak danum, bahu lakau. 
Amun dia malalus jete, te kare bua dia 
tau mamua bahurui, kalute kea pamalan 
dia tau bahasil. 44 Awi te puna ela sama 
sinde utus panakan Raja Bunu mawi 
gawi je sala, papa, sala hurui rinting, 
sala kutak pander, tingkah lalanga 
umba kula bitl. Keleh belum bua-buah, 
tau-tau mahaga kare petak danum, taluh 
je belum hunjun petak, tuntang kare 
taluh je belum huang danum, taluh je 
jadi inyadia awi Ranying Hatala akan 
Pantar Danum Kalunen. 

45 Amun kakare gawin Bawi Ayah te 
uras jadi, tuntang katahin ewen huang 
Pantar Danum Kalunen tanggar nduan 
uju nyelu, te ewen tinar gandang 
halalian buli Lewu Telu Kalabuan 
Tingang, Rundung Epat Kalehulun 
Talawang, buli Pantar Danum 
Sangiang, hayak te kea manandak 
mananggare aran lewu je eka ewen 
majar bagare Lewu Tanjung Nyahu, 
Rundung Karangan Penyang, palus 
batang danuma bagare Batang Danum 
Nyahu Maruang Duhung, Guhung 
Pintih Tambarirang Nahasak Hanyi, 
tuntang nampara bara katika jete ulun 
kalunen manyewut Ranying Hatala 
bagare Ranying Hatala Langit, Raja 
Tuntung Matan Andau, Tuhan Tambing 
Kabunteran Bulan, Jata Balawang 
Bulau, Kanaruhan Bapager Hintan. 

